Blogėjanti padėtis Irane kelia europarlamentarų nerimą
Užsienio ryšiai
Plenarinė sesija
2011-03-10 - 12:34
Ketvirtadienį priimtoje Europos Parlamento rezoliucijoje nuogąstaujama dėl blogėjančios žmogaus teisių padėties Irane. Europarlamentarai ragina šią šalį atsisakyti mirties bausmės ir įteisintų kankinimo formų. Jie taip pat siūlo aptarti papildomų sankcijų galimybę dėl to, kad Iranas atsisako laikytis branduolinio ginklo neplatinimo įsipareigojimų. Kita vertus EP pabrėžia, jog „demokratinės permainos negali būti primestos iš išorės“.
EP nerimauja dėl blogėjančios vidaus politinės padėties Irane, žavisi protestuojančių iraniečių drąsa ir „labai apgailestauja dėl to, kad Irano vyriausybė ir parlamentas akivaizdžiai nesugeba reaguoti į pagrįstus Irano piliečių reikalavimus“. Parlamentas ragina nedelsiant paleisti visus įkalintus žmogaus teisių gynėjus bei sąžinės kalinius, taip pat nutraukti nepriklausomos žiniasklaidos varžymą. Savo ruožtu europarlamentarai „pabrėžia, kad demokratinės permainos negali būti primestos iš išorės arba netgi karinėmis priemonėmis, bet turi būti pasiektos vykdant taikų demokratinį procesą“.
Parlamentas pasipiktinęs, kad 2009 m. mirties bausmių įvykdyta daugiau negu per ankstesnius 10 metų iš eilės. Jis ragina Irano valdžią paskelbti mirties bausmės vykdymo moratoriumą, taip pat panaikinti tokią bausmę nepilnamečiams. Parlamentas „smerkia nežmonišką ir viduramžišką praktiką bausti mirties bausme asmenis, apkaltintus nusikaltimais, susijusiais su partnerių ar lytinių santykių pasirinkimu“. Europarlamentarai išreiškia gilų nusivylimą dėl to, kad Iranas, taip pat tokios šalys kaip Afganistanas, Somalis, Saudo Arabija, Sudanas ir Nigerija, tebevykdo mirties bausmę užmėtant akmenimis, ir ragina Irano parlamentą uždrausti šią „žiaurią ir nežmonišką“ bausmę, kaip ir galūnių amputavimą bei plakimą. EP taip pat ragina Iraną užbaigti visų formų diskriminaciją šalyje, ypač nukreiptą prieš moteris bei seksualines mažumas.
EP ragina Irano valdžios institucijas vykdyti savo įsipareigojimus pagal Branduolinio ginklo neplatinimo sutartį ir smerkia tai, kad Iranas atsisako visapusiškai bendradarbiauti su TATENA. Parlamento nuomone, „papildomos sankcijos yra logiška Irano visapusiško bendradarbiavimo su TATENA stokos pasekmė“, tačiau tokios sankcijos „neturėtų daryti neigiamos įtakos gyventojams“. Kita vertus, EP pabrėžia, kad Iranas turi teisę sodrinti uraną taikiais tikslais ir gauti tam techninę pagalbą.
Europarlamentarai ypač griežtai smerkia Irano prezidento M. Ahmadinejado išreikštą ketinimą „sunaikinti“ Izraelį, jo antisemitinius pasisakymus, ypač holokausto neigimą ir Izraelio valstybės nepripažinimą. Parlamentas dar kartą patvirtina, kad jis visapusiškai remia Izraelio egzistavimą šalia nepriklausomos Palestinos valstybės.
Lietuvoje išrinkto europarlamentaro nuomonė. Vytautas Landsbergis (Europos liaudies partija) teigė: „ES santykiai su Irano valdžia yra daugiau negu ambivalentiški. Leidžiamės manipuliuojami. Kalbame apie demokratijos dalyką, democracy clause , bet mums labiau kvepia nafta ir dujos. Neturime demokratijos tikslo širdyse, tegul ją trypia kartu su žmonių teisėmis.“ Europarlamentaras stebėjosi, kad ES bendrovės tiekia Teheranui giluminio kasimo technologijas, kurios gali padėti įrengti branduolinio ginklo gamyklas, taip pat vokiškus ir olandiškus statybinius kranus, kuriuos Iranas naudoja viešoms egzekucijoms. „Ar kas nors analizuoja dabartinius įvykius šiuo aspektu?“ – teiravosi V. Landsbergis ir pridūrė: „Belieka tikėtis, kad Irano valdžia artimiausiu metu dar neužsisakys San Nazare puolamųjų lėktuvnešių „Mistral“, bet galės kiek vėliau jų įsigyti Rusijoje, pastatytų pagal prancūzų licencijas. [...] Nedidelių šalių savijauta aplink Baltijos ir Juodąją jūras mažai ką jaudina, bet Persų įlanka yra arčiau Europos pilvo. Siūlau pagalvoti.“
Bastiaan Belder (A7-0037/2011). Iniciatyva. Svarstymas: 2011-03-09. Balsavimas: 2011-03-10 20110310IPR15257 Priimtas tekstas bus paskelbtas čia (pasirinkti kovo 10 d.) Diskusijos vaizdo įrašas (pasirinkti kovo 9 d.)
LT
1
LINK
/activities/plenary/ta/calendar.do?language=LT
LT
2
LINK
/wps-europarl-internet/frd/live/live-program?language=lt
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
