A7-0214/2010
29.6.2010
PRANEŠIMAS
dėl prašymo ginti Valdemaro Tomaševskio imunitetą ir privilegijas
(2010/2047(IMM))
Teisės reikalų komitetas
Pranešėjas:
Bernhard Rapkay
PE 442.940v02-00
TURINYS
PASIŪLYMAS DĖL EUROPOS PARLAMENTO SPRENDIMO.............................................3
AIŠKINAMOJI DALIS..............................................................................................................5
GALUTINIO BALSAVIMO KOMITETE REZULTATAI..........................................................7
PASIŪLYMAS DĖL EUROPOS PARLAMENTO SPRENDIMO
dėl prašymo ginti Valdemaro Tomaševskio imunitetą ir privilegijas
( 2010/2047(IMM) )
Europos Parlamentas ,
– atsižvelgdamas į Valdemaro Tomaševskio prašymą ginti jo imunitetą, perduotą Europos Parlamento pirmininkui 2010 m. vasario 2 d. ir paskelbtą per 2010 m. kovo 24 d. plenarinį posėdį,
– susipažinęs su Valdemaro Tomaševskio paaiškinimais, pateiktais pagal Darbo tvarkos taisyklių 7 straipsnio 3 dalį,
– atsižvelgdamas į Protokolo (Nr. 7) dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,
– atsižvelgdamas į 2005 m. rugsėjo 28 d. priimtą Europos Parlamento narių statutą,
– atsižvelgdamas į Darbo tvarkos taisyklių 6 straipsnio 3 dalį ir 7 straipsnį,
– atsižvelgdamas į Teisės reikalų komiteto išvadas ( A7-0214/2010 ),
A. kadangi Valdemaras Tomaševskis yra Europos Parlamento narys,
B. kadangi V. Tomaševskis nėra traukiamas baudžiamojon atsakomybėn, kaip numatyta Protokolo 8 straipsnyje, ir kadangi jis nėra parlamentinio imuniteto objektas,
C. kadangi, vadovaujantis Valstybės politikų elgesio kodekso (toliau – Elgesio kodeksą), priimto 2006 m. rugsėjo 19 d. LR įstatymu (Nr. X-816), nuostatomis, kurių laikymąsi užtikrina Lietuvos Respublikos Vyriausioji tarnybinės etikos komisija, įsteigta 2008 m. liepos 1 d. įstatymu (Nr. X-1777), šis kodeksas taip pat taikomas Lietuvoje išrinktiems Europos Parlamento nariams,
D. kadangi 2010 m. sausio 22 d. Lietuvos Respublikos Vyriausioji tarnybinės etikos komisija priėmė sprendimą, kuriuo, vadovaujantis minėtuoju Elgesio kodeksu, Valdemarui Tomaševskiui pareiškiamas viešas įspėjimas dėl jo politinės veiklos einant Parlamento nario pareigas,
E. kadangi pagal Europos Parlamento narių statuto
OL L 262, 2005 10 7, p. 1. 2 straipsnį „Parlamento nariai yra laisvi ir nepriklausomi“,
F. atsižvelgiant į ES teisės viršenybės principą,
G. kadangi minėtu sprendimu ir Lietuvos Respublikos įstatymais, kuriais grindžiamas šis sprendimas, pažeidžiama ES teisė ir pažeidžiami Europos Parlamento nario laisvės ir nepriklausomumo principai, įtvirtinti EP narių statuto 2 straipsnyje,
H. kadangi pažeidimo procedūrą Lietuvos Respublikos atžvilgiu turi pradėti Europos Komisija, kuri yra Sutarčių sergėtoja, vadovaudamasi Sutarties dėl Europos Sąjungos veikimo 258 straipsniu,
1. prašo Europos Komisijos kreiptis į Lietuvos valdžios institucijas, kad šios paisytų Europos Sąjungos teisės, ir prireikus pradėti Bendrijos teisės pažeidimo procedūrą, kaip numatyta Sutarties dėl Europos Sąjungos veikimo 258 straipsnyje;
2. paveda Pirmininkui nedelsiant perduoti šį sprendimą ir atsakingo komiteto išvadas Europos Komisijai ir atitinkamoms Lietuvos Respublikos valdžios institucijoms.
AIŠKINAMOJI DALIS
I. BENDRA INFORMACIJA
2010 m. vasario 2 d. EP narys Valdemaras Tomaševskis nusiuntė Europos Parlamento pirmininkui prašymą ginti Europos Parlamento nario įgaliojimų vykdymo nepriklausomumą, kuris buvo pažeistas LR Seimui atskaitingos Vyriausiosios tarnybinės etikos komisijos 2010 m. sausio 22 d. įspėjimu.
2010 m. kovo 24 d. Parlamento pirmininkas pranešė, kad gautas V. Tomaševskio prašymas. Pagal Darbo tvarkos taisyklių 6 straipsnio 3 dalį šis prašymas buvo perduotas atsakingam komitetui – Teisės reikalų komitetui.
2010 m. sausio 22 d. Lietuvos Respublikos Vyriausioji tarnybinės etikos komisija nusprendė:
„Nekvestionuojant Europos Parlamento nario Valdemaro Tomaševskio teisės laisvai reikšti savo nuomonę ir ginti tautinių mažumų teises, konstatuoti, kad Lietuvos Respublikos piliečio, valstybės politiko, Lietuvos parlamentinės politinės partijos pirmininko Valdemaro Tomaševskio viešas elgesys ir pasirinkta veiklos forma nerodo pagarbos žmogui ir valstybei, teisingumui, nedidina pasitikėjimo valstybe ir jos institucijomis.“
Lietuvos Respublikos Vyriausioji tarnybinės etikos komisija priėmė šį sprendimą po to, kai 2009 m. lapkričio 5 d. gavo asociacijos „Lietuvos Sąjūdis“ kreipimąsi, kuriame nurodoma, kad Lietuvos lenkų rinkimų akcijos pirmininkas (Lietuvos parlamentinės politinės partijos pirmininkas), Europos Parlamento narys (ECR frakcija) Valdemaras Tomaševskis viešai kalba apie lenkų diskriminavimą Lietuvoje. Pasak asociacijos „Lietuvos Sąjūdis“, 2009 m. rugsėjo 7 d. Europos Parlamento Europos konservatorių ir reformistų frakcijos susitikimo su Europos Komisijos pirmininku José Manueliu Barrosu metu V. Tomaševskis pasiskundė dėl lenkų padėties Lietuvoje. Be to, prieš Europos Parlamento pirmininko Jerzy Buzeko oficialų vizitą į Lietuvą kartu su kitais lenkų tautybės Europos Parlamento nariais jis kreipėsi į Europos Parlamento pirmininką, prašydamas apginti neva pažeidžiamas lenkų tautinės mažumos teises.
Šis sprendimas, paskelbtas Lietuvos Respublikos Vyriausiosios tarnybinės etikos komisijos interneto svetainėje
www.vtek.lt , yra galutinis ir neskundžiamas.
Šio sprendimo teisinį pagrindą sudaro:
· Vyriausiosios tarnybinės etikos komisijos įstatymo 17 straipsnio 4 punktas (Nr. X-1777),
· Lietuvos Respublikos valstybės politikų elgesio kodekso 6 straipsnio 2 dalis, 9 straipsnio 1 dalies 2 punktas ir 9 straipsnio 3 dalis (Nr. X-816).
II. Siūlomo sprendimo pagrindimas
Lietuvos Respublikos Vyriausiosios tarnybinės etikos komisijos sprendimu, priimtu vadovaujantis Valstybės politikų elgesio kodeksu, patvirtintu 2006 m. rugsėjo 19 d. LR įstatymu (Nr. X-816), Valdemarui Tomaševskiui buvo pareikštas viešas įspėjimas dėl šio Europos Parlamento nario kalbų einant Parlamento nario pareigas.
Kadangi minėtoji komisija nėra teismas, taigi pagal Europos Sąjungos privilegijų ir imunitetų protokolo 8 straipsnį negali būti laikoma, kad V. Tomaševskis traukiamas baudžiamojon atsakomybėn, ir aprašyti faktai nėra parlamentinio imuniteto objektas.
Tačiau EP narių statuto 2 straipsnyje numatyta, kad „Parlamento nariai yra laisvi ir nepriklausomi“. Taip pat 3 straipsnyje nurodyta, kad „1. Parlamento nariai balsuoja individualiai ir asmeniškai. Jie negali būti varžomi jokių nurodymų ir negali turėti įpareigojančio mandato. 2. Susitarimai dėl to, kaip turėtų būti vykdomi įgaliojimai, yra niekiniai ir negalioja.“
Tampa aišku, kad Vyriausiosios tarnybinės etikos komisijos sprendimu pažeidžiami EP nario laisvės ir nepriklausomumo principai, įtvirtinti EP narių Statutu, kuris yra ES teisės dalis, taigi pagal LR įstatymus Vyriausiajai tarnybinės etikos komisijai suteikti įgaliojimai stebėti Lietuvoje išrinktų EP narių veiklą pažeidžia Bendrijos teisės nuostatas.
Taigi Europos Komisija, kuri yra Sutarčių sergėtoja ir vienintelė kompetentinga institucija, galinti pradėti pažeidimo procedūrą, turi pradėti tokią procedūrą Lietuvos Respublikos atžvilgiu, vadovaudamasi Sutarties dėl Europos Sąjungos veikimo 258 straipsniu.
Teisės reikalų komitetas rekomenduoja prašyti Europos Komisijos kreiptis į Lietuvos valdžios institucijas, kad šios paisytų Europos Sąjungos teisės, ir prireikus pradėti Bendrijos teisės pažeidimo procedūrą, kaip numatyta Sutarties dėl Europos Sąjungos veikimo 258 straipsnyje.
III . IŠVADA
Remdamasis anksčiau išdėstytais faktais, Teisės reikalų komitetas rekomenduoja prašyti Europos Komisijos kreiptis į Lietuvos valdžios institucijas, kad šios paisytų Europos Sąjungos teisės, ir prireikus pradėti Bendrijos teisės pažeidimo procedūrą, kaip numatyta Sutarties dėl Europos Sąjungos veikimo 258 straipsnyje.
GALUTINIO BALSAVIMO KOMITETE REZULTATAI
Priėmimo data
23.6.2010
Galutinio balsavimo rezultatai
+:
–:
0:
9
0
0
Posėdyje per galutinį balsavimą dalyvavę nariai
Luigi Berlinguer, Sebastian Valentin Bodu, Gerald Häfner, Klaus-Heiner Lehne, Bernhard Rapkay, Evelyn Regner, Francesco Enrico Speroni, Zbigniew Ziobro, Tadeusz Zwiefka
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Vytautas Landsbergis
