KLAUSIMAS ŽODŽIU SU DEBATAIS O-0057/10
pagal 115 Darbo tvarkos taisyklių straipsnį
pateikė
Gabriele Albertini
Užsienio reikalų komiteto vardu,
Vital Moreira
Tarptautinės prekybos komiteto vardu
Komisijai
Tema: Tarybos reglamento (EB) Nr. 1236/2005 įgyvendinimas
2005 m. birželio 27 d. Tarybos reglamente (EB) Nr. 1236/2005 kalbama apie ES prekybą tam tikromis prekėmis, kurios galėtų būti naudojamos mirties bausmei vykdyti, kankinimui ar kitokiam žiauriam, nežmoniškam ar žeminančiam elgesiui ir baudimui ir pateikiamas įrangos, kurios prekybą reikėtų uždrausti arba griežtai kontroliuoti, sąrašas.
Kai reglamentas įsigaliojo 2006 m. birželio 30 d., jis tapo pirmąja pasaulyje daugiašalės prekybos kontrolės priemone, kuria draudžiama tarptautinė prekyba įranga, neturinčia jokios kitos praktinės paskirties, tik mirties bausmei vykdyti, kankinimui ar kitokiam žiauriam elgesiui. Deja, kyla rimtas susirūpinimas, kad iki šiol reglamentas įgyvendinamas toli gražu ne pavyzdingai. Valstybės narės neįvykdė savo įsipareigojimų pateikti metines veiklos ataskaitas, ne visos valstybės narės informavo apie baudžiamosios teisės aktus, kurie būtų taikomi reglamento pažeidėjams, ir neatrodo, kad draudžiamų prekių sąrašas būtų pakankamai išsamus.
1. Kokias priemones numato Komisija stebėsenai, ataskaitų teikimui ir reglamento įgyvendinimui gerinti?
2. Kaip galima pagerinti eksporto licencijas išduodančių valstybių narių institucijų vertinimą, kaip reikalaujama pagal reglamento 6 straipsnį, siekiant išvengti rizikos, kad pagal reglamentą eksportuojamos prekės bus neteisėtai naudojamos ir panaudotos kankinimui ar kitokiam žiauriam elgesiui? Kokių priemonių galima imtis, jei pasitaikytų toks atvejis?
3. Ar Komisija ketina pateikti pasiūlymą dėl reglamento, o ypač jo priedų, peržiūros, kad būtų atnaujintas įrangos, kurios prekyba turėtų būti draudžiama ar kontroliuojama, sąrašą ir įtrauktos tokios prekės, kaip spygliuotos lazdos, priemonės nykščiams surakinti ar dėvimi smūginiai varžomieji elektrošoko įtaisai?
OL L 200, 2005 7 30, p. 1.