P. Kyprianou atsakymas Komisijos vardu
(2006 m. birželio 30 d.)
Pirmiausia Komisija siūlytų gerbiamajam nariui susipažinti su atsakymu į p. Grossetête raštišką klausimą E-1285/06 .
Antra, 2007 m. gruodžio mėn. ataskaitoje apie Tarybos rekomendacijos dėl apsaugos nuo vėžio įgyvendinimą Komisija ketina apžvelgti, kaip valstybėse narėse vykdomi patikrinimai dėl gimdos kaklelio vėžio nustatymo ir kokios pažangos pasiekta. Ataskaitoje taip pat bus aptariami Europos vėžinių susirgimų tinklo (angl. European Cancer Network) ir Europos Sąjungos informacijos apie vėžį Europoje tinklo (angl. European Union Network for Information on Cancer in Europe) pagal visuomenės sveikatos programą vykdomų projektų rezultatai. Be to, bus konsultuojamasi su valstybėmis narėmis siekiant sužinoti jų nuomonę dėl šios rekomendacijos įgyvendinimo – nacionaliniu lygiu vykdomos gimdos kaklelio vėžio nustatymo veiklos.
Trečia, kai 2006 m. pasirodys leidinio „Gimdos kaklelio vėžio nustatymo kokybės užtikrinimo gairės ES“ pirmasis leidimas, būtų galima planuoti mokslinę peržiūrą dėl šių ES gairių tikslinimo. Vakcinacijos nuo dviejų pagrindinių labai pavojingo žmogaus papilomos viruso atmainų poveikis atliekant gimdos kaklelio vėžio nustatymo testus ir sergamumas bei mirtingumas nuo gimdos kaklelio vėžio galėtų tapti nauju svarbiu aptariamu aspektu.
