Klausimas Nr. H-0299/2010
Komisijai
2010 m. birželio mėn. sesija
Darbo tvarkos taisyklių 116 straipsnis
Anni Podimata
(S&D) Tema: valstybės kredito įsipareigojimų neįvykdymo apsikeitimo sandorių (angl. sovereign CDS) rinkos vaidmuo
Po to, kai Graikija, Portugalija ir Ispanija susidūrė su fiskalinio deficito problema ir visa euro zona patyrė fiskalinę krizę, išryškėjo, kad valstybės kredito įsipareigojimų neįvykdymo apsikeitimo sandorių rinkoje visiškai nėra skaidrumo ir labai stokojama jos priežiūros veiksmingumo. Rinkos dalyviai ir tarptautinė spauda teigia, kad valstybės kredito įsipareigojimų neįvykdymo apsikeitimo sandorio vaidmuo pasikeitė – šiandien šie sandoriai nėra rizikos perkėlimo priemonė, kuri suteikia galimybę investuotojams apdrausti savo poziciją remiantis nacionaline skola, bet spekuliaciniais motyvais grindžiama priemonė, dėl kurios kyla didelė rizika ir daromas poveikis kainų dinamikai tokiu būdu, kad kainos gali nebeatspindėti tikros šalies fiskalinės padėties.
Atsižvelgiant į numatomą Komisijos pasiūlymą dėl reglamento dėl ne biržos išvestinių finansinių priemonių (angl. OTC) rinkos, ar bus pateikta konkrečių pasiūlymų dėl valstybės kredito įsipareigojimų neįvykdymo apsikeitimo sandorių rinkos ir ar ketinama apriboti valstybės kredito įsipareigojimų neįvykdymo apsikeitimo sandorius, pagal kuriuos neapdraudžiama jau prisiimta rizika ir pozicijos?
Turint mintyje diskusijas dėl naujo pobūdžio ekonominio valdymo ir naujo finansų priežiūros teisės aktų rinkinio, taip pat atsižvelgiant į tai, kad dėl neaiškumo, susijusio su rinkos dalyvių rizikos tikimybe, susidaro didelis sisteminio plitimo pavojus, ar nedaroma žala ilgalaikiam finansiniam ir fiskaliniam euro zonos stabilumui dėl to, jog stokojama informacijos apie valstybės kredito įsipareigojimų neįvykdymo apsikeitimo sandorių dalyvių ir galutinių gavėjų padėtį rinkoje?
