Viščiukai turės būti auginami geresnėmis sąlygomis
Žemės ūkis
2006-02-14 - 13:28
Viščiukai gamybiniame ūkyje
ES gyvūnų apsaugos standartai – vieni griežčiausių pasaulyje. Net ir mėsai auginami gyvūnai neturi būti kankinami. „Ekonominiai ir socialiniai aspektai negali būti svarbesni už gyvūnų gerovės ir sveikatos aspektus“, – teigiama antradienį Parlamento patvirtintoje ataskaitoje dėl direktyvos, kuria sugriežtinamos mėsai auginamų viščiukų priežiūros taisyklės.
Direktyvoje numatoma įmonėms leisti laikyti ne daugiau kaip 30 kg viščiukų viename kvadratiniame metre. Tam tikrais atvejais būtų leidžiama išimties tvarka laikyti iki 38 kg viščiukų kvadratiniame metre; deputatai norėtų nuo 2013-ųjų sumažinti šią ribą iki 34 kg. Pasak deputatų, „viščiukai turi būti lesinami kasdien arba pašarų turi būti nuolat, ir viščiukams jų galima neduoti ne daugiau kaip 12 valandų prieš numatomą pjovimo laiką“. Taip pat reikalaujama suteikti viščiukams nuolatinę prieigą prie geriamo vandens. Pramoninėse vištidėse turės būti įrengtos ventiliavimo, šildymo ir vėsinimo sistemos, taip pat nepertraukiamas neblyksintis bent 50 liuksų apšvietimas (Komisija siūlė 20 liuksų). Kai lauke mažiau negu 10 laipsnių šalčio, oro drėgmė vištidėje neturės viršyti 70 proc. Kai lauke daugiau kaip 30 laipsnių šilumos, vištidėje turės būti ne daugiau kaip trimis laipsniais karščiau. Taip pat bus privalu vištidėse užtikrinti švarią aplinką bei mažą triukšmą. Parlamentas siūlo snapų apipjaustymą leisti tik išimtiniais atvejais, o gaidžių kastravimą apskritai uždrausti. Įmonės turės tikrinti jose laikomus viščiukus bent du kartus per dieną, o jeigu įmonėje yra įrengta kompiuterinė stebėsenos sistema – bent kartą per dieną. Tuo tarpu bent kartą per metus atitinkamos valstybės tarnybos turės iš anksto neįspėjusios patikrinti visas vištas auginančias įmones, ar jose laikomasi direktyvos reikalavimų. Parlamentas ragina ES mastu suvienodinti nuobaudas jų nesilaikančioms įmonėms, o taip pat įteisinti bendrą viščiukų ligų klasifikavimą. Siūloma žymėti parduodamą vištieną specialiomis etiketėmis, kuriose būtų nurodyta ne tik jos kilmė bei gamybos standartai, bet ir viščiukų laikymo sąlygos (jų skaičius kvadratiniame metre). Deputatai taip pat siūlo Komisijai apriboti ar net sustabdyti vištienos importą iš ES nepriklausančių šalių, kuriose nesilaikoma panašių reikalavimų. Žemės ūkio klausimams taikoma konsultacijų procedūra, todėl Taryba neprivalės atsižvelgti į Parlamento nuomonę.
Thijs Berman (PSE, NL)
A6-0017/2006
Dėl būtiniausių mėsai auginamų viščiukų apsaugos taisyklių
Konsultacijų procedūra. Svarstymas: 2006-02-13. Balsavimas: 2006-02-14
20060209IPR05130
LT
1
PHOTO
20060213PHT05192.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
