16.4.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Brian Crowley, Cristiana Muscardini, Adam Bielan, Guntars Krasts, Gintaras Didžiokas, Roberta Angelilli, Bernard Wojciechowski, Ryszard Czarnecki, Konrad Szymański, Mieczysław Edmund Janowski ir Mario Borghezio
UEN frakcijos vardu
dėl Komisijos 2009 m. metinės politikos strategijos
Europos Parlamento rezoliucija dėl Komisijos 2009 m. metinės politikos strategijos
Europos Parlamentas ,
–
atsižvelgdamas į savo 2004 m. gruodžio 16 d. rezoliuciją dėl J. M. Barosso vadovaujamos Komisijos strateginių politinių gairių P6_TA(2004)0109 . ,
–
atsižvelgdamas į 2008 m. vasario 13 d. Komisijos komunikatą dėl 2009 m. metinės politikos strategijos (COM (2008)72 galutinis),
–
atsižvelgdamas į 2005 m. gegužės 26 d. pagrindų susitarimą dėl Europos Parlamento ir Komisijos santykių P6_TA(2005)0194 . ir į jame numatytą „struktūrinį dialogą“,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Europos Sąjunga pirmiausiai turėtų būti bendrija, paremta bendromis vertybėmis, taigi ji turėtų atnaujinti, atgaivinti ir modernizuoti šias jai būdingas vertybes,
B.
kadangi 2009 m. Komisijos metinės politikos strategijoje turėtų atsispindėti išsiplėtusios Europos Sąjungos gebėjimas siūlyti ir rasti bendrus sprendimus, kuriuos pasitelkus būtų galima spręsti vidaus ir pasaulinio lygmens uždavinius,
C.
kadangi Europos viešoji politika gali ir turi turėti realią įtaką padedant piliečiams numatyti pokyčius ir reaguoti į greitai besikeičiančią visuomenę,
D.
kadangi Komisija aiškiai pabrėžė, kad piliečiams Europos projekte turėtų būti suteikiamas svarbiausias vaidmuo, be kita ko, gerinant gyvenimo kokybę Europoje, didinant galimybes surasti darbą ir gerinant sveikatos būklę mūsų šalyse,
E.
kadangi modernios bendros rinkos įgyvendinimas ir sukūrimas panaikinant vis dar pasitaikančias kliūtis laisvam žmonių, paslaugų ir darbuotojų judėjimui, yra itin svarbi priemonė siekiant, kad Europa galėtų konkuruoti pasauliniu mastu,
F.
kadangi Europos piliečių saugumas, teisingumas, sauga ir apsauga yra Europos Sąjungos tikslai, kuriuos ankstesnėse savo darbo programose rėmė Europos Komisija,
G.
kadangi augimas ir darbo vietos bei jų sukuriamos galimybės turi būti Europos Komisijos darbotvarkės Europai pagrindas, nes jie yra esminė ekonominės gerovės, socialinio teisingumo ir tvaraus vystymosi sąlyga, taip pat pagrindinis kriterijus, kuriuo remdamiesi piliečiai spręs, ar Europa keičia jų kasdienį gyvenimą,
H.
kadangi, siekiant valdyti klimato kaitą ir užtikrinti aprūpinimo žaliavomis saugumą, energetiką, o ypač atsinaujinančius energijos šaltinius, derėtų laikyti Europos Sąjungos ateities strategine sritimi,
I.
kadangi Europos Sąjunga turi atlikti esminį vaidmenį sprendžiant pasaulines problemas, ypač svarbiuose regionuose, pvz., Artimuosiuose Rytuose ir Balkanuose;
J.
kadangi viena pagrindinių Komisijos užduočių yra aprūpinti Europą priemonėmis, kuriomis ji galėtų suvaldyti globalizaciją ir konkuruoti pasaulinėje ekonomikoje, kuri pastaraisiais metais iš esmės pasikeitė dėl naujų ir svarbių subjektų atsiradimo,
K.
kadangi Europos Sąjunga, užtikrindama Europos teisės aktų kokybę ir ekonominį efektyvumą, turėtų naudoti turimus finansinius išteklius tokiu būdu, kad būtų laikomasi politinių prioritetų,
L.
kadangi daugiakalbystė, taigi ir kultūrinės įvairovės skatinimas, turėtų būti vienas iš kertinių išsiplėtusios Europos Sąjungos kultūros politikos aspektų,
M.
kadangi pasitaikantis netinkamas valdymas, nekompetentingumas ir sukčiavimas labiausiai kenkia Europos Sąjungos palaikymui,
1.
pritaria bendrai strategijai, kurią Komisija siūlo savo komunikate, kurioje vadovaujamasi ankstesnėmis gairėmis ir atsižvelgiama į dabartinius Europos Parlamento interesus ir siekius bei įvairių diskusijų, vykusių Europos Parlamento komitetuose pagal naująją struktūrinio dialogo sistemą, rezultatus, taip pat pabrėžia jos politinį akcentą ir jos politinių prioritetų aktualumą;
2009 m. prioritetai
Sukurti vertybių Europą
2.
mano, kad daugelis vertybių, be kita ko, laisvė, demokratija, lygybė, teisės viršenybė bei pagarba žmogaus teisėms, yra bendros Sąjungos valstybėms narėms, kuriose vyrauja pliuralizmas, nediskriminavimas, tolerancija, teisingumas, solidarumas bei moterų ir vyrų lygybė;
3.
ragina Komisiją nuolat nurodyti ir remti šias vertybes ir įsitikinimus savo politikos strategijose ir taip sustiprinti Europos Sąjungos pozicijas jai vykdant dialogą su kitomis kultūromis ir apskritai jos vaidmenį pasaulyje;
Augimas ir darbo vietos
Moksliniai tyrimai ir technologijų plėtra
4.
pritaria Komisijos pareiškimui, kad „žinių visuomenė yra ekonominio augimo ir darbo vietų strategijos pamatas“; mano, kad norint įgyvendinti plataus užmojo Lisabonos strategijos tikslus reikia nustatyti naują požiūrį, kaip būtų galima plėtoti ir skatinti mokslinius tyrimus, ypač šiuolaikinių technologijų srityje, švietimą, mokymą, naujoves ir mokymąsi visą gyvenimą; mano, kad tinkamai investuojant į žinias būtų galima sukurti labiau klestinčią ekonomiką, kurios pagalba būtų galima kovoti su tokiomis problemomis kaip skurdas, socialinė atskirtis bei nedarbas ir užtikrinti geresnę darbuotojų apsaugą;
5.
pabrėžia sunkumus, su kuriais jaunimas gali susidurti ekonominės ir socialinės integracijos srityje baigęs mokytis ir patekdamas į darbo rinką, ir mano, kad šioje srityje būtina imtis specialių priemonių, ypač atsižvelgiant į kai kurių vis dar nepalankioje padėtyje esančių gyventojų grupių, pvz., neįgaliųjų ir moterų, poreikius;
6.
atkreipia dėmesį į Komisijos pastangas pasiekti Lisabonos strategijoje nustatytų užimtumo lygio tikslų; ragina Komisiją toliau vystyti bendrą požiūrį į darbo rinkos lankstumo ir užimtumo garantijų pusiausvyrą (angl. flexicurity ), kuris, viena vertus, turėtų skatinti didesnį darbo rinkos lankstumą ir, kita vertus, darbuotojų saugumą, nes tai gali būti būtina siekiant geresnių ekonominių rezultatų;
7.
ragina Komisiją plėtoti bendrą požiūrį į uždavinius, kylančius dėl demografinių pokyčių; mano, kad geriausias būdas išspręsti šiuos uždavinius – nustatyti tinkamą politiką, pagal kurią būtų remiamos šeimos, ir priemones, skirtas profesinės veiklos ir šeimos gyvenimo poreikiams suderinti; todėl ragina Komisiją sukurti sistemą, pagal kurią būtų galima keistis geriausios praktikos pavyzdžiais šioje srityje;
Vidaus rinka
8.
ypač atkreipia dėmesį į tai, kad nustatant 2007–2014 m. bendros rinkos strategiją svarbu sudaryti sąlygas, kad būtų išnaudotos visos bendros rinkos galimybės; mano, kad konkuruojančios mokesčių sistemos gali veikti kartu bendroje rinkoje ir kad jos yra tinkama priemonė skatinti palankų poveikį vartotojams ir įmonėms;
9.
remia du šioje srityje Komisijos nurodytus prioritetus – šiuolaikišką, lanksčią įmonių teisės taisyklių sistemą, kuri padėtų mažinti biurokratiją ir užtikrinti patikimą bendrovių valdymą, ir Europos intelektinės nuosavybės taisyklių reformą, kuri padėtų skatinti naujoves ir atlyginti už naujovių kūrimą;
Žemės ūkis
10.
ragina Komisiją pabaigti rengti ES biomasės ir biokuro strategiją, kad būtų galima lengviau naudotis atsinaujinančiais energijos šaltiniais, siekiant prisidėti energetinės priklausomybės mažinimo;
11.
pabrėžia, kad kaimo plėtros politika turėtų atlikti svarbiausią vaidmenį gerinant žemės ūkio sektoriaus konkurencingumą ir ekologinį tvarumą, taip pat didinant užimtumą ir augimą susijusiose ekonomikos srityse;
Tvari Europa
12.
pritaria Komisijos iniciatyvai skatinant transporto sektoriaus ekologiškumą paversti Europos transportą tvariu energetikos ir aplinkos požiūriu; pabrėžia, kad, siekiant rasti tinkamą pusiausvyrą tarp tvaraus judumo, transporto sektoriaus ekonominės svarbos ir aplinkos aspektų, būtina suderinti keletą viena kitą remiančių ir koreguojančių politikos krypčių;
13.
pabrėžia, kad reikėtų toliau stiprinti jūrų transporto vaidmenį Europos ekonominėje sistemoje, todėl pritaria naujos ES integruotos jūrų politikos kūrimui ir tikisi veiksmingo jos įgyvendinimo, taip pat kitų iš tikrųjų praktiškų pasiūlymų, priemonių ir politikos šioje srityje;
14.
pabrėžia, kad keleivių teisių klausimui, ypatingai autobusais ar tolimojo susisiekimo autobusais bei geležinkeliais ar laivais toli keliaujančių keleivių apsaugai, reikėtų skirti daugiau dėmesio;
15.
pabrėžia, kad svarbu sėkmingai plėtoti eismo valdymo sistemas, ir ragina Komisiją toliau vykdyti veiklą plėtojant Bendros Europos oro erdvės eismo valdymo mokslinius tyrimus (SESAR) ir Europos geležinkelių eismo valdymo sistemą (ERTMS);
16.
pabrėžia, kad biologinę įvairovę būtina apsaugoti nuo didelio žmonių skaičiaus įtakos, taršos, dirvožemio degradacijos ir klimato kaitos, taip pat mano, kad labai svarbu biologinės įvairovės klausimus įtraukti į kitas politikos sritis, pvz., į žemės ūkio, dirvožemio apsaugos ir biokuro politiką; prašo Europos lygmeniu nustatyti aiškius ir įvertinamus tikslinius rodiklius, leisiančius stebėti padėtį, ir ragina imtis skubių ir konkrečių veiksmų siekiant ES tikslo iki 2010 m. sustabdyti biologinės įvairovės mažėjimą;
17.
dar kartą primena strateginę energetikos reikšmę ES ateičiai; todėl mano, kad, siekiant sukurti veiksmingą ir konkurencingą energijos rinką, būtinos Komisijos energijos rinkos liberalizavimo iniciatyvos; mano, kad būtina skirti raidą elektros energijos rinkoje ir dujų rinkoje;
18.
pritaria Europos Komisijos pasiūlymui, kuriuo tikslas – plėtoti atsinaujinančių energijos šaltinių naudojimą Europos Sąjungoje, tačiau suvokia, kad šios strategijos sėkmė labiausiai priklauso nuo Europos Sąjungos gebėjimo įtikinti savo pasaulinio masto partnerius, ypač turinčius didžiausią įtaką, susitarti dėl tokios strategijos, todėl pabrėžia, kad ES turėtų kalbėti vienu balsu ir rodyti solidarumą šioje srityje;
19.
ragina valstybes nares įgyvendinti Komisijos veiksmų planą, patvirtintą siekiant pagerinti padėtį energijos rinkoje, paspartinti naujų technologijų naudojimą, įvairinti pasiūlą ir užtikrinti tiekimą, kontroliuoti paklausą ir skatinti energetinį efektyvumą, ypač pasitelkiant geresnį valstybių narių energetikos politikos koordinavimą;
Integruota migracijos strategija
20.
mano, kad migracija ir socialinė integracija yra du to paties reiškinio aspektai ir kad jos susijusios su esminėmis problemomis; todėl pritaria tam, kad būtų plėtojama bendra imigracijos politika, kuri, be kita ko, apimtų švietimo ir integracijos politiką, siekiant nustatyti aiškią ir saugią sistemą, pagal kurią būtų aiškiai nurodytos ekonominių imigrantų, ypač kvalifikuotų darbuotojų, pareigos ir teisės;
21.
mano, kad integracijos sėkmė taip pat priklauso nuo efektyvių veiksmų prieš nelegalią migraciją ir prekybą žmonėmis; todėl remia Komisijos veiksmus siekiant apsaugoti išorės sienas pasitelkiant bendras priemones ir mano, kad Išorės sienų valdymo agentūra, naudodamasi Europos sienų priežiūros sistema, gali atlikti labai svarbų vaidmenį šioje srityje;
22.
teigiamai vertina pasiūlymą iki 2010 m. visiškai įgyvendinti bendrą Europos prieglobsčio politika ir mano, kad siekiant užtikrinti geresnį migracijos srautų valdymą taip pat reikia priimti EB direktyvą dėl nelegaliai gyvenančių trečiųjų šalių piliečių bendrų grąžinimo standartų ir procedūrų valstybėse narėse;
Piliečiai – svarbiausia
Sveikata, kova su diskriminacija, socialiniai klausimai, interneto raida
23.
remia labai naudingas Komisijos iniciatyvas siekiant užtikrinti Europos Sąjungos piliečių teisę į sveikatos priežiūrą ir nustatyti aukštus pacientų gydymo standartus; tvirtina, kad svarbus pasiūlymas dėl direktyvos dėl tarpvalstybinių sveikatos priežiūros paslaugų, ir ragina Komisiją daugiau nedelsiant pateikti pasiūlymą; todėl teigiamai vertina organų donorystei ir transplantacijai skirtas iniciatyvas bei rekomendaciją dėl pacientų saugos;
24.
pripažįsta ES pridėtinę vertę Bendrijos lygmeniu sprendžiant su retų ligų priežastimis susijusias problemas, dalinantis patirtimi ir informacija, taip pat ragina Komisiją paskatinti Europos retų ligų mokslinių tyrimų politikos vystymą ir pripažinti ją prioritetu;
25.
pabrėžia esminį Europos Sąjungos vaidmenį tarptautiniu lygmeniu keliant su aplinka susijusias klausimus ir pritaria tam, kad kitais metais reikia dėti daugiau pastangų biologinės įvairovės apsaugai ir kovai su klimato kaita, be kita ko, skubiai patvirtinant su energetika ir klimatu susijusių priemonių paketą;
26.
teigiamai vertina Komisijos pasiūlymą dėl vaikų teisių, taigi ir dėl jų apsaugos, be kita ko, dėl pavojų, susijusių su klaidinga ir atsitiktine prieiga prie tam tikrų tinklaviečių, taip pat ragina Komisiją į jas atsižvelgti savo politikos strategijoje;
27.
teigiamai vertina Žaliąją knygą dėl miesto transporto, kurioje apibendrinami visi galimi judumo mieste aspektai, ir remia suinteresuotų subjektų visapusišką dalyvavimą formuojant nuomonę ir darant įtaką būsimai ES miesto transporto politikai; pabrėžia, kad būtina konkrečiau nuspręsti, kokį vaidmenį miesto transporto srityje turėtų atlikti ES ir kokių veiksmų jai derėtų imtis;
Švietimas
28.
mano, kad Komisija ir toliau turi stengtis atkreipti piliečių dėmesį į kultūrinės įvairovės svarbą ir kultūrų dialogą išsiplėtusioje Sąjungoje; mano, kad kultūrų dialogas turi būti taip pat stiprinamas už ES ribų ir tapti tiltu, galinčiu palengvinti tarpusavio supratimą ir taip padėti užkirsti kelią socialiniams ir asmeniniams konfliktams bei juos spręsti;
Piliečių saugumas
29.
remia požiūrį, kad siekdama piliečių saugumo ES privalo kovoti su nusikalstamumu ir smurtu ir todėl teisėtvarka ir nusikaltimų tyrimas bus vykdomi ES mastu; todėl, kadangi saugumas yra esminė Europos gyventojų gerovės sąlyga, taip pat remia priemones, kurias Komisija ketina įgyvendinti siekdama kovoti su terorizmu, terorizmo propaganda ir teroristinės patirties, pvz., susijusios su teroristiniais tikslais naudojamais sprogmenimis, perdavimu, taip pat siekdama kovoti su visų formų elektroniniais nusikaltimais;
Europa – pasaulinė partnerė
30.
reikalauja, kad Europos Sąjunga padidintų savo politinę įtaką sprendžiant pasaulines problemas tam, kad ji galėtų atlikti esminį vaidmenį užtikrinant taiką ir stabilumą visame pasaulyje, ypač kai kuriuose svarbiuose regionuose, pvz., Artimuosiuose Rytuose, Kosove ir Afganistane;
31.
mano, kad vykdant vadinamojo Ketverto diplomatinę veiklą Europos Sąjunga, kuri teikia daugiausiai pagalbos Palestinos gyventojams, gali atlikti esminį vaidmenį Artimuosiuose Rytuose nutraukdama smurtą, skatindama atnaujinti po Anapolio konferencijos pradėtą politinį procesą, taip pat įtikindama atitinkamas šalis susitarti dėl pamatinio dialogo, kad būtų vykdomi jų įsipareigojimai, prisiimti pagal veiksmų planą;
32.
mano, kad ES kaimynystės politika yra esminė strategija plėtojant santykius su valstybėmis, Sąjungos kaimynėmis rytuose ir pietuose, kuri padės sukurti ir išplėsti bendrą taikos, stabilumo, saugumo, pagarbos žmogaus teisėms, demokratijos, teisės viršenybės ir gerovės erdvę; pabrėžia, kad svarbu stiprinti Europos kaimynystės politiką, ir ragina Komisiją vertinant esamų EKP veiksmų planų įgyvendinimo pažangą ir atnaujinant šiuos veiksmų planus ir susitarimus, kurių galiojimas baigiasi, skirti didelį dėmesį demokratinėms vertybėms;
33.
dar kartą prašo, kad 2007 m. sudarytas įvairiapusis naujas išsamesnis susitarimas su Ukraina būtų vykdomas taip, kad pratęstu partnerystės ir bendradarbiavimo susitarimą, taip pat pabrėžia, kad į naująjį susitarimą turėtų būti įtrauktos nuostatos dėl bendrų vertybių, glaudesnį bendradarbiavimo teisingumo, laisvės ir saugumo srityje bei išsamios nuostatos, susijusios su energetika ir bendradarbiavimu daugelyje sričių, pvz., transporto ir aplinkos srityse; ragina Komisiją 2009 m. užbaigti derybas su Ukraina;
34.
atkreipia dėmesį, kad dabartinis ES ir Rusijos partnerystės ir bendradarbiavimo susitarimas nustojo galioti 2007 m., ir dar kartą ragina Komisiją naujajame ES ir Rusijos partnerystės susitarime esminę vietą skirti demokratijai, žmogaus teisėms ir žodžio laisvei;
35.
griežtai smerkia režimą Baltarusijoje, kuris yra paskutinis diktatoriškas režimas Europoje, už savavališkus opozicijos aktyvistų suėmimus, už jo represijas prieš nepriklausomą žiniasklaidą, už išpuolius prieš mažumas, žmogaus teisių gynėjus ir religinius lyderius, blogą elgesį su sulaikytaisiais, dingimo be žinios atvejus, persekiojimus politiniais motyvais ir kitus pagrindinius demokratijos ir teisinės valstybės principus pažeidžiančius represinius veiksmus;
36.
ragina Tarybą ir Komisiją parengti Baltarusijos NVO ir žmogaus teisių bei mažumų gynėjams skirtų stipendijų, viešnagių ir stažuočių programas; pabrėžia, kad svarbu Baltarusijos visuomenei teikti kokybišką ir nepriklausomą informaciją; ragina Tarybą ir Komisiją suteikti finansinę paramą nepriklausomos žiniasklaidos transliacijų iniciatyvoms, pvz., BELSAT TV, kurias šiuo metu finansuoja tik Lenkija; ragina Europos politines partijas ir Europos Parlamento frakcijas stiprinti ryšius su Baltarusijos opozicija ir teikti jai didesnę politinę paramą;
37.
pabrėžia, kad transatlantiniai santykiai turi būti laikomi prioritetu ir jie turi būti sustiprinti sudarant tvirtą pagrindų susitarimą; dar kartą nurodo, kad ES ir JAV, turinčios pasaulinę galią, privalo bendradarbiauti, siekdamos būti pasaulinės lyderės puoselėdamos taiką ir stabilumą, spręsdamos globalius uždavinius, plėsdamos pasaulinę prekybą, remdamos demokratiją ir vystymąsi visame pasaulyje;
38.
pabrėžia, kad reikalinga ES Baltijos jūros strategija siekiant stiprinti šio regiono šalių bendradarbiavimą ir integraciją;
Plėtra
39.
pabrėžia, kad Sąjungos plėtros politika turėtų būti nukreipta į taikos ir stabilumo, gerovės, demokratijos, žmogaus teisių ir teisinės valstybės principų sklaidą Europoje; pritaria Komisijos nuomonei, kad ES plėtros strategijos pagrindiniai principai yra konsolidavimas, sąlygiškumas ir informavimas;
40.
pabrėžia, kad derybos dėl narystės su Kroatija pasiekė lemiamą etapą; tikisi, kad didesnės Kroatijos pastangos derantis ir stipresnė ES institucijų parama gali padėti pasiekti galutinį sprendimą dėl Kroatijos narystės ES dar prieš kitus Europos Parlamento rinkimus 2009 m., jei bus patenkintos visos narystės sąlygos;
41.
ragina Komisiją vykdant Stabilizacijos ir asociacijos procesą remti ir išsaugoti Vakarų Balkanų valstybių pažangą siekiant narystės ES; ragina Komisiją remti Kosovo, kaip nepriklausomos valstybės, vystymąsi, ypač naudojantis Bendrijos priemonėmis ir remiant reformų procesą Kosove;
Vystymosi politika
42.
ragina Komisiją toliau remti visų besivystančių šalių pastangas siekti Tūkstantmečio vystymosi tikslų, visų pirma, siekiant sumažinti didžiulį skurdą, kovoti su ŽIV/AIDS ir maliarija, sumažinti vaikų mirtingumą ir pasiekti visuotinį pradinį išsilavinimą;
43.
džiaugiasi dėl Europos konsensuso dėl humanitarinės pagalbos kaip žmonių solidarumo išraiškos ir esminės priemonės teikiant skubią pagalbą siekiant išsaugoti žmonių gyvybes ir orumą;
Prekybos politika
44.
su dideliu susidomėjimu atkreipia dėmesį į Komisijos konkurencingumo darbotvarkę, skirtą būsimai ES prekybos politikai ir susijusioms iniciatyvoms; be to, mano, kad nauja išsami strategija Kinijos atžvilgiu, pasaulinė intelektinės nuosavybės teisių apsaugos strategija, patekimo į ES rinką strategijos atnaujinimas, griežtos kovos su piratavimu priemonės ir nauja dvišalių laisvos prekybos susitarimų programa, laikoma papildoma strategine priemone daugiašaliuose santykiuose, bus itin svarbūs prekybos politikos uždaviniai 2009 m.;
45.
ragina Komisiją užbaigti įvairias vykdomas derybas dėl ekonominės partnerystės susitarimų siekiant, kad jie būtų pasirašyti su AKR regioninėmis grupėmis; dar kartą partvirtina tikįs, kad EPS yra priemonė skatinti AKR ekonomikos pažangą ir tvarų vystymąsi, remti regioninę integraciją, panaikinti skurdą ir palaipsniui integruoti AKR šalis į pasaulio ekonomiką;
Horizontalieji klausimai
Biudžeto klausimai
46.
ragina Komisiją nuolat dėti pastangas gerinant naujų programų ir projektų, finansuojamų ES pagal naująsias finansines programas, kokybę ir dirbti siekiant didesnio biudžeto valdymo patikimumo bei geriausio kokybės ir kainos santykio;
47.
reikalauja, kad Komisija ypač apdairiai naudotų finansines lėšas, tikslingiau paskirstydama biudžeto ir žmogiškuosius išteklius, taip pat pabrėžia, kad turi būti prieinami reikalingi finansiniai ištekliai ir kad būtina darna tarp strateginių prioritetų ir sprendimų dėl biudžeto;
Geresnė teisėkūra ir politikos veiksmingumo užtikrinimas
48.
mano, kad geresnis reglamentavimas taip pat yra esminė globalizacijos problemų sprendimo dalis, todėl ragina Komisiją vykdyti diskusijas su pagrindiniais partneriais dėl bendradarbiavimo reglamentavimo srityje, standartų suvienodinimo bei taisyklių lygiavertiškumo;
49.
supranta, kad siekiant plėtoti ir įgyvendinti ES politiką, valstybės narės turi bendradarbiauti ir imtis atsakomybės, susijusios su jų reformų programomis; tačiau mano, kad Komisijos vaidmuo yra svarbus padedant valstybėms narėms aktyviai skatinti ir plėtoti pagrindines ES politikos sritis; mano, kad atnaujinta Lisabonos strategija yra puikus pavyzdys, parodantis, kokį vaidmenį gali atlikti Komisija;
Priartinti Europą prie jos piliečių
50.
dar kartą ragina Komisiją dėti daugiau pastangų komunikuojant su Europos piliečiais ir aiškinant Europos projektą bei naująją Sutartį, siekiant tokiu būdu pabrėžti ES, įskaitant Europos Parlamentą, veiklos svarbą;
51.
paveda Pirmininkui perduoti šią rezoliuciją Tarybai, Komisijai ir valstybių narių parlamentams.
