14.1.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Feleknas Uca ir Gabriele Zimmer
GUE/NGL frakcijos vardu,
dėl padėties Kenijoje
Europos Parlamento rezoliucija dėl padėties Kenijoje
Europos Parlamentas ,
–
atsižvelgdamas į 2000 m. birželio 23 d. Kotonu pasirašytą Afrikos, Karibų jūros ir Ramiojo vandenyno grupės valstybių ir Europos bendrijos bei jos valstybių narių partnerystės susitarimą (Kotonu susitarimą), kuris 2005 m. birželio 25 d. Liuksemburge buvo iš dalies pakeistas, ypač jo 8 ir 9 straipsniai,
–
atsižvelgdamas į Afrikos žmogaus ir tautų teisių chartijoje išdėstytas demokratinių rinkimų eigos gaires,
–
atsižvelgdamas į 2002 m. paskelbtą Afrikos Sąjungos pareiškimą dėl principų, kuriais vadovaujantis rengiami demokratiniai pareiškimai,
–
atsižvelgdamas į 2005 m. spalio 27 d. JT patvirtintus Tarptautinio rinkimų stebėjimo principų deklaraciją ir Tarptautinių rinkimų stebėtojų elgesio kodeksą,
–
atsižvelgdamas į Europos Sąjungos rinkimų stebėjimo misijos (angl. EUEOM) Kenijoje 2008 m. sausio 1 d. paskelbtą preliminarų pareiškimą,
–
atsižvelgdamas į 2008 m. sausio 8 d. pareiškimą dėl prezidento rinkimų Kenijoje, kurį ES vardu paskelbė Europos Sąjungai pirmininkaujanti valstybė,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi, remiantis AKR ir ES partnerystės susitarimo 9 straipsnio nuostatomis „pagarba visoms žmogaus teisėms ir pagrindinėms laisvėms, įskaitant pagarbą pagrindinėms socialinėms teisėms, demokratija, grindžiama teisinės valstybės principais, ir skaidrus bei atskaitingas valdymas yra neatsiejama tvarios plėtros dalis”,
B.
kadangi ilgą laiką atrodė, kad 2007 m. rinkimai Kenijoje bus patys demokratiškiausi rinkimai šalies istorijoje ir kadangi rinkimų kampanijos metu visuotinai buvo gerbiamos susivienijimų, žodžio ir susirinkimų laisvės; tačiau, kadangi kai kurie rinkimų kampanijos dalyviai bandė pasipelnyti iš tautinių ir politinių nesutarimų, kurie sudarė sąlygas porinkiminei įtampai,
C.
kadangi tarptautiniai nepriklausomi stebėtojai pranešė, kad balsų skaičiavimo procesas neatitiko pagrindinių tarptautinių ir regioninių demokratinių rinkimų standartų ir kadangi Europos Sąjungos rinkimų stebėjimo misija nusprendė, kad balsų skaičiavimas prezidento rinkimų metu stokojo patikimumo, ir todėl pareiškė abejojantys rezultatų tikslumu,
D.
kadangi Europos Sąjungos rinkimų stebėjimo misijos stebėtojams nebuvo suteikta panaši galimybė patekti į balsų skaičiavimo patalpas ir todėl jie padarė išvadą, kad dėl skaidrumo ir tinkamų saugumo procedūrų trūkumo kyla rimtų abejonių dėl prezidento rinkimų rezultatų patikimumo,
E.
kadangi po to, kai viešai buvo pareikšti įtarimai dėl rinkimų klastojimo, prasidėjo riaušės ir žudymai dėl etninių priežasčių, todėl žuvo daugiau kaip 500 žmonių,
F.
kadangi buvo pranešta, kad po rinkimų kilusių riaušių metu buvo išprievartauta daug moterų ir mergaičių,
G.
kadangi didelė dalis vadinamosios Mungiki organizacijos narių yra nusikaltėliai,
H.
kadangi dėl neramumų keli šimtai tūkstančių žmonių turėjo bėgti iš savo namų ir šiandien randasi beviltiškoje situacijoje – jiems trūksta vandens, maisto ir pagrindinių atsargų,
I.
kadangi Kenijos rinkimų komisija (angl. ECK), kuri buvo atsakinga už rinkimų logistinių ir techninių aspektų priežiūrą, pagerino patekimo į rinkėjų registravimo centrus galimybes ir apmokė balsavimo vietose dirbantį personalą,
J.
kadangi Kenijos rinkimų komisija vis dėlto nepademonstravo nešališkumo, skaidrumo ir konfidencialumo, kurie yra demokratinių rinkimų būtinos sąlygos, ir kadangi tai atspindėjo ydinga Kenijos rinkimų komisijos narių skyrimo procedūra,
K.
kadangi Afrikos Sąjungos pirmininkas Ganos Prezidentas John Kufuor 2008 m. sausio 8 d. vyko į Keniją tarpininkauti tarp dabartinio Prezidento Mwai Kibakio ir opozicijos lyderio Railos Odingos siekdamas susitarti dėl politinio sprendimo,
L.
kadangi 2008 m. sausio 8 d. dabartinis Prezidentas Mwai Kibaki paskyrė postus 17 savo vadinamosios vienybės vyriausybės narių,
M.
kadangi keturi buvę Afrikos prezidentai iš Botsvanos, Mozambiko, Tanzanijos ir Zambijos vyko į Keniją ir ragino Kenijos gyventojus nustoti kovoti bei susivienyti siekiant išsaugoti savo šalies vienybę,
N.
kadangi buvo pradėtas tarpininkavimo procesas, kuriam vadovauja buvęs JT Generalinis Sekretorius Kofi Annan,
O.
kadangi, laikantis Kotonu partnerystės susitarimo, Kenija įsipareigojo užtikrinti gerą valdymą, žmogaus teises ir teisinę valstybę,
P.
kadangi pastaraisiais metais Kenija padarė ekonominę pažangą, tačiau nesugebėjo užtikrinti, kad ja galėtų naudotis visi šalies regionai ir gyventojų grupės,
1.
smerkia tai, kad tragiškai žuvo žmonės ir susidarė kritiška humanitarinė padėtis, todėl ragina susijusias valdžios institucijas ir suinteresuotas šalis dėti visas pastangas siekiant sukurti taiką savo šalyje ir užtikrinti, kad būtų gerbiamos žmogaus teisės ir teisinės valstybės principai;
2.
ragina Kenijos vyriausybę ir politinius partijų vadovus imtis visų reikiamų priemonių siekiant užtikrinti, kad nedelsiant liautųsi smurtas;
3.
ragina Kenijos vyriausybę pradėti nepriklausomą ir nešališką žudynių ir kitų nusikaltimų tyrimą visuose regionuose ir apskrityse, kur žmonės žuvo ar buvo sužeisti dėl po rinkimų kilusio smurto;
4.
smerkia tai, kad nepaisant abejonių dėl rinkimų rezultatų, dabartinis Prezidentas Mwai Kibaki, ignoruodamas artėjantį tarpininkavimo procesą, paskyrė savo kabineto narius;
5.
atsižvelgdamas į tai, ragina dabartinį Prezidentą Mwai Kibaki gerbti savo šalies demokratinius įsipareigojimus, numatytus Afrikos žmogaus ir tautų teisių chartijos gairėse dėl laisvų ir sąžiningų rinkimų;
6.
ragina abi šalis nedelsiant imtis taisomųjų veiksmų ir vesti derybas ir todėl pritaria buvusio JT Generalinio Sekretoriaus Kofi Annano pasiryžimui tarpininkauti; pabrėžia, kad abi šalys turi tuojau pat pradėti konstruktyvų dialogą, kurio metu būtų remiama kiekviena tarpininkavimo pastanga;
7.
be to ragina Kenijos valdžios institucijas nedelsiant, išsamiai ir skaidriai ištirti rinkimų nukrypimus ir tuojau pat imtis veiksmų padėčiai ištaisyti bei užtikrinti, kad šių nukrypimų kaltininkai atsakytų už savo veiksmus;
8.
ragina prieš kitus rinkimus sukurti iš tiesų nešališką rinkimų komisiją;
9.
apgailestauja, kad 2007 m. visuotinių rinkimų metu buvo nepasinaudota galimybe stiprinti ir toliau plėtoti rinkimų ir platesnio masto demokratinį procesą;
10.
ragina politinių partijų vadovybes būti ypač santūriems ir susilaikyti nuo bet kokių veiksmų ar pastabų, kurie toliau kurstytų smurtą, ir pademonstruoti įsipareigojimus teisinės valstybės principams bei užtikrinti žmogaus teisių pagarbą;
11.
yra itin susirūpinęs dėl dabartinės ekonominės krizės socialinių pasekmių ir jų neigiamo poveikio šalies socialiniam ir ekonominiam vystimuisi;
12.
ragina Kenijos vyriausybę ir Komisiją organizuoti skubią humanitarinę pagalbą perkeltiesiems asmenims šalies viduje ir siųsti reikalingą skaičių humanitarinės pagalbos darbuotojų;
13.
ragina Kenijos vyriausybę imtis iš esmės spręsti korupcijos problemą, dėl kurios didelėje šalies dalyje, ypač valstybės ir vietos lygmeniu, atsirado valdymo sunkumų;
14.
ragina Komisiją apsvarstyti socialinės nelygybės Kenijoje vaidmenį vykstančių tragedijų kontekste ir primygtinai ragina Komisiją bei ES valstybes nares keisti vystomojo bendradarbiavimo su Kenija principus, daugiau dėmesio skiriant nelygybės mažinimui;
15.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Kenijos vyriausybei, AKR ir ES jungtinės parlamentinės asamblėjos pirmininkams ir Afrikos Sąjungos Komisijos Pirmininkui ir Vykdomajai Tarybai.
