Europarlamentarai pritarė naujajai Europos Komisijos sudėčiai
Klausymai
Institucijos
2010-02-09 - 15:58
Antradienį Strasbūre Europos Parlamentas vienu balsavimu patvirtino naujosios sudėties Europos Komisiją (488 balsai už, 137 prieš, 72 susilaikė). Komisiją sudarys po vieną narį iš kiekvienos ES šalies. Lietuvis Algirdas Šemeta užims mokesčių ir muitų sąjungos, audito ir kovos su sukčiavimu komisaro postą. Naujoji Europos Komisija eis savo pareigas iki 2014 m. spalio 31 d.
Prieš balsavimą Europos liaudies partijos, Socialistų ir demokratų bei Liberalų ir demokratų aljanso frakcijos iš esmės parėmė naująją Komisiją. bei Europos konservatoriai ir reformistai teigė balsuodami susilaikysiantys, o Žalieji, Europos vieningieji kairieji bei frakcijos „Laisvės ir demokratijos Europa“ nariai teigė neparemsiantys šios Komisijos.
Parlamento debatai: paramos ir kritikos balsai
Antradienio rytą surengtuose plenarinės sesijos debatuose EP pirmininkas Jerzy Buzek pasidžiaugė, kad balsuodamas dėl EK Parlamentas naudojasi savo galiomis, kurios išaugo Lisabonos sutarties dėka.
„Šiandien matome, kaip veikia Europos demokratija“, – pareiškė EK pirmininkas Jose Manuel Barroso . Jis pažymėjo Komisijos atskaitomybę Parlamentui ir pareigą tarnauti piliečių interesams, taip pat būtinybę geriau koordinuoti ES šalių ekonominę politiką ir stiprinti Sąjungos įtaką pasaulyje.
Europos liaudies partijos lyderis Joseph Daul (Prancūzija) išreiškė savo frakcijos paramą naujajai Komisijai. Jis pažymėjo poreikį stiprinti piliečių pasitikėjimą ES bei plėsti Sąjungos įtaką pasaulyje. Savo ruožtu svarbu užtikrinti lygiavertį Parlamento ir Komisijos bendradarbiavimą, pridūrė europarlamentaras.
Socialistų ir demokratų vadovas Martin Schulz (Vokietija) piktinosi tuo, kad klausymų metu daugelis komisarų atrodė tarsi „davę tylėjimo įžadus“. Jis taip pat nuogąstavo dėl ne itin aiškių komisarų kompetencijos sričių. Krizei reikia europinio atsako, todėl reikia stiprios Komisijos, teigė EP narys. Jis paragino skirti daugiau dėmesio socialinei apsaugai, o ne tik rinkai.
Liberalų ir demokratų aljanso lyderis Guy Verhofstadt (Belgija) informavo, kad jo frakcija parems J.M. Barroso vadovaujamą Komisiją su sąlyga, kad ji taps „tolesnės Europos integracijos varikliu“. Pasak EP nario, Komisija turi dirbti kaip kolegija, nes stipri komanda yra „svarbiau negu stiprus pirmininkas“. Kalbėtojas ragino Komisiją pernelyg nenuolaidžiauti Tarybai, imtis veiksmų krizei įveikti bei parengti veiksmingą ES ekonomikos gaivinimo planą.
Pasak Žaliųjų lyderio Daniel Cohn-Bendit (Prancūzija), dauguma komisarų neturi nei toli siekiančios vizijos, nei ryžto ją įgyvendinti. Be to, Komisija nesugeba pasiūlyti konkrečių sprendimų, pavyzdžiui, dėl Kipro, klimato kaitos ar krizės įveikimo. EP narys ragino atmesti siūlomą EK siekiant parodyti, kad „Europai reikia rimtų pokyčių“.
Europos konservatorių ir reformistų atstovas Jan Zahradil (Čekija) ragino Komisiją tęsti pradėtas reformas, pavyzdžiui, toliau paprastinti ES teisinį reglamentavimą. Tuo tarpu jo frakcijos kolega Timothy Kirkhope (Jungtinė Karalystė) prieš balsavimą informavo apie frakcijos sprendimą balsuojant susilaikyti.
„Jūs einate žlugimo keliu“, – sakė Europos vieningųjų kairiųjų lyderis Lothar Bisky (Vokietija). Pasipiktinęs, jog EK nesprendžia socialinės atskirties ir skurdo problemų, EP narys informavo, kad jo frakcija neparems siūlomos Komisijos.
Pasak Laisvės ir demokratijos Europos frakcijos pirmininko Nigel Farage (Jungtinė Karalystė), siūloma Komisija – tai „nauja Europos vyriausybė“, o Lisabonos sutartis, kurios pagrindu ji renkama, „neturi demokratinio teisėtumo“. EP narys išreiškė įsitikinimą, kad pastangos dar labiau politiškai integruoti ES sukels jos žlugimą, ir ragino balsuoti prieš naująją Komisiją.
Tuo tarpu frakcijoms nepriklausantis EP narys Zoltán Balczó (Vengrija) teigė, jog kai kurie pasiūlyti komisarai neturi pakankamai kompetencijos. Jo teigimu, Parlamentas turėtų balsuoti dėl kiekvieno atskiro EK nario, o ne tik dėl visos Komisijos kartu.
Balsavimas: 2010-02-09 20100209IPR68680 Apie EK skyrimą Komisarų klausymų medžiaga
LT
2
LINK
/hearings//default.htm?language=LT
-//EP//TEXT IM-PRESS 20100128BKG68185 0 NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
