16.4.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Martin Schulz ir Hannes Swoboda
PSE frakcijos vardu
dėl Komisijos 2009 m. metinės politikos strategijos
Europos Parlamento rezoliucija dėl Komisijos 2009 m. metinės politikos strategijos
Europos Parlamentas ,
–
atsižvelgdamas į Komisijos komunikatą dėl 2009 m. metinės politikos strategijos (COM (2008)72, galut.),
–
atsižvelgdamas į savo 2007 m. gruodžio 12 d. rezoliuciją dėl Komisijos 2008 m. teisėkūros ir darbo programos, Tą dieną priimti dokumentai, P6.TA-PROV(2007)0613.
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2009 m. bus išrinktas naujas Europos Parlamentas ir sudaryta nauja Europos Komisija ir, jei bus baigtas nacionalinis ratifikavimo procesas, turėtų pradėti galioti Lisabonos sutartis,
B.
kadangi vykstant Parlamento reformai ši rezoliucija dėl Komisijos metinės politikos strategijos turėtų padėti išplėtoti dialogą dėl 2009 m. teisėkūros prioritetų,
C.
kadangi Komisija pažymi, kad labai sutampa piliečių nuomonės dėl to, kad pirmenybę reikėtų teikti ekonominiam ir socialiniam vystymuisi, aplinkos apsaugai, saugumui, migracijai, švietimui ir kovai su terorizmu,
D.
kadangi 2009 m. bus labai svarbūs Komisijai, kuri bus vertinama pagal tai, kokių rezultatų pasiekė vykdydama kadencijos pradžioje užsibrėžtus tikslus ir kaip reagavo į piliečių rūpesčius,
Bendrosios pastabos
1.
atkreipia dėmesį į Komisijos įsipareigojimą, turint mintyje 2009 m. vyksiančius institucinius pokyčius, daugumą pačių svarbiausių neišspręstų teisėkūros iniciatyvų pateikti 2008 m. ir glaudžiai bendradarbiauti su Taryba ir Parlamentu siekiant, kad 2009 m. būtų pasiektas sutarimas dėl svarbiausių nebaigtų svarstyti pasiūlymų; vis dėlto yra nusivylęs dėl to, kad Europos Komisija, sudarydama 2009 m. politikos strategiją, iš dalies ignoravo Parlamento poziciją dėl 2008 m. darbo programos (nebent 2008 m. būtų pateikta priešingų įrodymų),
2.
apgailestaudamas pažymi, kad nuolat stokojama ambicijų priimti Europos darbotvarkę, kurioje gerovė ir solidarumas iš tikrųjų būtų vienas kitą papildantys tikslai,
3.
taigi dar kartą pabrėžia, kad, norint veiksmingai spręsti globalizacijos klausimus, Komisija turėtų imtis iniciatyvos stiprinti Europos socialinės rinkos ekonomiką ir gerinti jos tvarumą; ragina Komisiją rasti išeitį iš dabartinės aklavietės socialinės politikos srityje ir rengti naujas minėtųjų sričių iniciatyvas; tvirtina, kad Europai reikalingos reformos gali būti įgyvendintos tik tvaraus augimo, aukšto rūpybos lygio ir piliečių teisių apsaugos sąlygomis,
4.
mano, kad siekiant užtikrinti sklandų Europos Sąjungos veikimą ir vystymąsi ateityje būtina įgyvendinti naująją sutartį; taigi ragina Komisiją, glaudžiai bendradarbiaujant su Europos Parlamentu, prisidėti prie naujosios sutarties ratifikavimo ir įgyvendinimo proceso ir gerokai prieš baigiantis Komisijos kadencijai pradėti dialogą su Europos Parlamentu dėl pagrindinių ateityje būtinų teisėkūros iniciatyvų,
2009 m. prioritetai
Augimas ir darbo vietos
5.
apgailestauja, kad šiuo metu politinėje aklavietėje atsidūrė trys labai svarbūs pasiūlymai, kuriais siekiama gerinti ir stiprinti esminius Europos socialinės ir užimtumo politikos aspektus, būtent, Darbo laiko direktyva, Laikinojo įdarbinimo agentūrų darbuotojų direktyva ir pasiūlymas dėl teisių į pensiją perkėlimo, nes šiuos pasiūlymus vis dar blokuoja Taryba,
6.
yra susirūpinęs, kad neseniai priimti Europos Teisingumo Teismo sprendimai Viking, Laval ir Ruffert bylose galėtų daryti nepalankų poveikį pagrindinių žmogaus teisių, pvz., teisės streikuoti, įgyvendinimui ir kelti grėsmę nacionalinėms tradicijoms kolektyvinėse derybose ir vykstant viešiesiems pirkimams; taigi ragina Europos Komisiją dar kartą pabrėžti savo aiškų įsipareigojimą remti socialines teises ir lygaus atlygio už tokį pat darbą principą ir skubiai kartu su Parlamentu ir socialiniais partneriais patikrinti, kokius Darbuotojų komandiravimo direktyvos ir kitų teisės aktų pakeitimus galbūt reikia padaryti; ragina Europos Vadovų Tarybą priimti deklaraciją siekiant, kad nei sutartis, nei ES teisės aktai nebūtų interpretuojami kaip tam tikru būdu darantys įtakos pagrindinių teisių, kurias pripažįsta valstybės narės, kurios nurodytos TDO konvencijose Nr. 87 ir Nr. 98 ir Europos Sąjungos pagrindinių teisių chartijoje, įskaitant teisę imtis kolektyvinių darbuotojų interesų gynimo veiksmų, įgyvendinimui,
7.
ragina Komisiją įvykdyti savo pažadą pateikti teisėkūros pasiūlymą dėl minimalių tarpvalstybinių kolektyvinių derybų standartų, kurie sudarytų valstybėms narėms galimybę gerinti šiuos standartus, ypač kolektyvinių derybų metu; be to, ragina persvarstyti Įgytų teisių direktyvą siekiant į ją įtraukti visus įmonių perkėlimus, kurie daro įtaką restruktūrizavimui ir darbo sąlygoms; taip pat ragina skubiai parengti teisėkūros pasiūlymą dėl susižalojimų adatomis siekiant sumažinti mirtinų nelaimingų atsitikimų skaičių ES,
8.
tikisi, kad nedelsiant bus priimta persvarstyta direktyva, pagal kurią reglamentuojamos Europos darbų tarybos, visų pirma susijusi su priemonėmis, kurias taikant siekiama veiksmingai užtikrinti darbuotojų tarpvalstybinės informacijos ir konsultacijų teises, taip pat tikisi, kad ši direktyva bus praktiškai taikoma siekiant užtikrinti geresnę įvairių Bendrijos teisėkūros priemonių sąsają, šiomis aplinkybėmis džiaugiasi Komisijos pasiūlymu pateikti aiškią nuorodą į Pagrindinių teisių chartijos 27 straipsnį, pagal kurį teisė į informaciją ir konsultacijas yra viena iš pagrindinių socialinių teisių,
9.
vis dėlto laukdamas, kol bus pateikta strateginė Ekonomikos ir pinigų sąjungos (EPS) veiklos apžvalga, primygtinai siūlo, kad ji būtų suvokiama kaip reali galimybė pagerinti ekonominį valdymą Euro zonoje, ypač siekiant pagerinti ekonominį ir biudžetinį koordinavimą, ir kaip pažangaus augimo iniciatyva, pagal kurią būtų sutelktos ES ekonominės priemonės ir panaudojamos valstybės ir privačios investicijos, pateikiama geresnė biudžeto statistika ir bendros procedūros, taip pat būtų geriau atstovaujama Euro zonai tarptautinėse finansinėse institucijose,
10.
džiaugiasi, kad Komisija ketina analizuoti pastarosios finansų rinkos suirutės priežastis ir pasekmes, tačiau pabrėžia, kad po to svarbu pateikti konkrečias priemones, kurių reikia imtis finansinių paslaugų sektoriuje; ragina Komisiją padaryti išvadas apie įstatymų įgyvendinimą, lanksčius reglamentus ir savanoriškus elgesio kodeksus; primena būtinybę gerinti komitetų sandarą Lamfalussy proceso metu siekiant didinti priežiūros konvergenciją, kad būtų galima geriau valdyti krizes; dar kartą patvirtina, kad labai svarbu, jog ES būtų geriau ir bendrai atstovaujama tarptautinėse finansų institucijose, ir apgailestauja, kad šiuo klausimu nepateikta jokio pasiūlymo,
11.
apgailestauja, kad parengtos tik kelios iniciatyvos mokesčių srityje, įskaitant geresnį tiesioginių mokesčių sistemų koordinavimo ir kovos su sukčiavimu mokesčių srityje ES ir bendraujant su Europos parneriais,
12.
pripažįsta tolesnes priemones, kurių imtasi po 2007 m. bendrosios rinkos apžvalgos, ir numatytą iniciatyvą dėl bendros Komisijos ir valstybių narių partnerystės siekiant taikyti ir stiprinti bendrosios rinkos įstatymą; atkreipia dėmesį į kelių vadinamųjų naujojo požiūrio direktyvų pakeitimus, pagal kuriuos siekiama modernizuoti bendrąją prekių rinką; ragina Komisiją toliau siekti stiprinti bendradarbiavimą šioje srityje su valstybėmis narėmis; vis dėlto apgailestauja dėl to, kad teisėkūros pasiūlymai vidaus rinkos srityje iš tiesų nederinami,
13.
mano, kad Mažųjų įmonių aktas – labai svarbus strateginis dokumentas siekiant remti mažas ir vidutines įmones; pažymi, kad siekiant kuo tinkamiau remti mažas ir vidutines įmones taip pat reikalinga finansinė programa ir teisės aktai,
Klimato kaita ir tvarus vystymasis Europoje
14.
pritaria Komisijos pastangoms klimato kaitos ir energetikos srityje ir ragina visas tris institucijas kuo greičiau įgyvendinti įvairias reikiamas teisėkūros priemones; apgailestauja, kad neparengti metiniai ir daugiamečiai Europos energetikos išorės politikos planai,
15.
atsižvelgdamas į esminius ekonominius ir socialinius pokyčius, kurių tikimasi daugelyje sektorių ir regionų įgyvendinus naują Europos klimato kaitos ir energijos politiką, pagal kurią reikalaujama laikytis tvaraus požiūrio, padedančio užtikrinti tiekimo patikimumą ir solidarumu pagrįstas kovos su energetiniu skurdu priemones, apgailestauja, kad Komisija neįžvelgia, kokia svarbi ši politika priimant šį teisės aktų rinkinį; ragina Komisiją kuo greičiau pateikti išsamiausią ir objektyviausią šių pokyčių analizę siekiant pateikti Tarybai ir Parlamentui kuo aiškesnes teisėkūros sprendimų proceso gaires,
16.
džiaugiasi Komisijos ketinimu intensyviau dirbti siekiant sustabdyti biologinės įvairovės nykimą ir tęsti darbą įgyvendinant Tvaraus vystymosi strategiją,
17.
džiaugiasi naujos jūrų politikos raida ir ketinimu pateikti pasiūlymą dėl bendros žvejybos ir akvakultūros produktų rinkos organizavimo reformos, tačiau ragina Komisiją paaiškinti, kaip ji ketina perskirstyti 6 mln. eurų veiklai, numatytai pagal žuvininkystės politiką; šiomis aplinkybėmis pabrėžia, kad reikia persvarstyti Reglamentą Nr. 850/98 dėl žuvų išteklių išsaugojimo,
Bendros migracijos politikos įgyvendinimas
18.
ragina Komisiją apsvarstyti, kokius laikinuosius susitarimus reikėtų sudaryti, kad būtų galima priimti teisės aktus, susijusius su teisingumo ir vidaus reikalais, kol pradės galioti Lisabonos sutartis; atkreipia dėmesį į Komisijos padarytą pažangą priimant imigracijos ir prieglobsčio srities teisės aktų rinkinius,
19.
pažymi, kad vienintelė iniciatyva, kurią Komisija pateikė savo veiklos programoje integracijos ir imigracijos klausimu – tai žalioji knyga švietimo ir migracijos tema; mano, kad būtina priimti žaliąją knygą, tačiau to nepakanka siekiant išspręsti migrantų integracijos klausimą,
20.
ragina Komisiją teikti pirmenybę tam, kad būtų parengta pagrindų direktyva dėl duomenų apsaugos, ir užtikrinti, kad bet kuris siūlomas su JAV sudaryti susitarimas atitiktų Parlamento požiūrį,
21.
tikina, kad Europos kultūrų dialogo metai – tai puiki galimybė skatinti įvairių kultūrų diskusijas ir gebėjimus daugiakultūrėje ES; pabrėžia, kad ir pasibaigus 2008 m. svarbu toliau skatinti kultūrų dialogo metais taikytus principus ir vykdytą veiklą,
Piliečiai – svarbiausia
22.
primena Komisijai, kad žinių visuomenės raida yra pagrindinis Lisabonos proceso, kuriame susiduriama su globalizacijos ir Europos gyventojų senėjimo problemomis, tikslas ir kad visą gyvenimą trunkantis mokymasis taps nepakeičiamu elementu siekiant iki 2010 m. sukurti pasaulinio lygio Europos švietimo ir mokymo sistemą; taigi labai apgailestauja, kad Komisijos 2009 m. metinėje politikos strategijoje (MPS) nepaminėtas mokymasis visą gyvenimą,
23.
džiaugiasi, kad Komisija prisiėmė aiškų ir konkretų įsipareigojimą pateikti pasiūlymą dėl vienodo požiūrio ne užimtumo srityje; ragina Komisiją, atsižvelgdamas į Pirmininko M. Barroso 2004 m. spalio mėn. duotą pažadą, skubos tvarka priimti visaapimantį teisėkūros pasiūlymą, pagal kurį būtų baigta kurti kovos su diskriminacija teisinė bazė, suteikiant tokią pačią apsaugą visais EB sutarties 13 straipsnyje numatytais diskriminacijos atvejais, kaip jau ne kartą ragino Parlamentas,
24.
apgailestaudamas pažymi, kad nepateikta pasiūlymų persvarstyti aštuonias sektorių direktyvas, kuriuos buvo tikėtasi analizuoti iš naujo svarstant vartotojų apsaugos taisykles, ir pabrėžia nuolatinį konkretesnių teisėkūros pasiūlymų poreikį, ypač ženklinimo ir ženklinimo saugumo tikslais srityje, taip pat atsisakymo vežti klausimais; skatina Komisiją dėti pastangas, kad būtų užtikrintos ir įgyvendinamos vartojimo prekių saugumo taisyklės,
25.
džiaugiasi Komisijos komunikatu dėl kolektyvinio žalos atlyginimo ir ragina Komisiją imtis tolesnių veiksmų ir pasiūlyti teisės aktą dėl kolektyvinio žalos atlyginimo ir įgyvendinimo priemonių nustatymo vartotojams, kaip teigta 2007–2013 m. Vartotojų politikos strategijoje, Komisijos programoje augimui ir užimtumui skatinti ir Komisijos komunikate „Piliečių darbotvarkė“,
26.
apgailestauja, kad politikos strategija visuomenės sveikatos srityje ir toliau neaiški, nors išvardyta veikla nukreipta tinkama linkme (siekiama pateikti pasiūlymų dėl maisto saugos, gyvūnų ir augalų sveikatos ir gyvūnų gerovės, pagerinti medicinos įrangos saugumą ir darbą, įgyvendinti REACH ir išplėsti stebėseną siekiant užtikrinti, kad būtų laikomasi galiojančių standartų),
27.
pažymi, kad strategija, susijusi su lyčių lygybės klausimo įtraukimu į pagrindines veiklos sritis, yra labai bendro pobūdžio ir joje nenumatyta jokių konkrečių priemonių, taikytinų vykdant veiklą ar programas, kurias Komisija ketina pradėti 2009 m.; tikisi, kad Komisija skubos tvarka detalizuos iniciatyvas, kurių ji ketina imtis; ragina Komisiją užtikrinti, kad programa „Daphne III“ bus įgyvendinta laiku,
28.
prašo Komisiją siekti pažangos nustatant teisinį pagrindą sprendžiant smurto šeimoje klausimą; ragina atsižvelgiant į Tarybos pareiškimą, pagal kurį siūloma paskelbti Europos smurto prieš moteris ir mergaites pasmerkimo metus, numatyti tolesnes priemones,
Europa kaip pasaulinė partnerė
29.
ragina Komisiją išlikti nuosekliai palaikant dialogus žmogaus teisių klausimais su visomis trečiosiomis šalimis,
30.
ragina Komisiją įdėmiai stebėti, kad būtų iki galo įgyvendintos sąlygos, nurodytos Marrti Ahtisaari parengtame išsamiame Kosovo statuso nustatymo plane, ir primygtinai reikalauti numatyti daugiataučio Kosovo pagrindą,
31.
yra labai susirūpinęs, kad dabartinė ES veikla Kosove gali būti fragmentiška; ragina Komisiją kartu su Taryba numatyti reikiamas koordinavimo priemones, kad įvairūs ES veikėjai Kosove galėtų išsakyti vieningą nuomonę; pabrėžia, kad vis dar negalima iki galo įvertinti Europos saugumo ir gynybos politikos (ESGP) ir teisinės valstybės misijos Kosove išlaidų, ir ragina Komisiją pateikti informaciją apie bet kokius svarbius įgaliojimų ir pirmųjų veiklos metų galutinių apytikriai apskaičiuotų išlaidų pakeitimus,
32.
ragina Komisiją pateikti Juodosios jūros sinergijos iniciatyvos įgyvendinimo planą,
33.
apgailestauja dėl to, kad Komisija nepateikė konkrečių pasiūlymų dėl naujų Tūkstantmečio vystymosi tikslų įgyvendinimo būdų siekiant iki 2015 m. įvykdyti įsipareigojimus; ragina Komisiją užtikrinti, kad ES ir toliau, jei įmanoma – iki 2009 m., teiktų humanitarinę pagalbą, ypač pagalbą maistu besivystančioms šalims,
34.
prašo Komisijos pateikti Europos išorės veiklos tarnybos įsteigimo planą, kuriame būtų nurodytas įsteigimo terminas, sąranga, užduotys ir jai skirtas vaidmuo; primygtinai reikalauja, kad šios tarnybos tikslai apimtų įvairias Bendrijos išorės politikos sritis, įskaitant vystymąsi,
35.
džiaugiasi, kad Komisija daug dėmesio skiria vystymosi politikos nuoseklumui ( angl . PCD); skatina Komisiją pateikti konkrečias rekomendacijas, kaip geriau užtikrinti finansinių priemonių ir bendradarbiavimo susitarimų, taip pat Komisijos ir valstybių narių programų koordinavimo nuoseklumą; mano, kad itin svarbu, jog vystymosi politikos tikslai derėtų su kitų sričių politika, kuri gali turėti įtakos besivystančioms šalims ir jų gebėjimui įgyvendinti Tūkstantmečio vystymosi tikslus, būtent prekybos, žemės ūkio, žuvininkystės ir energetikos srityse,
36.
pabrėžia, kad ir toliau daug dėmesio reikia skirti Ekonominės partnerystės susitarimų (EPS) vystymosi aspektui; pabrėžia, kad būtina skirti papildomų lėšų finansuoti papildomoms priemonėms, kurias taikant siekiama kompensuoti EPS poveikį besivystančioms šalims, kaip numatyta Kotonu susitarime; pabrėžia, kad būtina leisti lanksčiai nustatyti vadinamųjų jautrių produktų ir paslaugų pereinamųjų laikotarpių trukmę,
37.
džiaugiasi Komisijos planais užmegzti partnerystę aštuoniose teminėse srityse pagal bendrą ES ir Afrikos strategiją; ragina Komisiją visiškai įtraukti Afrikos Sąjungą, Afrikos valstybių vyriausybes ir parlamentus, pilietinę visuomenę, vietos valdžios institucijas ir kitus suinteresuotus asmenis į bendros ES ir Afrikos strategijos įgyvendinimo veiklą; ragina Komisiją intensyvinti savo humanitarinę veiklą ir veiklą, kuria siekiama vystyti rytinę Čado ir šiaurės rytinę Centrinės Afrikos Respublikos dalį; ragina Komisiją atlikti didesnį vaidmenį įgyvendinant saugumo sektoriaus reformų iniciatyvas, įskaitant iniciatyvas nusiginklavimo, demobilizavimo ir reintegracijos srityse, kadangi tai esminiai tvaraus vystymosi pasibaigus konfliktui elementai,
38.
mano, kad sėkminga Dohos vystymosi darbotvarkė lieka ES prekybos prioritetas, tačiau apgailestauja, kad šios politikos srities strategija dar nepradėjo daryti įtakos pasibaigus Dohos raundui PPO parengtai darbotvarkei šiais aspektais: su prekyba nesusiję derybų aspektai, pasaulinis valdymas, PPO reforma, PPO taisyklių ir kitų tarptautinių sutarčių bei organizacijų, pvz., TDO, ryšys,
39.
mano, kad tvariam vystymui, kurį įgyvendinant siekiama ambicingų tikslų, skirtas skyrius turėtų sudaryti esminę bet kurio laisvos prekybos susitarimo (įskaitant pagrindinių TDO konvencijų ratifikavimą ir jų įgyvendinimą, taip pat esmines aplinkos apsaugos normas) dalį; vis dėlto primena, kad galutinis standartų, dėl kurių sutarta, tikslas – juos įgyvendinti; atsižvelgia į tai, kad šiam su prekyba nesusijusiam skyriui turėtų būti taikoma tipinė ginčų sprendimo tvarka,
Įgyvendinimas, valdymas ir geresnis reglamentavimas
40.
teigia, kad siekiant geresnio reglamentavimo Bendrijos teisės aktų taikymui turėtų būti teikiama pirmenybė; pažymi, kad Komisija, kaip sutarčių sergėtoja, turi institucinę pareigą užtikrinti, kad būtų taikomi Bendrijos teisės aktai, ir dažnai ji yra vienintelis organas, į kurį gali kreiptis piliečiai, norėdami užginčyti Bendrijos teisės aktų netaikymo atvejus,
41.
pabrėžia, kad jei norima, kad ES atliktų konkretų vaidmenį, šie politiniai prioritetai turėtų būti remiami numatant naujus biudžeto prioritetus; vis dėlto primena, kad dėl maržų, numatytų Daugiametėje finansinėje programoje nustatant didžiausias leistinas įvairių išlaidų kategorijų ribas, ribojama veiksmų laisvės erdvė siekiant finansuoti naujus prioritetinius projektus, pvz., siūlomus Komisijos, ir tuo pat metu nekelti grėsmės senų prioritetinių projektų finansavimui, ir dėl to apgailestauja; ragina Komisiją pateikti išsamesnės informacijos, susijusios su minėtais finansiniais sunkumais; vis dėlto pabrėžia, kad bet kokį sprendimą dėl prioritetų persvarstymo privalo priimti Parlamentas ir Taryba, o Komisija neturėtų užbėgti jiems už akių,
42.
dar kartą primena, kad reikia užtikrinti, jog tikslai, susiję su aplinka ir klimato kaita, būtų įtraukti į visas ES politikos sritis ir įrašyti į atitinkamas biudžeto išlaidų kategorijas,
43.
palankiai vertina tai, kad regioninės politikos priemonės, kurias įgyvendinant Europos Sąjungoje skatinama sanglauda, augimas ir užimtumas, labai padeda siekti Lisabonos tikslų; be to, mano, kad po to, kai įsigalios Lisabonos sutartis, pagal kurią valstybėms narėms bus perduota dalis atsakomybės už tinkamą Sąjungos biudžeto įgyvendinimą, bus geriau įgyvendinamas Finansinis reglamentas, taigi ir regioninė politika bus veiksmingesnė ir skaidresnė,
44.
pabrėžia sprendimų dėl 2006 m. ES bendrojo biudžeto įvykdymo patvirtinimo, ypač struktūrinių fondų veiklos plano, tolesnių ES lėšų, skirtų išorės veiksmams, panaudojimo priemonių (taikant procedūras be konkurso ir panaudojant tarptautinius patikos fondus) ir atitikties Tarpinstitucinio susitarimo 44 daliai ir Finansinio reglamento 53 straipsnio b daliai (nacionalinės ES išlaidų suvestinės) įgyvendinimo svarbą; pažymi, kad šių priemonių įgyvendinimas, kurį atidžiai stebės jungtinė Komisijos ir EP darbo grupė, turėtų labai padėti geriau perduoti informaciją biudžeto valdymo institucijai, atstovaujančiai ES mokesčių mokėtojų interesams,
45.
dar kartą primena, kad reikia parengti visaapimančią ir efektyvią lyčių lygybės klausimų finansavimo įtraukimo į biudžetą sistemą,
46 . džiaugiasi Europos Komisijos pastangomis sukurti Europos gynybos įrangos rinką, siekiant užtikrinti daugiau skaidrumo ir sudaryti valstybėms narėms galimybę veiksmingiau panaudoti lėšas vykdant viešuosius pirkimus gynybos srityje, ir prisidėti prie Europos Sąjungos strateginės autonomijos,
Informacijos apie ES sklaida
47 . pritaria Komisijai, kad 2009 m. bus itin svarbūs informacijos apie ES sklaidos metai ir kad informacijos sklaidos prioritetai turėtų visų pirma apimti sritis, kurios tiesiogiai domina ES piliečius; taigi ragina Komisiją aiškiai nurodyti, kaip ji ketina praktiškai įgyvendinti savo informacijos sklaidos prioritetus, ypač su Reformų sutartimi susijusį prioritetą; ragina Komisiją paaiškinti, kaip ji, bendradarbiaudama su Taryba, Parlamentu ir valstybėmis narėmis, ketina kiek įmanoma gerinti savo informacijos sklaidos politiką,
48.
atsižvelgdamas į siūlomą reglamentą, kuriuo iš dalies keičiamas Reglamentas (EB) Nr. 1049/2001 dėl viešos prieigos prie dokumentų, prašo Komisijos informuoti Parlamentą apie tai, kas daroma ieškant galimybių kuo geriau panaudoti didesnį skaidrumą ir prieigą prie dokumentų siekiant priartinti Europos Sąjungą prie piliečių,
49.
paveda Pirmininkui perduoti šią rezoliuciją Tarybai, Komisijai ir valstybių narių parlamentams.
