Klausimas, į kurį atsakoma žodžiu, Nr. O-000302/2011
Komisijai
Darbo tvarkos taisyklių 115 straipsnis
Bairbre de Brún
GUE/NGL frakcijos vardu Tema: Skaidrumas ir teisingumas maisto tiekimo grandinėje
Šiuo metu žemės ūkio sektorius patiria krizę, ūkininkai ir žemės ūkio bendrovės susiduria su nepakeliamu gamybos sąnaudų didėjimu, kurio nekompensuoja ūkininkų pajamos.
Jei nebus nustatyta teisinga kaina už ūkininkų gaminamus produktus, dauguma ūkininkų paliks žemės ūkio sektorių. Teisingas ir deramas užmokestis ūkininkams turi būti ES prioritetas, kitaip kils pavojus, kad daug mažų ūkių bus apleista.
Norint išvengti didžiųjų prekybininkų piktnaudžiavimų reikia, kad itin padidėtų ūkininkų ir jų organizacijų derybinė galia, taip pat reikia sąžiningumo ir skaidrumo maisto tiekimo grandinėje.
Parlamentas aiškiai išdėstė savo nuomonę šiuo klausimu pranešimuose, pavyzdžiui, Jose Bové pranešime „Veiksmingesnė Europos maisto produktų tiekimo grandinė“. Tačiau padėtis vis blogėja. Kaina, kurią moka vartotojai, skiriasi nuo ūkininkams mokamos kainos.
Kaip Komisija ketina spręsti šį klausimą, kuris nepaprastai svarbus tiek Europos Parlamentui, tiek žemės ūkio pramonei?
Kaip Komisija ketina spręsti didžiųjų prekybininkų dominuojančios padėties maisto tiekimo grandinėje problemą? Ką ji darys, siekdama užtikrinti maisto produktų gamintojų, mažmenininkų ir tiekėjų santykių teisingumą?
Kokios pažangos pasiekta atsižvelgiant į Europos Parlamento reikalavimą užtikrinti skaidrumą šioje srityje ir į Komisijai pateiktą siūlymą rekomenduoti nacionaliniams ombudsmenams stebėti padėtį šioje srityje?
