Klausimas, į kurį atsakoma raštu, Nr. P-9323/2010
Komisijai
Darbo tvarkos taisyklių 117 straipsnis
Juozas Imbrasas (EFD)
(2010 m. lapkričio 4 d.)
Tema: Dėl Peticijos Nr. 1292/2009 dėl įtarimo, kad dėl Vilniuje planuojamo statyti atliekų deginimo įrenginio pažeidžiami EB aplinkos apsaugą reglamentuojantys teisės aktai
Europos Komisijai, kaip Lietuvos pilietis, esu pateikęs peticiją Nr. 1292/2009 dėl įtarimo, kad dėl Vilniuje planuojamo statyti atliekų deginimo įrenginio pažeidžiami EB aplinkos apsaugą reglamentuojantys teisės aktai.
Norėjau sužinoti, ar Komisija paprašė Lietuvos valdžios institucijų informacijos, kad galėtų įvertinti, kaip Vilniuje planuojamo statyti atliekų deginimo įrenginio atžvilgiu įgyvendinamos TIPK (2008/1/EB dėl taršos integruotos prevencijos ir kontrolės), PAV (1985/337/EEB dėl tam tikrų valstybės ir privačių objektų poveikio aplinkai vertinimo) ir Buveinių bei Paukščių direktyvų nuostatos? Ar Komisija taip pat paprašė informacijos apie galimą poveikį šios teritorijos gyventojų sveikatai?
Atsižvelgdamas į tai, noriu paklausti, kokioms konkrečiai institucijoms yra pateikti užklausimai, ar jau yra gauti kokie nors atsakymai, o jei dar ne, tai kada tikimasi juos gauti?