ES remia radijo transliacijas Baltarusijai
Institucijos
Lietuva
2005-09-21 - 15:28
Rugsėjo 28 d. EP plenarinėje sesijoje Strasbūre deputatai išklausys Tarybos ir Komisijos pareiškimų dėl padėties Baltarusijoje. Tikėtina, jog juose bus skirta dėmesio ES remiamoms radijo transliacijoms šiai šaliai.
ES jau paskyrė 138 tūkst. eurų „Vokiečių bangos“ ( Deutsche Welle ) radijui, planuojančiam lapkričio 1 d. pradėti Baltarusijai skirtas laidas. Viso projektui dvejiems metams skirta du milijonai eurų. Konkurse dėl likusių lėšų galės dalyvauti ir daugiau transliuotojų, kurių metinė apyvarta viršija tris milijonus eurų, o klausytojų skaičius siekia bent milijoną.
Rugsėjo 14 d. EP Užsienio reikalų komiteto posėdyje Komisijos Rytų Europos direktorato vadovas Hugues MINGARELLI informavo, jog „Vokiečių banga“ dar galutinai nenusprendė, ar nuo pat pradžių transliuos rusų ir baltarusių kalbomis, ar pirmosios laidos bus tik rusiškai. Daugelis kalbėjusių parlamentarų pažymėjo, jog laidos baltarusių kalba būtinos šios tautos savimonei skatinti. Pasak Lietuvos deputato Vytauto LANDSBERGIO (Europos liaudies partija - Europos demokratai), Baltarusijai skirtos laidos rusų kalba „pasitarnautų Rusijos interesui rusifikuoti kaimynines šalis“. Tuo tarpu H. Mingarelli pabrėžė, jog laidos rusų kalba bus transliuojamos pragmatiniais sumetimais, nes ja kalba dauguma Baltarusijos gyventojų.
Kita Europos liaudies partijos deputatė Laima Liucija ANDRIKIENĖ apgailestavo, jog šiuo projektu susirūpinta tik dabar, o jam skirtos lėšos „juokingai mažos“. Dėl to projekte negalės dalyvauti televizijos transliuotojai, o kasdieninės radijo laidos tetruks valandą. Deputatė taip pat atkreipė dėmesį, jog trijų milijonų eurų metinės apyvartos reikalavimas neleis konkurse dalyvauti mažesniems transliuotojams, tokiems kaip „Baltijos bangų“ ar „Racijos“ radijas. Tuo tarpu H. Mingarelli paragino projektu suinteresuotus mažesniuosius transliuotojus sudaryti konsorciumą.
Komisijos atstovas taip pat informavo apie planus atidaryti Komisijos atstovybę Minske, išplėsti ES vizų išdavimo draudimą už represijas atsakingiems Baltarusijos pareigūnams bei įšaldyti jų lėšas ES šalyse. Be to, Komisija apsvarstys galimybę 2006-ųjų Baltarusijos prezidento rinkimuose paremti opozicijos kandidatą.
20050919BKG00411
ES remia radijo transliacijas Baltarusijai
-//EP//DTD IM-PRESS 20050901 AVU DOC XML V0//EN
-//EP//STYLESHEET IM-PRESS 20050901 AVU DOC XML V0//EN
