Europos Parlamentas siūlo paskelbti mirties bausmės moratoriumą
Žmogaus teisės
2007-01-31 - 16:40
„Mirties bausmė yra žiaurus ir nežmoniškas bausmės būdas, pažeidžiantis teisę į gyvybę“, todėl jos panaikinimas yra viena pagrindinių ES vertybių bei reikalavimų ES narystės siekiančioms šalims. Savo ruožtu Jungtinės Tautos turėtų paskelbti mirties bausmės vykdymo moratoriumą. Tai sakoma ketvirtadienį Europos Parlamento priimtoje rezoliucijoje (591 balsas už, 45 prieš, 31 susilaikė).
Parlamentas „yra giliai susirūpinęs dėl to, kad dar ir šiuo metu kelių dešimčių pasaulio šalių teisės aktuose numatyta arba vėl sugrąžinta mirties bausmė ir dėl to kiekvienais metais mirtimi nubaudžiama tūkstančiai žmonių“. Deputatai smerkia mirties nuosprendžio įvykdymą Sadamui Huseinui, taip pat jo įvykdymo būdą bei egzekucijos vaizdų išplatinimą žiniasklaidoje.
Europarlamentarai dar kartą pabrėžia savo nepritarimą mirties bausmei ir pasiryžimą siekti visuotinio jos atsisakymo. Jie remia Italijos iniciatyvą siekti, kad Jungtinių Tautų Generalinė Asamblėja paskelbtų besąlygišką pasaulinį mirties bausmės vykdymo moratoriumą. Šią iniciatyvą iškėlė Italijos Atstovų rūmai bei vyriausybė, o ES Taryba, Europos Komisija ir Europos Taryba jai pritarė.
Diskusijoje kalbėjęs Justas Vincas Paleckis (Socialistų frakcija) priminė, jog mirties bausmė tebėra įteisinta 68 šalyse, o JAV yra tarp šalių, kuriose jų įvykdoma daugiausia. „S. Huseino egzekucija... tapo bejėgiškumo Irake išraiška“, – teigė europarlamentaras. J.V. Paleckis siūlė paremti mirties bausmės moratoriumo idėją, taip pat ragino pasmerkti kai kurių naujųjų ES šalių atstovų pareiškimus apie šios bausmės įteisinimo galimybę.
Europos Parlamente pradėti rinkti parašai po mirties bausmės moratoriumą palaikančia deklaracija. Liberalų ir demokratų aljanso (ALDE) pasiūlytą deklaraciją parėmė dauguma EP frakcijų, išskyrus naujai sukurtą Identiteto, tradicijos ir suverenumo frakciją. Kai ją pasirašys daugiau kaip pusė europarlamentarų (t.y. bent 393), ji taps oficialia EP deklaracija.
Svarstymas: 2007-01-31. Balsavimas: 2007-02-01
20070130IPR02600
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
