5.12.2007
PASIŪLYMAS DĖL REZOLIUCIJOS
pateiktas uždavus klausimą, į kurį atsakoma žodžiu B6‑0383/2007
pagal Darbo tvarkos taisyklių 108 straipsnio 5 dalį
pateikė Caroline Lucas ir Pierre Jonckheer
Verts/ALE frakcijos vardu,
dėl tekstilės gaminių
Europos Parlamento rezoliucija dėl tekstilės gaminių
Europos Parlamentas ,
–
atsižvelgdamas į 2005 m. birželio mėn. sudarytą Kinijos ir Komisijos susitarimo memorandumą, kuris nustos galioti 2008 m. sausio 1 d.,
–
atsižvelgdamas į Komisijos ir Kinijos užsienio reikalų ministerijos sprendimą dėl bendros importo priežiūros sistemos,
–
atsižvelgdamas į savo ankstesnes rezoliucijas šiuo klausimu, ypač į rezoliuciją dėl tekstilės ir drabužių sektoriaus būklės po 2005 m. Priimti tekstai, P6_TA(2005)0321 . ,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi 2005 m. nustojo galioti Pasaulio prekybos organizacijos (PPO) susitarimas dėl tekstilės ir aprangos, t. y. nustojo galioti paskutiniai prekybos tekstilės gaminiais ir apranga apribojimai, perimti iš daugiašalio susitarimo dėl tekstilės,
B.
kadangi ES yra viena iš didžiausių tekstilės gaminių eksportuotojų, nors ir turi neigiamą prekybos apranga balansą, visų pirma dėl labai padidėjusio importo iš Kinijos,
C.
kadangi Komisija ir Kinija 2005 m. sudarė susitarimo memorandumą, pagal kurį pereinamuoju laikotarpiu, pasibaigsiančiu 2008 m. sausio 1 d., nustatomi apribojimai, taikomi dešimties kategorijų iš Kinijos importuojamai aprangai,
D.
kadangi Europos Sąjunga ir Kinijos užsienio prekybos ministerija priėmė sprendimą dėl bendros importo priežiūros sistemos 2008 m.,
E
kadangi PPO narėms leidžiama iki 2008 m. taikyti specialias apsaugos priemones (kiekybinius Kinijos eksporto apribojimus), jei kiltų jų rinkų sutrikimo pavojus,
1.
supranta, kad kvotų sistemos panaikinimas yra privalomo susitarimo, sudaryto Kinijai prisijungus prie PPO sistemos, dalis, tačiau primena, kad pagal susitarimą dėl Kinijos prisijungimo prie PPO visoms PPO narėms, įskaitant Europos Sąjungą, leidžiama iki 2008 m. pabaigos taikyti su importu iš Kinijos susijusias apsaugos priemones, jei to reikėtų;
2.
ragina Komisiją teikti patikimas konsultacijas ES įsikūrusiems tekstilės ir aprangos gamintojams, visų pirma mažoms ir vidutinėms įmonėms, turint mintyje santykinius jų konkurencinius pranašumus pasaulinėje aprangos rinkoje, siekiant tinkama kryptimi nukreipti tyrimus ir taikomąją veiklą;
4.
ragina Komisiją ir valstybes nares aktyviai remti tyrimus, taikomąją veiklą ir profesinį mokymą tekstilės sektoriuje, ypač mažose ir vidutinėse įmonėse; mano, kad būtina imtis priemonių technologinėms naujovėms remti;
5.
ragina Komisiją ištirti, ar žemos drabužių kainos, kurias lems kvotų sistemos panaikinimas, tikrai duos naudos ES vartotojams, ar jomis tiesiog pasinaudos didieji mažmenininkai, gausiantys nepagrįstai didelį pelną dėl naujų galimybių importuoti iš viso pasaulio;
6.
reiškia susirūpinimą dėl to, kaip bus diegiama bendros importo priežiūros sistema; ragina Komisiją užtikrinti, kad būtų tinkamai taikoma dvigubo tikrinimo sistema, dėl kurios susitarta, ir būtų nuolat vertinamas realus jos veiksmingumas (pirmasis įvertinimas turi būti pateiktas jau dėl pirmojo 2008 m. ketvirčio), siekiant, kad būtų galima tinkamai ir greitai atsižvelgti į išaugsiančio tekstilės gaminių importo neigiamą poveikį;
7.
apgailestauja, kad dvigubo tikrinimo sistema bus taikoma tik 2008 m.; raginą Komisiją užtikrinti, kad veiksminga priežiūros sistema veiktų ilgesnį laikotarpį;
8.
ragina Komisiją konsultuotis su Jungtinėmis Valstijomis dėl aprangos importo iš Kinijos, turint mintyje tai, kad Jungtinių Valstijų taikomi importo apribojimai galios iki 2008 m. pabaigos, o tai gali paskatinti nukreipti į ES dar didesnį importo srautą, kuris sukels dar didesnes pasekmes;
9.
primena, kad prekybos apsaugos priemonės (antidempingo ir apsaugos nuo subsidijų priemonės) yra teisėtas įrankis, skirtas saugoti ES įsikūrusius gamintojus nuo nesąžiningos prekybos, ir ragina Komisiją aktyviai naudoti šias priemones nustačius nesąžiningą prekybą tekstilės ir aprangos sektoriuje;
Saugumas ir vartotojų apsauga
10.
ragina Komisiją pasinaudoti savo įgaliojimais ir ES rinkoje, įskaitant tekstilės ir aprangos sektorių, uždrausti nesaugius gaminius;
11.
ragina Komisiją užtikrinti, kad į ES rinką patekantiems importuojamiems tekstilės gaminiams ir drabužiams būtų taikomi tokie patys saugumo ir vartotojų apsaugos reikalavimai, kaip ir Europos Sąjungoje pagamintiems tekstilės gaminiams ir drabužiams;
12.
yra susirūpinęs dėl aprangos sektoriuje, taip pat ir Europos Sąjungos aprangos sektoriuje, prastėjančių saugumo ir vartotojų apsaugos standartų; ragina Komisiją įvertinti nevaržomos visuotinės konkurencijos minėtajame sektoriuje poveikį ES įsikūrusiems gamintojams;
13.
mano, kad iš trečiųjų šalių importuojamiems tekstilės gaminiams turėtų būti taikomos privalomos kilmės žymėjimo taisyklės, ir, atsižvelgdamas į tai, ragina Tarybą priimti kol kas nepriimtą pasiūlymą dėl reglamento; taip pat mano, kad žymėjimo reikalavimai turėtų būti pradėti taikyti tekstilės ir aprangos sektoriuje vykstančios gamybos ir apdirbimo būdams (angl. PPM), ir ragina Komisiją imtis reikiamų veiksmų PPO lygmeniu;
Besivystančios šalys ir Viduržemio jūros regionui priklausančios ES šalys partnerės
14.
ragina Komisiją, pasinaudojant Viduržemio jūros šalių ir Europos rinkų geografiniu artumu, padėti kurti Europos ir Viduržemio jūros šalių gamybos erdvę tekstilės srityje, siekiant sukurti tarptautiniu mastu konkurencingą erdvę, kuri padėtų išlaikyti pramoninę gamybą ir užimtumą;
15.
ragina Komisiją įvertinti visiško tekstilės ir aprangos sektoriaus liberalizavimo poveikį, visų pirma poveikį mažiausiai išsivysčiusioms šalims, kurioms Pasaulio bankas ir kitos finansų institucijos patarė investuoti į aprangos eksporto sektorių; yra ypač susirūpinęs dėl to, kad kai kurios mažiausiai išsivysčiusios šalys atsisako socialinių ir darbuotojų teisių, siekdamos išlikti konkurencingos; ragina Komisiją nustatyti, kaip prekybos pagalbos ir panašios programos gali padėti mažiausiai išsivysčiusioms šalims taikyti socialiniu ir aplinkos požiūriais darnias tam tikrų sektorių programas; ragina Komisiją įvertinti pasiūlos valdymo priemonių veiksmingumą aprangos sektoriuje, siekiant suderinti visuotinę konkurenciją ir išvengti lenktyniavimo taikant kuo žemesnius socialinius ir aplinkos standartus;
16.
paveda Pirmininkui perduoti šią rezoliuciją Komisijai, Tarybai ir valstybių narių vyriausybėms bei parlamentams.
