CONT Sveikinimo kalba
Labai malonu, kad apsilankėte Biudžeto kontrolės komiteto (CONT), kuriam vadovauju nuo 2009 m., tinklavietėje. Šios svetainės paskirtis – suteikti piliečiams galimybę susipažinti su komiteto darbu. Jei norėtumėte sužinoti komiteto sudėtį, paspauskite nuorodą „Nariai“.
Glaustai kalbant, CONT prižiūri, kaip leidžiami ES biudžeto pinigai, ar veiksmingai siekiama tikslų, o kai tikslai pasiekti, nustato, kiek gauta naudos už panaudotus pinigus. Atlikdamas šias užduotis, komitetas tiria problemas, į kurias atkreipė dėmesį Audito Rūmai arba Europos kovos su sukčiavimu tarnyba (OLAF), ir siūlo, kaip pagerinti sistemą siekiant užtikrinti teisėtumą ir kovoti su sukčiavimu ir korupcija panaudojant ES lėšas.
CONT sutelkia dėmesį į jau patvirtintų biudžetų panaudojimą ir spręsdamas, ar siūlyti patvirtinti, kad biudžetas įvykdytas, vertina Komisijos, Parlamento, kitų institucijų ir agentūrų biudžeto valdymą.
Jei norėtumėte sužinoti, kaip iš tiesų dirbame, paspauskite nuorodą „Dokumentų paieška“ ir susipažinkite su mūsų darbo ataskaitomis. Dokumentai pateikiami 22 kalbomis. Iš svetainės lengvai prieinami visi teisės šaltiniai, susiję su mūsų darbu, kalendorius, posėdžių dokumentai, protokolai ir klausymų medžiaga. Be to, mūsų tinklalapyje pateikta daug naudingų nuorodų.
Jei iškiltų kokių nors klausimų, kreipkitės į mus.
Luigi de Magistris
Pristatymas ir kompetencija
Komitetas yra atsakingas už:
1. Sąjungos ir Europos plėtros fondo biudžeto vykdymo kontrolę bei Parlamento priimtus sprendimus dėl biudžeto įvykdymo patvirtinimo, įskaitant vidinę biudžeto įvykdymo patvirtinimo procedūrą, bei visas kitas sprendimus lydinčias ar įgyvendinančias priemones;
2. Sąjungos, jos institucijų ir kitų jos finansuojamų įstaigų sąskaitų ir finansinio balanso uždarymą, pateikimą ir patikrinimą, įskaitant perkeltinų vėlesniam laikui asignavimų patvirtinimą bei likučio nustatymą;
3. Europos investicijų banko finansinės veiklos kontrolę;
4. įvairių Bendrijos finansavimo būdų, įgyvendinant Sąjungos politikos sritis, sąnaudų ir efektyvumo santykio priežiūrą;
5. su Sąjungos biudžeto vykdymu susijusių sukčiavimo atvejų ir pažeidimų nagrinėjimą, tokių atvejų prevenciją ir teisminio tyrimo inicujavimą bei bendrą Sąjungos finansinių interesų apsaugą;
6. santykius su Audito Rūmais, jų narių skyrimą ir jų pranešimų nagrinėjimą;
7. Finansinį reglamentą tiek, kiek tai susiję su biudžeto vykdymu, valdymu ir kontrole.
20101116CDE95595 Presentation by the Committee Chair © European Union Chairman Luigi de Magistris © European Union