Raginama sparčiau įgyvendinti Lisabonos strategiją
Europos Vadovų Taryba
2006-03-15 - 16:43
Trečiadienio rytą europarlamentarai aptarė pasirengimą kovo 23-24 d. Europos Vadovų Tarybos (EVT) susitikimui Briuselyje, kuriame bus svarstomas Lisabonos strategijos įgyvendinimas. Deputatai taip pat priėmė rezoliuciją šiuo klausimu (431 balsas už, 118 prieš, 55 susilaikė).
Rezoliucijoje „dėl 2006 m. pavasarį vyksiančiam EVT susitikimui perduodamos EP nuomonės apie Lisabonos strategiją” deputatai ragina „veiksmingai ir greitai įgyvendinti” ES šalių pateiktus Lisabonos darbotvarkės veiksmų planus bei nustatyti jiems bendrą ES struktūrą. Rezoliucijoje siūloma patobulinti mokesčių sistemą taip, kad ji skatintų investicijas į mokslinius tyrimus ir technologines naujoves, taip pat į ilgalaikį mokymąsi ir socialines paslaugas. Parlamentarai mano, kad politiniai įsipareigojimai šiose srityse yra nesuderinami su EVT siūlymu skirti gerokai mažiau lėšų pagrindinėms Lisabonos strategijos programoms 2007-2013 m. ES finansinėse perspektyvose.
Deputatai „ragina sukurti verslui palankią aplinką, tačiau mano, jog „būtų klaidinga visą dėmesį skirti tik konkurencingumui ir augimui”, ignoruojant socialinį aspektą. Jie kviečia galutinai patvirtinti paslaugų direktyvą ir „kuo greičiau pereiti prie visiškos piliečių ir darbuotojų judėjimo laisvės ES”.
Nors ES šalių gyventojų senėjimas teikia naujų galimybių, staigus ekonomiškai neaktyvių gyventojų skaičiaus didėjimas ir aktyvių gyventojų mažėjimas gali sukelti socialinės apsaugos ir pensijų sistemos finansavimo problemų, teigiama rezoliucijoje. Deputatai ragina Komisiją ir ES valstybes kurti „aktyvaus senėjimo strategijas” - palengvinti vyresnių gyventojų integraciją ir suteikti jiems paskatas palaipsniui pereiti nuo darbo prie pensijos. Taip pat raginama panaikinti gimstamumo didėjimo kliūtis -, persvarstyti mokesčių politiką, prieigą prie būsto rinkos, vaikų priežiūrą ir parduotuvių darbo valandas, taip pat sudaryti daugiau galimybių derinti karjerą ir šeimyninį gyvenimą. Parlamentarai taip pat ragina „siekti ekonomiškai, socialiai ir teisiškai integruoti imigrantus”.
Parlamentas prašo Komisijos „plėtoti atnaujintą ES energetikos politiką” ir užtikrinti energijos tiekimo patikimumą. Deputatai ragina ES valstybes baigti kurti Transeuropinį energijos tinklą ir „apgailestauja dėl to, kad Europos Vadovų Taryba ketina sumažinti [jiems] skirtus asignavimus”. Jie taip pat ragina „plėtoti svaresnes ir efektyvesnes technologijas” ir veiksmingiau saugoti aplinką. Parlamento nuomone, „sveika aplinka ir sveikatingumo skatinimas yra pagrindiniai ilgalaikio ekonomikos augimo ir socialinės gerovės elementai”.
Lisabonos strategija buvo pradėta įgyvendinti 2000-aisiais, siekiant per dešimt metų paversti ES ūkį konkurencingiausiu ir dinamiškiausiu pasaulyje. Tačiau įpusėjus numatytam laikotarpiui ES ūkio augimo tempai atsiliko nuo planuotųjų. Todėl pernai pavasarį Europos Vadovų Taryba nutarė atnaujinti Lisabonos strategiją sutelkiant daugiau dėmesio ūkio augimui bei darbo vietų kūrimui. Kiekviena ES šalis buvo paprašyta parengti Lisabonos strategijos įgyvendinimo programą, o Europos Komisija savo ruožtu pateikė Bendrijos Lisabonos veiksmų planą. Artėjančiame Europos Vadovų Tarybos susitikime bus aptartas šių programų įgyvendinimas, ypač energetikos srityje.
Svarstymas ir balsavimas: 2006-03-15
20060309IPR06049
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
