9.2.2011 B7-0099/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pareiškimo
pagal Darbo tvarkos taisyklių 110 straipsnio 2 dalį
dėl Vengrijos žiniasklaidos įstatymo
József Szájer
,
Manfred Weber
,
Simon Busuttil
,
Marco Scurria
,
Kinga Gál
,
Salvatore Iacolino
PPE frakcijos vardu
PE459.631v01-00 B7‑0099/2011 Europos Parlamento rezoliucija dėl Vengrijos žiniasklaidos įstatymo
Europos Parlamentas ,
– atsižvelgdamas į Europos Sąjungos nuostatas dėl pagrindinių laisvių, ypač į Europos Sąjungos sutarties 2, 3 ir 6 straipsnių ir Pagrindinių teisių chartijos 11 straipsnio nuostatas dėl nediskriminavimo ir spaudos laisvės,
– atsižvelgdamas į 2010 m. kovo 10 d. Europos Parlamento ir Tarybos direktyvą 2010/13/EEB dėl valstybių narių įstatymuose ir kituose teisės aktuose išdėstytų tam tikrų nuostatų, susijusių su audiovizualinės žiniasklaidos paslaugų teikimu, derinimo (Audiovizualinės žiniasklaidos paslaugų direktyva),
– atsižvelgdamas į Darbo tvarkos taisyklių 110 straipsnio 2 dalį,
A. kadangi saviraiškos ir informacijos laisvė yra vienas Europos demokratinių visuomenių pagrindų, kaip pripažinta Europos Sutartyse ir ES pagrindinių teisių chartijoje,
B. kadangi 2010 m. gruodžio 21 d. Vengrijos parlamentas dviejų trečdalių balsų dauguma priėmė naują žiniasklaidos įstatymą (2010 m. CLXXXV), kuris pakeičia nebeaktualių teisės aktų dėl žiniasklaidos rinkinį ir pagal kurį pradedamos taikyti naujos nuostatos, susijusios su naujomis technologijomis, kaip numatyta Audiovizualinės žiniasklaidos paslaugų direktyvoje,
C. kadangi 2010 m. gruodžio 23 d., t. y. praėjus dviems dienoms po to, kai buvo priimtas šis įstatymas, Europos Komisijos narė Neelie Kroes išsiuntė laišką Vengrijos viešojo administravimo ir teisingumo ministro pavaduotojui Tiborui Navracsicsui, kuriame išreiškiamas susirūpinimas dėl naujos žiniasklaidos tarnybos kompetencijos ir nepriklausomumo, taip pat dėl žiniasklaidos priemonių registravimo tvarkos, numatytos pagal naują Vengrijos žiniasklaidos įstatymą,
D. kadangi 2010 m. gruodžio 27 d. Vengrijos ministras pirmininkas Viktor Orban, atsakydamas į minėtąjį laišką, išreiškė ketinimą bendradarbiauti siekiant išaiškinti naujojo įstatymo turinį ir tikslą, t. y. sukurti skaidresnę ir veiksmingesnę žiniasklaidos reguliavimo sistemą ir efektyviau apsaugoti žmogaus orumą, sustiprinant vaikų apsaugą ir užtikrinant, kad nacionalinėms ir etninėms mažumoms būtų atstovaujama teikiant visuomeninio transliavimo paslaugas, taip pat apribojant galimybes viešai reikšti nepakantumą,
E. kadangi 2011 m. sausio 5 d. Vengrijos ministras T. Navracsics atsiuntė Europos Komisijai žiniasklaidos įstatymo versiją anglų kalba ir patvirtino Vengrijos Respublikos įsipareigojimą laikytis žodžio ir spaudos laisvės, kaip demokratinių Europos vertybių,
F. kadangi 2011 m. sausio mėn. pradžioje ministras pirmininkas Viktor Orban pareiškė, kad Vengrijos vyriausybė pakeis žiniasklaidos įstatymą, atsižvelgdama į Europos Komisijos pateiktas pastabas,
G. kadangi atsakinga Komisijos narė savo 2011 m. sausio 21 d. laiške nurodė tris sritis, kuriose būtinas išaiškinimas, t. y. klausimas dėl subalansuoto informacijos teikimo, teritorinė taikymo sritis ir registracijos reikalavimas; kadangi Vengrijos vyriausybė sausio 31 d. atsiuntė Komisijai atsakymą ir pateikė išsamius paaiškinimus, taip pat dar kartą patvirtino savo pasiryžimą vykdyti derybas dėl naujo įstatymo ir pakeisti tekstą, jei tai pasirodys būtina,
H. kadangi 2011 m. vasario 7 d. įvyko sėkmingos Komisijos ir vyriausybės ekspertų derybos, kurios bus tęsiamos laikantis konkrečių Komisijos įsipareigojimų,
1. patvirtina, kad žiniasklaidos laisvė ir pliuralizmas Vengrijoje užtikrinami pagal žiniasklaidos konstituciją (2010 m. CIV) ir žiniasklaidos įstatymą ir kad spaudos ir informacijos laisvės principo tvirtai laikomasi kasdieniame visų Vengrijos piliečių gyvenime;
2. apgailestauja dėl skubotų ir nepagrįstų išpuolių prieš Vengrijos vyriausybę, ypač prasidedant Vengrijos pirmininkavimo Europos Sąjungai laikotarpiui;
3. ragina Komisiją, kaip Sutarčių sergėtoją, patikrinti, ar naujas Vengrijos žiniasklaidos įstatymas suderinamas su atitinkamais Europos teisės aktais;
4. palankiai vertina Vengrijos vyriausybės pasiryžimą pakeisti Vengrijos žiniasklaidos įstatymą, jei Europos Komisijos analizė parodys, kad tai būtina;
5. atsižvelgdamas į tai, reiškia nusivylimą dėl manipuliacinio pobūdžio ir politiniais motyvais pagrįstų pastabų, kurios dažnai nesusijusios su Vengrijos žiniasklaidos įstatymo turiniu ir Vengrijos vyriausybe, ir mano, kad šia nepagrįsta kritika siekiama susilpninti Vengrijos pirmininkavimą ir taip daryti žalą visai ES, kuri susiduria su didžiausiais iššūkiais nuo pat jos sukūrimo;
6. paveda Pirmininkui perduoti šią rezoliuciją Komisijai, Tarybai, valstybių narių vyriausybėms bei parlamentams ir Vengrijos Respublikos prezidentui.
