A. Piebalgs atsakymas Komisijos vardu
(2007 m. gegužės 3 d.)
Komisijai žinoma, kad, pranešus apie naftotiekio avariją Rusijos teritorijoje 2006 m. liepą, naftos tiekimas Mažeikių naftos perdirbimo gamyklai naftotiekiu „Družba“ yra nutrauktas. Rusijos valdžia įsipareigojo 2007 m. kovą pateikti ataskaitą, kuri turi būti perduota Lietuvos valdžiai, o jos kopija – Komisijai. Daug kartų ir visais lygmenimis Komisijos pareigūnai ragino Rusijos valdžią užtikrinti visišką skaidrumą, kalbant apie problemas, dėl kurių sutriko naftos tiekimas, ir apie tolimesnius žingsnius padėčiai ištaisyti. Deja, žadėtosios ataskaitos Rusijos valdžia iki šiol nepateikė.
Komisija atidžiai domisi klausimais, susijusiais su naftos tiekimu naftotiekiu „Družba“ į Mažeikių naftos perdirbimo gamyklą. Visi sprendimai tuo klausimu turi būti priimami, laikantis tik komercinių sumetimų, nediskriminacinių ir visiškai aiškių ES subjektų ir Rusijos Federacijos prekybos energija reikalavimų. Todėl svarbu, kad subjektai, kuriuos domina vėl naudoti naftotiekį, dalyvautų vertinant ir nustatant galimybę atkurti naftotiekio darbą.
Komisijos nuomone, tai svarbus pavyzdys, kad būtina patvirtinti nešališko, teisingo, nediskriminacinio ir skaidraus elgesio principus santykiams su Rusijos Federacija energetikos srityje, todėl Komisijos pirmininkas svarstys šį klausimą su Prezidentu V. Putinu ES ir Rusijos viršūnių susitikime Samaroje 2007 m. gegužės 18 d. Be to, Komisijos pareigūnai kels šį klausimą, vykstant ES ir Rusijos dialogui energetikos srityje.
Komisija gerbiamajam nariui norėtų priminti, kad labai rūpinasi energijos išteklių saugumo užtikrinimu. Todėl, siekdama užtikrinti tokių šaltinių įvairovę, Komisija šiuo metu steigia Energetikos observatoriją, kuri stebės, kaip energija tiekiama Bendrijai iš trečiųjų šalių, ir kaip taikomos tokios priemonės kaip Transeuropinių energetikos tinklų iniciatyva.
