13.2.2012 B7-0069/2012 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Sirijoje ( 2012/2543(RSP) )
Véronique De Keyser
,
Libor Rouček
,
Pino Arlacchi
,
Emine Bozkurt
,
Harlem Désir
,
Ana Gomes
,
Roberto Gualtieri
,
Richard Howitt
,
María Muñiz De Urquiza
,
Raimon Obiols
,
Vincent Peillon
,
Carmen Romero López
S&D frakcijos vardu
PE483.128v01-00 B7‑0069/2012 Europos Parlamento rezoliucija dėl padėties Sirijoje ( 2012/2543(RSP) )
Europos Parlamentas ,
– atsižvelgdamas į savo ankstesnes rezoliucijas dėl Sirijos, ypač į 2011 m. gruodžio 15 d. rezoliucijas dėl padėties Sirijoje, 2011 m. spalio 27 d. rezoliuciją Priimti tekstai, P7_TA(2011)0471 .
dėl padėties Egipte ir Sirijoje, ypač krikščionių bendruomenėse, ir į 2011 m. rugsėjo 15 d. rezoliuciją Priimti tekstai, P7_TA(2011)0387 .
dėl padėties Sirijoje, 2011 m. rugsėjo 27 d. rezoliuciją Priimti tekstai, P7_TA(2011)0476 .
dėl Rafaho Nachedo bylos ir 2011 m. liepos 7 d. rezoliuciją Priimti tekstai, P7_TA(2011)0333 .
dėl padėties Sirijoje, Jemene ir Bahreine, atsižvelgiant į padėtį arabų šalyse ir Šiaurės Afrikoje,
– atsižvelgdamas į 2012 m. sausio 30 d., 2011 m. gruodžio 9 d. ir 2011 m. spalio 23 d. Europos Vadovų Tarybos išvadas,
– atsižvelgdamas į 2011 m. sausio 23 d., 2011 m. gruodžio 1 d., 2011 m. lapkričio 14 d. ir 2011 m. spalio 10 d. Užsienio reikalų tarybos išvadas dėl Sirijos,
– atsižvelgdamas į 2012 m. sausio 23 d. Tarybos sprendimą dėl Sirijai taikomų priemonių griežtinimo ir į 2011 m. gruodžio 1 d. Tarybos sprendimą 2011/782/BUSP dėl ribojamųjų priemonių Sirijai, kuriuo panaikinamas Sprendimas 2011/273/BUSP,
– atsižvelgdamas į 2012 m. sausio 23 d., 2011 m. gruodžio 2 d., 2011 m. lapkričio 3 ir 28 d. bei 2011 m. spalio 8 d. Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai ir 2011 m. lapkričio 23 d. jos atstovo spaudai pareiškimus dėl Sirijos,
– atsižvelgdamas į ES delegacijos Sirijoje pareiškimą dėl 2012 m. sausio 27 d. Sirijos arabų Raudonojo pusmėnulio generalinio sekretoriaus dr. Abd-al-Razzaqo Jberio nužudymo,
– atsižvelgdamas į 2011 m. gegužės 25 d. Komisijos ir Komisijos pirmininko pavaduotojos-vyriausiosios įgaliotinės bendrą komunikatą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Naujas požiūris į kintančią kaimynystę“,
– atsižvelgdamas į 1995 m. lapkričio 27 ir 28 d. Barselonoje vykusios Europos ir Viduržemio jūros regiono valstybių ministrų konferencijos baigiamąją deklaraciją (Barselonos deklaracija) ir į 2008 m. liepos 13 d. Paryžiaus aukščiausiojo lygio susitikimo Viduržemio jūros regiono tema bendrąją deklaraciją, kurią pasirašė Sirija,
– atsižvelgdamas į JT Generalinės Asamblėjos 2011 m. lapkričio 22 d. rezoliuciją dėl žmogaus teisių Sirijoje,
– atsižvelgdamas į 2011 m. gruodžio 2 d. JT Žmogaus teisių tarybos rezoliuciją dėl žmogaus teisių padėties Sirijos Arabų Respublikoje,
– atsižvelgdamas į 2011 m. gruodžio 2 d. JT vyriausiojo žmogaus teisių komisaro Navi Pillay pareiškimą per JT Žmogaus teisių tarybos 18-ąją ypatingąją sesiją žmogaus teisių padėčiai Sirijos Arabų Respublikoje ištirti,
– atsižvelgdamas į nepriklausomos tarptautinės tyrimų komisijos padėčiai Sirijos Arabų Respublikoje tirti 2011 m. lapkričio 23 d. ataskaitą,
– atsižvelgdamas į Jungtinių Tautų Generalinės Asamblėjos trečiojo komiteto 2011 m. lapkričio 22 d. rezoliuciją dėl žmogaus teisių padėties Sirijos Arabų Respublikoje,
– atsižvelgdamas į 1948 m. Visuotinę žmogaus teisių deklaraciją,
– atsižvelgdamas į Tarptautinį pilietinių ir politinių teisių paktą, Tarptautinį ekonominių, socialinių ir kultūrinių teisių paktą, Konvenciją prieš kankinimą ir kitokį žiaurų, nežmonišką ar žeminantį elgesį ar baudimą, Vaiko teisių konvenciją ir fakultatyvinį protokolą dėl vaikų dalyvavimo ginkluotuose konfliktuose ir Konvenciją dėl kelio užkirtimo genocido nusikaltimui ir baudimo už jį, kuriuos Sirija yra pasirašiusi,
– atsižvelgdamas į 2012 m. sausio 22 d. ir vasario 12 d. Arabų Lygos sprendimus dėl Sirijos ir jos iniciatyvą siekti JT Saugumo Tarybos paramos politiniam sprendimui, į Arabų Lygos 2011 m. lapkričio 27 d. sankcijas Sirijai, į jos 2011 m. lapkričio 2 d. veiksmų planą ir į jos 2011 m. lapkričio 12, 16 ir 24 d., 2001 m. spalio 16 d. ir 2011 m. rugpjūčio 27 d. pareiškimus,
– atsižvelgdamas į 2011 m. lapkričio 30 d. Islamo bendradarbiavimo organizacijos pareiškimą, kuriame Sirijos vyriausybė raginama nedelsiant nutraukti pernelyg didelės jėgos naudojimą prieš piliečius ir gerbti žmogaus teises,
– atsižvelgdamas į 2011 m. lapkričio 30 d. Turkijos Respublikos vyriausybės sprendimą taikyti ekonomines sankcijas Sirijai,
– atsižvelgdamas į Darbo tvarkos taisyklių 110 straipsnio 2 dalį,
A. kadangi, remiantis JT vertinimais, Sirijoje režimui vykdant žiaurias represijas prieš savo gyventojus, nuo 2011 m. kovo mėn. daugiau kaip 6000 žmonių žuvo (iš jų daugiau kaip 400 vaikų), daug daugiau buvo sužalota, tūkstančiai buvo suimta (iš jų 380 vaikų) ir dešimtys tūkstančių ieškojo prieglobsčio kaimyninėse šalyse arba buvo perkelti šalies viduje; kadangi nuo 2012 m. vasario pradžios labai padaugėjo Homso miesto ir jo civilių gyventojų bombardavimų ir artilerijos apšaudymų ir manoma, kad dėl to žuvo daugiau negu 500 žmonių;
B. kadangi, nepaisant plataus masto tarptautinio pasmerkimo, tęsiasi Sirijos valdžios institucijų ir karinių bei saugumo pajėgų prieš jėgos nenaudojančius civilius gyventojus, įskaitant vaikus, nukreipti smurtiniai veiksmai ir dideli žmogaus teisių pažeidimai, įskaitant kankinimus ir seksualinį smurtą, ir jie gali pasiekti nusikaltimo žmoniškumui mastą; kadangi gresia pavojus, jog neramumai Sirijoje peraugs į pilietinį karą;
C. kadangi vyriausybinės pajėgos laiko apgulusios daugelį Sirijos miestų ir miestelių, jie yra bombarduojami ir apšaudomi; kadangi itin sudėtinga gauti maisto ir medicinos reikmenų; kadangi dėl smurto ir perkėlimų daugelis Sirijos gyventojų patiria sparčiai blogėjančią humanitarinę padėtį;
D. kadangi daugybė prezidento Basharo al-Assado pažadų dėl reformų ir amnestijų niekada nebuvo vykdomi ir režimas prarado bet kokį patikimumą, todėl pasigirdo dažni tarptautinės bendruomenės raginimai prezidentui atsistatydinti; kadangi teisdama politinius aktyvistus ir žmogaus teisių gynėjus Sirijos vyriausybė naudojasi Aukščiausiuoju valstybės saugumo teismu – specialiu teismu, nepatenkančiu į įprastą baudžiamosios teisenos sistemą; kadangi smurtą lydi režimo ir jo šalininkų veiksmai, kuriais skatinama įtampa tarp skirtingų religinių grupių ir etninių ir religinių grupių tarpusavio konfliktas šalyje;
E. kadangi dėl Kinijos ir Rusijos veto JT Saugumo Taryba iki šiol nesugebėjo pateikti tinkamo atsako į krizę Sirijoje ragindama prezidentą Basharą al-Assadą atsistatydinti ir smerkdama paplitusius, sistemingus ir rimtus žmogaus teisių ir pagrindinių laisvių pažeidimus, pvz., žudymus, savavališkus mirties bausmės vykdymus, persekiojimus, savavališkus sulaikymus, prievartinius dingimus, civilių gyventojų, įskaitant vaikus, kankinimus, blogą elgesį su jais bei jų prievartavimus ir prieš juos nukreiptus kitus seksualinio smurto aktus, taip pat medicininės pagalbos sužeistiesiems nesuteikimą ir trukdymą ją suteikti, kuriuos vykdo Sirijos valdžios institucijos ir karinės bei saugumo pajėgos;
F. kadangi 2012 m. vasario 12 d. Arabų Lyga nusprendė nutraukti bet kokį diplomatinį bendradarbiavimą su Sirija, remti Sirijos opoziciją ir paragino Sirijoje vykdyti JT ir Arabų Lygos taikos palaikymo misiją; kadangi 2012 m. sausio 22 d. Arabų Lyga nusprendė paraginti prezidentą Basharą al-Assadą perduoti valdžią savo pavaduotojui ir ragino nedelsiant nutraukti visus žmogaus teisių pažeidimus ir išpuolius prieš savo teise į žodžio laisvę besinaudojančius gyventojus; kadangi Arabų Lyga nusprendė siekti JT Saugumo Tarybos paramos politiniam sprendimui;
G. kadangi 2012 m. sausio 27 d. Marokas JT pateikė rezoliucijos, kuria siekiama paremti Arabų Lygos raginimus vykdyti visa apimantį ir taikų Sirijos vadovaujamą politinį procesą, projektą; kadangi 2011 m. vasario 4 d. Kinija ir Rusija vetavo JT ST rezoliucijos, kuria remiamas Arabų Lygos planas ir smerkiami smurtiniai veiksmai Sirijoje, projektą; kadangi Sirijos opozicija pabrėžė, jog Kinijos ir Rusijos veto JT ST paskatins Sirijos vyriausybę veikti nevaržomai;
H. kadangi Sirijos valdžios institucijos ir toliau neįleidžia į šalį tarptautinių žurnalistų ir stebėtojų; kadangi, vykdydami svarbią užduotį pateikti nepriklausomą informaciją apie įvykius Sirijoje, buvo nužudytas Prancūzijos žurnalistas ir sužeistas Nyderlandų žurnalistas;
I. kadangi 2012 m. sausio 23 d. Europos Sąjunga sugriežtino savo ribojamąsias priemones prieš Siriją ir į subjektų, kurių turtas įšaldomas ir kuriems draudžiama atvykti į ES, sąrašą įtraukė dar 22 asmenis ir 8 organizacijas, taigi bendras organizacijų, kurių turtas įšaldomas skaičius yra 38, o asmenų, kurių turtas įšaldomas ir kuriems draudžiama išduoti vizą, skaičius yra 108; kadangi ribojamosios priemonės prieš Siriją apima ginklų embargą, neapdorotos naftos iš Sirijos importo draudimą, naujų investicijų į Sirijos naftos ir finansų sektorius draudimą ir, svarbiausia, informacinių ir ryšių technologijų, kurias vyriausybė gali panaudoti pažeisdama piliečių žmogaus teises, eksporto iš ES į Siriją draudimą;
J. kadangi Jungtinės Amerikos Valstijos uždarė savo ambasadą Sirijoje; kadangi Prancūzija, Italija, Kuveitas, Marokas, Nyderlandai, Omanas, Kataras, Saudo Arabija, Ispanija, Jungtiniai Arabų Emyratai ir Jungtinė Karalystė atšaukė savo ambasadorius iš Sirijos, o Vokietija nepaskyrė naujo ambasadoriaus; kadangi Persijos įlankos bendradarbiavimo tarybos valstybės Libija ir Tunisas išsiuntė šiose šalyse akredituotus Sirijos ambasadorius;
K. kadangi Užsienio reikalų tarybos sausio 23 d. išvadose Sirijos opozicija dar kartą raginama dėti visas pastangas siekiant stiprinti koordinavimo veiksmus, kad būtų vykdomas tvarkingas pereinamasis procesas kuriant demokratinę, stabilią, integracinę Siriją, užtikrinančią mažumų teises; kadangi ES šiuo požiūriu taip pat remia Arabų Valstybių Lygą;
L. kadangi pastaraisiais mėnesiais Europos Parlamento nariai pradėjo dialogą ir apsikeitė nuomonėmis su tremtyje ir pačioje šalyje esančiais Sirijos opozicijos atstovais;
M. kadangi Sirijos nacionalinė taryba ir Laisvoji Sirijos armija kontroliuoja dalį Sirijos teritorijos;
N. kadangi krizė Sirijoje kelia grėsmę viso Artimųjų Rytų regiono stabilumui ir saugumui;
O. kadangi Arabų Valstybių Lyga Sirijoje vykdė stebėtojų misiją; kadangi dėl to, kad Sirijos valdžios institucijos nebendradarbiavo, dėl veiksmų plano, kuriuo Sirija buvo įpareigota visiškai nutraukti smurtą prieš civilius gyventojus, išlaisvinti politinius kalinius, iš miestų išvesti karinius dalinius bei atitraukti tankus ir ginkluotę, nevykdymo ir po išpuolio prieš stebėtojus, kai buvo pakenkta jų gebėjimui teikti nepriklausomus pranešimus, Arabų Lyga nusprendė nutraukti stebėtojų misiją;
P. kadangi Rusija ir toliau parduoda ginklus Sirijos režimui ir Sirijoje turi jūrų laivyno bazę;
Q. kadangi nuo 2011 m. kovo mėn. dešimtys tūkstančių Sirijos pabėgėlių ieškojo prieglobsčio Turkijoje; kadangi 2012 m. vasario 7 d. Turkijos ministras pirmininkas kreipimesi į savo frakciją parlamente teigė, jog Turkija padeda rengti naują iniciatyvą su Vakarų sąjungininkais, kuria remiami Sirijos režimo oponentai; kadangi Turkija suteikia prieglobstį daugeliui Sirijos opozicijos lyderių, įskaitant kai kuriuos iš Laisvosios Sirijos armijos;
1. dar kartą kuo griežčiausiai smerkia brutalias Sirijos režimo represijas, vykdomas prieš Sirijos gyventojus, įskaitant vaikus, ypač Homso mieste; reiškia užuojautą aukų artimiesiems; dar kartą išreiškia solidarumą su Sirijos žmonių nesmurtine kova už laisvę, orumą ir demokratiją ir giria jų drąsą ir ryžtą, ypač moterų, kurios atlieka itin svarbų vaidmenį šioje kovoje;
2. dar kartą ragina nedelsiant nutraukti brutalias Sirijos režimo represijas, nukreiptas prieš Sirijos gyventojus, ir, atsižvelgiant į tai, nedelsiant atitraukti Sirijos armijos dalinius ir tankus iš visų Sirijos miestų;
3. pažymi, kad Sirijos režimas ir ypač prezidentas Bashar al-Assad, kuriam kaip Sirijos valstybės vadovui pagal šalies konstituciją tenka galutinė atsakomybė, nesugeba vykdyti savo pareigų pagal tarptautinę žmogaus teisių teisę; dar kartą ragina nedelsiant nutraukti smurtinius veiksmus prieš taikius demonstrantus ir liautis persekioti jų šeimas, nutraukti smurtą prieš humanitarinius darbuotojus ir pasipriešinusių režimui asmenų, įskaitant vaikus, kankinimus bei prieš juos nukreiptą seksualinį smurtą; taip pat ragina nedelsiant išlaisvinti visus sulaikytus protestų dalyvius, politinius kalinius, žmogaus teisių gynėjus, tinklaraštininkus, žurnalistus ir suteikti galimybę tarptautinėms humanitarinėms ir žmogaus teisių organizacijoms bei tarptautinei žiniasklaidai nekliudomai patekti į šalį;
4. pakartoja savo raginimą prezidentui Basharui al-Assadui ir jo režimui nedelsiant atsistatydinti, kad būtų sudarytos sąlygos taikiam ir demokratiniam pereinamajam procesui šalyje;
5. dar kartą ragina Tarptautinį baudžiamąjį teismą skubiai atlikti nepriklausomą ir skaidrų Sirijos valdžios institucijų ir karinių ir saugumo pajėgų padarytų plataus masto, sistemingų ir sunkių žmogaus teisių ir pagrindinių laisvių pažeidimų tyrimą siekiant užtikrinti, kad visi atsakingi už šiuos veiksmus, kurie gali prilygti nusikaltimams žmoniškumui, asmenys tarptautinės bendruomenės būtų patraukti atsakomybėn, ypatingą dėmesį skiriant prezidentui Basharui al-Assadui;
6. ragina taikiai ir tikrai pereiti prie demokratijos, atitinkančios teisėtus Sirijos žmonių reikalavimus ir pagrįstos visas suinteresuotąsias šalis apimančiu nacionalinio politinio dialogo procesu, kuriame dalyvautų visos šalies demokratinės jėgos ir pilietinė visuomenė; ragina opozicijos jėgas ginant gyventojus neįsivelti į smurto eskalavimo ir padėties militarizavimo pinkles; reiškia didelį susirūpinimą tuo, kad Sirijos valdžios institucijos gali imtis bauginimo veiksmų ir prieš užsienyje gyvenančius opozicijos aktyvistus, ir ragina ES valstybes nares svarstyti galimybę išsiųsti ES esančius Sirijos diplomatus, prisidedančius prie tokių veiksmų, ar imtis kitų atitinkamų priemonių jų atžvilgiu;
7. įspėja nevykdyti tarptautinės karinės intervencijos į Siriją, bet primygtinai ragina ES labai išplėsti savo sankcijas Sirijos režimui ir padidinti diplomatinį spaudimą bei užtikrinti, kad šios sankcijos nepakenktų civiliams gyventojams;
8. teigiamai vertina ir remia nuolatines Sirijos opozicijos ir šalyje, ir už jos ribų dedamas pastangas sukurti vieningą platformą, toliau bendradarbiauti su tarptautine bendruomene, ypač Arabų Lyga, siekti bendros Sirijos ateities vizijos ir pereiti prie demokratinės sistemos; toliau remia Sirijos opoziciją, įskaitant Sirijos nacionalinę tarybą; pabrėžia, jog svarbu, kad Sirijos opozicija ir Laisvoji Sirijos armija įsipareigotų užtikrinti žmogaus teises, pagrindines laisves ir teisinės valstybės principo laikymąsi bei išsaugotų aiškų įsipareigojimą laikytis taikios ir įtrauktį skatinančios politikos; pritaria 2012 m. sausio 23 d. Tarybos išvadoms ir ragina ES ir jos valstybes nares skubiai jas įgyvendinti bei rasti naujų savo nekarinės pagalbos Sirijos opozicijos jėgoms stiprinimo būdų; primygtinai ragina Komisiją didinti paramą ir teikti pagalbą Sirijos opozicijai ir pilietinei visuomenei;
9. palankiai vertina ES įsipareigojimą ir toliau didinti tarptautinį spaudimą Sirijos režimui; remia 2012 m. sausio 23 d. Užsienio reikalų tarybos sprendimą Sirijos režimui taikyti naujas ribojamąsias priemones ir, atsižvelgdamas į tai, ragina numatyti tolesnes tikslingas sankcijas;
10. smerkia 2011 m. gruodžio 23 d. ir 2012 m. sausio 6 d. bombardavimus Damaske ir 2012 m. vasario 10 d. bombardavimus Alepe, per kuriuos daug žmonių žuvo ir buvo sužeista; taip pat smerkia 2012 m. sausio 11 d. išpuolį, kurio metu žuvo prancūzų žurnalistas ir keletas civilių gyventojų, be to, buvo sužeista daug žmonių, įskaitant olandų žurnalistą; primena Sirijos valdžios institucijoms, kad jos atsakingos už visų asmenų saugumo užtikrinimą šalyje;
11. teigiamai vertindamas pritaria JT Generalinės Asamblėjos, JT Žmogaus teisių tarybos ir JT Generalinės Asamblėjos trečiojo komiteto priimtoms rezoliucijoms dėl žmogaus teisių padėties Sirijoje ir nepriklausomos tarptautinės tyrimų komisijos padėčiai Sirijoje tirti ataskaitai; ragina nedelsiant sustabdyti Sirijos narystę UNESCO Žmogaus teisių komitete;
12. apgailestauja dėl to, kad JT Saugumo Taryba vėl nesugebėjo pateikti tinkamo atsako į tebesitęsiančius žiaurumus Sirijoje ir kad Rusija ir Kinija pasinaudojo veto teise JT Saugumo Taryboje ir blokavo rezoliucijos dėl Sirijos projektą, t. y. balsavo prieš Arabų Lygos taikaus pereinamojo proceso pasiūlymą, o Basharo al-Assado režimas tai suprato kaip leidimą stiprinti represines priemones vietoje ir naudoti sunkiąją ginkluotę bei jėgą nesirenkant taikinių prieš beginklius civilius gyventojus; pakartoja savo raginimą JT Saugumo Tarybos narėms, ypač Rusijai ir Kinijai, vykdyti pareigą užtikrinti, kad Sirijoje būtų laikomasi tarptautinių žmogaus teisių standartų; toliau remia ES ir jos valstybių narių pastangas šioje srityje; tuo pat metu ragina JT Saugumo Tarybą dėl Sirijos režimo nusikaltimų prieš savo gyventojus kreiptis į Tarptautinį baudžiamąjį teismą; palankiai vertina tai, kad JT Žmogaus teisių taryba įsteigė specialiojo pranešėjo žmogaus teisių padėties Sirijoje klausimais pareigybę ir ragina Sirijos vyriausybę visapusiškai bendradarbiauti su specialiuoju pranešėju;
13. ragina Rusiją, kuri yra didžiausia užjūrio ginklų tiekėja Sirijos vyriausybei, nedelsiant nutraukti ginklų siuntas Sirijai ir ragina ES parengti bendrovių, kurios tiekia ginklus Sirijai, juodąjį sąrašą; atsižvelgdamas į tai ragina ES veikėjus visapusiškai laikytis Europos Sąjungos elgesio kodekso ginklų eksporto srityje, kurio paskirtis – užkirsti kelią įrangos, kuri gali būti panaudota vykdant vidaus represijas arba prisidedant prie nestabilumo regione, eksportui;
14. ragina ES apriboti diplomatinius ryšius su Sirija ir palankiai vertina kai kurių valstybių narių sprendimą atšaukti savo ambasadorius;
15. tvirtai remia Arabų Valstybių Lygos pastangas nutraukti smurtą ir skatinti rasti politinį sprendimą Sirijoje numatant veiksmų planą, kurį prižiūri stebėtojų misija; atkreipia dėmesį į Arabų Lygos sprendimą nutraukti savo stebėtojų misiją Sirijoje reaguojant į didėjantį valdžios institucijų ir saugumo tarnybų smurtą; palankiai vertina Arabų Lygos sprendimą stiprinti bendradarbiavimą su JT; palankiai vertina Arabų Valstybių Lygos sprendimą taikyti sankcijas Sirijos režimui, remti Sirijos opoziciją ir jos raginimus Sirijoje vykdyti JT ir Arabų Lygos taikos palaikymo misiją; ragina Sirijos režimą susilaikyti nuo bet kokių tiesioginių ar netiesioginių mėginimų destabilizuoti kaimynines šalis;
16. dar kartą ragina užtikrinti glaudesnį ES ir Turkijos bendradarbiavimą padėties Sirijoje klausimais; palankiai vertina tai, kad Turkija pasmerkė Sirijos režimą, ir Turkijos ministro pirmininko raginimą prezidentui Basharui al-Assadui nedelsiant atsistatydinti, Turkijos ekonomines sankcijas režimui Sirijoje ir jos pabėgėlių priėmimo politiką;
17. dar kartą ragina Komisijos pirmininko pavaduotoją-vyriausiąją įgaliotinę dėti visas pastangas koordinuojant veiksmus ir bendradarbiaujant su Turkija, Arabų Lyga ir Sirijos opozicija, kad būtų pradėta diskusija dėl humanitarinių koridorių Sirijos ir Turkijos pasienyje įsteigimo siekiant apsaugoti Sirijos pabėgėlius ir visus civilius gyventojus, mėginančius pabėgti iš šalies nuo tebesitęsiančių karinių represijų, ir sudaryti sąlygas organizuoti Sirijos opoziciją;
18. paveda Pirmininkui perduoti šią rezoliuciją Tarybai, Komisijai, Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams, Kinijos Liaudies Respublikos vyriausybei ir parlamentui, Rusijos Federacijos vyriausybei ir parlamentui, Sirijos Arabų Respublikos vyriausybei ir parlamentui ir Turkijos Respublikos vyriausybei ir parlamentui.
