Klausimas, į kurį atsakoma raštu, Nr. E-006233/2011
Komisijai
Darbo tvarkos taisyklių 117 straipsnis
Juozas Imbrasas (EFD)
(2011 m. birželio 30 d.)
Tema: Saugumo skaitytuvų naudojimas ES oro uostuose
2010 m. birželio mėn. Komisija priėmė Komunikatą dėl saugumo skaitytuvų naudojimo ES oro uostuose, kuriame nurodė, kad šios įrangos naudojimas užtikrintų ir aukščiausią aviacijos saugumo lygį, ir geriausią įmanomą pagrindinių teisių ir sveikatos apsaugą.
Vis dėlto prieš siūlydama bet kokį teisės aktą šiame sektoriuje, kuris reikštų, kad saugumo skaitytuvus reikėtų įtraukti į leistinų tikrinimo metodų sąrašą, Komisija nurodė, kad būtina plačiau įvertinti šios įrangos poveikį sveikatai ir poveikį, susijusį su detekcinėmis funkcijomis ir pagrindinėmis teisėmis.
Norėčiau paklausti Komisijos, ar yra nustatyta ir įvertinta, kokį poveikį ši įranga turės sveikatai ir kaip jis bus susijęs su detekcinėmis funkcijomis ir pagrindinėmis teisėmis?
Komisijos narė V. Reding žadėjo nepritarti kūno skaitytuvų naudojimui. Ar nepasikeitė Komisijos nuomonė šiuo klausimu?