Klausimas, į kurį atsakoma raštu, Nr. E-000662/2012
Komisijai
Darbo tvarkos taisyklių 117 straipsnis
Zigmantas Balčytis (S&D)
(2012 m. sausio 30 d.)
Tema: Baltijos jūros regiono inovacijų, inovacijų grupių ir mažų ir vidutinių įmonių tinklų plėtros programos parengimas
Remiantis Baltijos jūros regiono strategijos antrojo ramsčio antrąja prioritetine sritimi, pagrindinis siekis yra visapusiškai išnaudoti regiono mokslinių tyrimų ir inovacijų potencialą.
Baltijos jūros regiono šalių bendradarbiavimas yra itin aktualus siekiant plačiu mastu diegti inovacijas. Inovacijos yra vienas iš faktorių, lemiančių šalių konkurencingumą. Suvienijusios pastangas Baltijos jūros regiono šalys gali sukurti naujus produktus, technologijas ir paslaugas bendroms rinkoms ir sėkmingiau konkuruoti globalioje ekonominėje erdvėje. Baltijos jūros regiono šalių bendradarbiavimas turėtų sustiprinti ne tik bendradarbiavimą tarp regiono šalių, jų privalumus ir kompetenciją, bet ir viso regiono pozicijas pasaulio kontekste integruojantis į naujas rinkas, pritraukiant potencialius investuotojus.
Noriu paklausti Komisijos, kokia pažanga pasiekta rengiant Baltijos jūros regiono inovacijos, inovacijų grupių bei mažų ir vidutinių įmonių tinklų plėtros programą? Kokios šalys dalyvauja rengiant šią programą?