Atsižvelgta į Europos Parlamento pateiktas Paslaugų direktyvos pataisas
Laisvas paslaugų judėjimas
2006-04-04 - 16:45
Antradienio popietę ES Vidaus rinkos komisaras Charlie McCREEVY (Čarlis Makrivis) trumpai pristatė Europos Parlamentui pataisytą Paslaugų direktyvos projektą. Jame atsižvelgta į daugumą Parlamento pastabų, pareikštų pirmojo svarstymo metu. Šį projektą toliau svarstys ES Taryba. Tuo tarpu ES Užimtumo, socialinių reikalų ir lygių galimybių komisaras Vladimir ŠPIDLA (Vladimiras Špidla) pristatė Komisijos išleistas Darbuotojų komandiravimo direktyvos įgyvendinimo ES valstybėse gaires.
ES Vidaus rinkos komisaras Charlie McCREEVY pranešė deputatams, jog pataisytame Paslaugų direktyvos projekte Komisija atsižvelgė į daugumą Parlamento pataisų dėl vadinamojo „kilmės šalies principo“. Siūlomoje direktyvoje numatyta, jog įmonės ar individualūs verslininkai galės teikti paslaugas kitoje ES valstybėje remdamiesi šalies, kurioje jie įsisteigę, įstatymų nuostatomis (dėl steigimosi, paslaugų teikėjo veiklos, paslaugų kokybės ir kitomis), tačiau laikydamiesi šalies, kurioje teikia paslaugą, socialinės apsaugos įstatymų – atlyginimo, darbo laiko, atostogų, darbo saugos, higienos, lyčių lygybės, motinystės, nediskriminavimo ir panašiais klausimais.
Komisija pritarė tam, kad direktyva neapimtų sveikatos, socialinių, garso ir vaizdo, lošimų bei visuotinės svarbos paslaugų. Sveikatos paslaugų klausimu Komisija rengia atskiros direktyvos projektą. Tuo tarpu teisinės paslaugos bei komerciniu pagrindu teikiamos visuotinės ekonominės svarbos paslaugos įtrauktos į direktyvą. Komisija taip pat pritarė Parlamento siūlymui iš Paslaugų direktyvos išbraukti straipsnius apie darbuotojų komandiravimą, kadangi šiam klausimui skirta atskira ES direktyva. Komisaras pažadėjo pateikti pataisytą Paslaugų direktyvos projektą šį mėnesį Grace (Austrijoje) vyksiančiam neformaliam Europos Vadovų Tarybos susitikimui.
ES Užimtumo, socialinių reikalų ir lygių galimybių komisaras Vladimir ŠPIDLA plenariniame posėdyje pristatė Komisijos parengtus darbuotojų komandiravimo direktyvos įgyvendinimo nurodymus, skirtus ES šalims. Tai ypač svarbu naujosioms ES narėms, nes jų bendrovių ir piliečių teisės kartais varžomos ES senbuvėse, neteisingai interpretuojant šią direktyvą.
Diskusijoje taip pat kalbėjo EP politinių frakcijų atstovai. Europos liaudies partijos deputatė Marianne THYSSEN (Belgija) bei Socialistų frakcijos atstovė Evelyne GEBHARDT (Vokietija) pasidžiaugė, jog Komisija ištesėjo pažadą atsižvelgti į Parlamento nuomonę, ir vylėsi, jog ES Taryba pritars šiam direktyvos projektui. Tuo tarpu Liberalų ir demokratų aljanso atstovas Toine MANDERS (Olandija) nuogąstavo, jog daugelio paslaugų sričių išbraukimas iš direktyvos paskatins valstybių protekcionizmą. Deputatas siūlė griežčiau apibrėžti, kurioms paslaugoms direktyva nebus taikoma. Savo ruožtu Žaliųjų atstovas Pierre JONCKHEER (Belgija) prieštaravo visuotinės ekonominės svarbos paslaugų įtraukimui į direktyvą. Kalbėtojas taip pat teigė, jog pataisyta „kilmės šalies principo“ formuluotė sukelia daug neaiškumų, kuriuos turės išaiškinti Europos Teisingumo Teismas.
Europos vieningųjų kairiųjų lyderis Francis WURTZ (Prancūzija) nuogąstavo, jog kai kurios direktyvos nuostatos atrodo „naudingos liberaliai Europai“ bei gali „kurstyti dirbtinę darbuotojų konkurenciją“. Kalbėtojas pasidžiaugė, jog „Europos Parlamentas įgavo daugiau svorio instituciniame trikampyje“, ir pageidavo daugiau laiko susipažinti su naujuoju projektu. Tuo tarpu Sąjungos už tautų Europą atstovas Adam Jerzy BIELAN (Lenkija) neslėpė nusivylimo tuo, jog ES senbuvės „blokuoja naujųjų narių darbuotojų konkurenciją ir yra egoistiškos“, o Komisija pasirodė esanti „pasyvi“, užuot atstovavusi visai Bendrijai.
Svarstymas: 2006-04-04
20060330IPR06875
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
