Lisabonos sutarties dėka šalių parlamentai taps svarbesni ES reikaluose
Europos ateitis/Europos integracija
2007-12-05 - 15:49
Pirmadienį ir antradienį vykusio ketvirtojo jungtinio parlamentinio susitikimo metu europarlamentarai kartu su 27 ES šalių parlamentų atstovais aptarė Europos ateities klausimus. Daugiausia dėmesio jie skyrė Lisabonos sutarčiai ir jos ratifikavimui, taip pat valstybių parlamentų vaidmeniui. Šį susitikimą surengė EP kartu su Portugalijos Respublikos Asamblėja.
„Europos Parlamentas ir valstybių parlamentai nėra varžovai, nes jie siekia to paties tikslo – sustiprinti europinę demokratiją“, – kreipdamasis į susitikimo dalyvius pažymėjo EP pirmininkas Hans-Gert Pöttering. Prelegentais pridūrė, kad sprendžiant specifinius klausimus nuolat vyks debatai dėl to, kurį administracinį lygį tikslingiausia pasirinkti – europinį, nacionalinį ar vietinį. „Norint, kad Sąjunga sėkmingai veiktų, būtina bendradarbiauti“, – sakė EP vadovas.
Tuo tarpu Portugalijos Asamblėjos pirmininkas Jaime Gama savo kalboje skyrė daug dėmesio Lisabonos sutarčiai. „Valstybių parlamentai šios naujos sutarties dėka laimės daugiausia“, – teigė J. Gama ir pridūrė, jog, „kiekviena [ES] sutarties peržiūra sustiprindavo jų vaidmenį“. Savo ruožtu J. Gama atkreipė dėmesį, jog ES valstybėms paliekama visiška laisvė nuspręsti – ratifikuoti sutartį šalies parlamente ar referendumu.
Renginio dalyviai diskusijų grupėse aptarė tris pagrindines temas: EP vaidmens ir ES šalių parlamentų atsakomybės stiprinimą, Lisabonos sutarties ratifikavimą ir įgyvendinimą, taip pat veiksmingesnį ir skaidresnį ES institucijų darbą.
Pirmosios diskusijų grupės pranešėjas, Portugalijos Asamblėjos narys Helder Amaral sakė, kad Lisabonos sutarties reformos sutvirtins ES demokratinį legitimumą. Grupės dalyviai sutiko, kad tarp Europos Parlamento ir šalių parlamentų nėra jokių varžytuvių. „Kiekvienas jų vaidina skirtingą vaidmenį, bet turi bendrą tikslą – priartinti ES prie piliečių“, – pažymėjo pranešėjas. Savo ruožtu jis pasiūlė šalių parlamentams keistis informacija ir sukaupta patirtimi, ypač siekiant geriau įsisavinti ES lėšas.
Antrosios diskusijų grupės pranešėjas Jean-Luc Dehaene (Europos liaudies partija, Belgija) sutiko, kad didesnės EP ir šalių parlamentų galios sustiprins ES demokratiškumą. Kalbėtojas dar ragino „iki galo įtraukti piliečius“ tvirtinant naująją sutartį, nesvarbu kokį jos ratifikavimo būdą šalis pasirinktų. Jam pritarė EP Konstitucinių reikalų komiteto pirmininkas Jo Leinen (Socialistų frakcija, Vokietija), pažymėjęs, jog svarbu tinkamai paaiškinti piliečiams Lisabonos sutarties turinį ir tikslus. Europarlamentaras siūlė sukurti lengviau skaitomą sutarties versiją, skirtą plačiajai visuomenei.
Trečioji diskusijų grupė aptarė veiksmingesnį ir skaidresnį ES institucijų darbą. Jos pranešėja, Portugalijos Asamblėjos narė Regina Bastos sakė, jog naujoji sutartis nekelia grėsmės valstybių suverenitetui. „Neginčytina, jog dabar mūsų padėtis geresnė, o ES netapo federacine valstybe“, – pridūrė kalbėtoja. Jos nuomone, ir ES, ir atskirų valstybių sprendimai turi būti skaidrūs. Prelegentė paragino valstybių parlamentarus užtikrinti tinkamą reformų įgyvendinimą, jei Lisabonos sutartis bus ratifikuota.
Susitikimo pabaigoje Slovėnijos Asamblėjos pirmininkas France Cukjati pristatė tai, ką jo šalis ketina nuveikti pirmininkaudama ES Tarybai 2008 m. pirmąjį pusmetį. Pasak prelegento, naujosios sutarties ratifikavimas bus vienas iš Slovėnijos prioritetų. „Jei kuri nors ES šalis nepritars naujajai sutarčiai, turėsime apsispręsti – ar taikysime dviejų greičių Europą, ar per ateinančius dešimt metų stovėsime vietoje“, – pridūrė F. Cukjati.
20071203IPR14219 Susitikimo programa ir dalyviai
LT
1
LINK
http://www.futureofeurope.europarl.europa.eu/future/cms/site/event4/lang/lt/pid/166
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
