9.2.2011 B7-0100/2011/REV PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pareiškimo
pagal Darbo tvarkos taisyklių 110 straipsnio 2 dalį
dėl naujo Vengrijos žiniasklaidos įstatymo
Timothy Kirkhope
,
Lajos Bokros
ECR frakcijos vardu
PE459.632/rev1v01-00 B7‑0100/2011/REV Europos Parlamento rezoliucija dėl naujo Vengrijos žiniasklaidos įstatymo
Europos Parlamentas ,
– atsižvelgdamas į Europos ir tarptautinius įsipareigojimus žmogaus teisių srityje, įskaitant tuos, kurie įtraukti į Jungtinių Tautų žmogaus teisių konvencijas ir Europos žmogaus teisių ir pagrindinių laisvių apsaugos konvenciją,
– atsižvelgdamas į Europos Sąjungos nuostatas dėl pagrindinių laisvių, ypač į Europos Sąjungos sutarties 2, 3 ir 6 straipsnių ir Pagrindinių teisių chartijos 11 straipsnio nuostatas dėl nediskriminavimo ir spaudos laisvės,
– atsižvelgdamas į 2007 m. gruodžio 11 d. Europos Parlamento ir Tarybos direktyvą 2007/65/EB, iš dalies keičiančią Tarybos direktyvą 89/552/EEB dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo,
– atsižvelgdamas į Darbo tvarkos taisyklių 110 straipsnio 2 dalį,
A. kadangi saviraiškos laisvė yra vienas Europos demokratinių visuomenių pagrindų, kaip pripažinta Europos Sutartyse ir ES pagrindinių teisių chartijoje,
B. kadangi 2010 m. gruodžio 21 d. Vengrijos parlamentas priėmė naują žiniasklaidos įstatymą,
C. kadangi naują teisės aktą turi dar pasirašyti ir viešai paskelbti Vengrijos Respublikos prezidentas,
D. kadangi 2010 m. gruodžio 23 d. Europos Komisijos narė Neelie Kroes išsiuntė laišką Vengrijos ministro pirmininko pavaduotojui ir viešojo administravimo ir teisingumo ministrui Tiborui Navracsicsui, kuriame išreiškiamas susirūpinimas dėl naujos žiniasklaidos tarnybos kompetencijos ir nepriklausomumo, taip pat dėl žiniasklaidos priemonių registravimo tvarkos, numatytos pagal naują Vengrijos žiniasklaidos įstatymą,
E. kadangi ministras pirmininkas Viktor Orban pareiškė, kad Vengrijos vyriausybė pakeis žiniasklaidos įstatymą, atsižvelgdama į Europos Komisijos pateiktas pastabas,
F. kadangi pagal naują Vengrijos žiniasklaidos įstatymą reikalaujama registruoti bet kokias žiniasklaidos priemones ir užtikrinti „subalansuotą“ informacijos apie nacionalinius ir ES įvykius teikimą „nepažeidžiant žmogaus orumo“,
G. kadangi pagal šį įstatymą sukuriama nauja žiniasklaidos tarnyba, kurią sudaro penki devyneriems metams renkami nariai ir kuri prižiūrės visą viešosios žiniasklaidos pateikiamą turinį,
1. ragina Komisiją, kaip Sutarčių sergėtoją, atlikti išsamų įvertinimą siekiant patikrinti, ar naujas žiniasklaidos įstatymas suderinamas su ES audiovizualinės žiniasklaidos paslaugų direktyva ir Pagrindinių teisių chartija;
2. palankiai vertina Vengrijos vyriausybės įsipareigojimą pakeisti Vengrijos žiniasklaidos įstatymą, jei Europos Komisijos analizė parodys, kad tai būtina siekiant suderinti jį su Europos teisės aktais ir demokratinėmis vertybėmis;
3. paveda Pirmininkui perduoti šią rezoliuciją Komisijai, Tarybai, valstybių narių vyriausybėms bei parlamentams ir Vengrijos Respublikos prezidentui.
