13.3.2007
PASIŪLYMAS DĖL REZOLIUCIJOS
dėl klausimo į kurį atsakoma žodžiu B6‑0015/2007
pagal Darbo tvarkos taisyklių 108 straipsnio 5 dalį
pateikėDavid Hammerstein Mintz, on behalf of the Verts/ALE Group, and Mieczysław Edmund Janowski, on behalf of the UEN Group
dėl pavasarinės migruojančių paukščių medžioklės ir gaudymo spąstais Maltoje
Europos Parlamento rezoliucija dėl pavasarinės migruojančių paukščių medžioklės ir gaudymo spąstais Maltoje
Europos Parlamentas ,
–
atsižvelgdamas į peticijas Nr. 794/2004, Nr. 334/2005 ir Nr. 886/2005,
–
atsižvelgdamas į Peticijų komiteto 2006 m. gegužės 9–12 d. tiriamosios misijos Maltoje ataskaitą,
–
atsižvelgdamas į Direktyvą 79/409 EEB dėl laukinių paukščių apsaugos,
–
atsižvelgdamas į Direktyvą 92/43 EEB dėl natūralių buveinių ir laukinės faunos bei floros apsaugos,
–
atsižvelgdamas į EB sutarties 10, 226 ir 242 straipsnius,
–
atsižvelgdamas į klausimą, į kurį atsakoma žodžiu, Nr. B6-0015/2007 ,
–
atsižvelgdamas į Darbo tvarkos taisyklių 108 straipsnio 5 dalį ir 103 straipsnio 2 dalį,
A.
kadangi Europos Parlamentas gavo keletą peticijų, kuriose pasisakoma prieš pavasarinę migruojančių paukščių medžioklę ir gaudymą spąstais Maltoje, įskaitant Belgijos karališkosios paukščių apsaugos draugijos peticiją, kurią pasirašė 300 000 Europos gyventojų, iš kurių daugiau nei 4000 yra Maltos gyventojai; kadangi 115 000 Europos gyventojų, ypač Jungtinės Karalystės gyventojai , 2007 m. vasario mėn. Maltos vyriausybei įteikė peticiją protestuodami prieš pavasarinę medžioklę,
B.
kadangi Peticijų komitetas išnagrinėjo peticijose pateiktus kaltinimus ir, vadovaudamasis Darbo tvarkos taisyklių 192 straipsnio 3 dalimi, išsiuntė į Maltą delegaciją, kad ši ištirtų padėtį vietoje,
C.
kadangi tiriamosios misijos ataskaitoje pateikiama išvada, kad nors atsakingos Maltos institucijos, siekdamos nacionalinius teisės aktus ir jų taikymą suderinti su Bendrijos teisės aktais, ėmėsi tam tikrų veiksmų, kai kurių migruojančių rūšių paukščių populiacijų tvarumui ir išlikimui vis dar gresia didelis pavojus dėl didelio masto nelegalios ir beatodairiškos medžioklės ir gaudymo spąstais šių rūšių paukščiams pavasarinės migracijos metu skrendant per Maltą,
D.
kadangi Peticijų komiteto tiriamosios misijos ataskaitoje taip pat išreiškiamas nerimas dėl to, kad Maltoje nesilaikoma Direktyvos 79/409/EEB dėl laukinių paukščių apsaugos ir Direktyvos 92/43/EEB dėl natūralių buveinių ir laukinės faunos bei floros apsaugos ir dėl saugomų rūšių, pavyzdžiui, plėšriųjų paukščių, kuriems visame pasaulyje gresia pavojus išnykti, pvz., mažasis pelėsakalis arba raudonkojis sakalas, beatodairiško gaudymo spąstais ir nelegalios medžioklės,
E.
kadangi Maltos medžiotojai kaip savo kultūrinės tradicijos dalį gina pavasarinę medžioklę ir gaudymą spąstais; tačiau kadangi migruojančių paukščių poilsiui tinkama zona pastaraisiais metais ypač sumažėjo dėl miestų plėtros ir kadangi dėl naujų medžioklės būdų ir technikos medžioklė tapo veiksmingesnė ir taip daroma žala migruojančių paukščių populiacijoms ir tam tikrose vietose išnaikinami tokie paukščiai kaip sakalas keleivis ir liepsnotoji pelėda,
F.
kadangi nuomonės apklausų rezultatai rodo, kad didžioji dalis Maltos visuomenės pasisako prieš dabartinius medžioklės metodus,
G.
kadangi Maltos vyriausybė nusprendė paprastojo purplelio ir putpelės, kurie priklauso nykstančioms rūšims, pavasario medžioklės sezoną pradėti šių metų balandžio 10 d. ir baigti gegužės 20 d., o gaudymo spąstais sezoną pradėti šių metų kovo 26 d. ir baigti gegužės 20 d.,
H.
kadangi Maltos teritorija yra vienas iš pagrindinių tarp Europos ir Afrikos migruojančių paukščių kelio susiaurėjimų; kadangi neseniai atliktame tyrime pateikiami įrodymai, kad daugelis retų arba nykstančių rūšių paukščių šaudomi 35 šalyse, daugiausia Europos valstybėse, ir gaudomi spąstais 19 šalių,
I.
kadangi Komisija tiria ar Maltos atliktas Direktyvos 79/409/EEB dėl laukinių paukščių apsaugos perkėlimas atitinka Direktyvos reikalavimams ir ar teisės aktai buvo taikomi tinkamai, bei iškėlė Maltai bylą dėl to, kad nesilaikoma Direktyvos 9 straipsnio,
J.
kadangi Komisija rekomendavo Maltos vyriausybei šiais metais neleisti pavasarinės medžioklės ir pareiškė, kad jeigu 2007 m. bus leista medžioti, Komisija ketina kartu išnagrinėti ir 2004 m. , 2005 m. ir 2006 m. suteiktus leidimus pavasarinei medžioklei ir šiuo klausimu pateikti Maltai pagrįstą nuomonę,
K.
kadangi valstybių narių įsipareigojimą visiškai bendradarbiauti su Komisija, kai ji veikia pagal savo įgaliojimus, nustatytus EB sutarties 226 straipsnyje, lemia geros valios bendradarbiavimo principas, nustatytas EB sutarties 10 straipsnyje,
1.
atkreipia dėmesį į Peticijų komiteto tiriamosios misijos, kurios metu 2005 m. gegužės 9–12 d. buvo tiriama padėtis vietoje, ataskaitą ir remia šioje ataskaitoje pateikiamas rekomendacijas;
2.
pritaria nerimui, kuris išdėstytas tiriamosios misijos ataskaitoje, ypač kai tai susiję su leidimų išdavimu migruojančių paukščių pavasarinei medžioklei ir saugomų rūšių beatodairiškam gaudymui spąstais ir nelegaliai medžioklei, įskaitant ir tose srityse, kurios saugomos pagal Bendrijos teisę;
3.
pritaria Komisijos sprendimui ištirti Maltos teisės aktų ir jų taikymo atitikimą Direktyvai 79/409/EEB dėl laukinių paukščių apsaugos ir primygtinai reikalauja Komisijos sustiprinti savo pastangas įtikinant Maltos institucijas visiškai laikytis Bendrijos teisės aktų;
4.
apgailestauja dėl Maltos vyriausybės sprendimo leisti pavasarinę medžioklę ir gaudymą spąstais nepaisant viešo Komisijos patarimo ir ragina Maltos vyriausybę persvarstyti šį sprendimą;
5.
primena apie geros valios bendradarbiavimą, kuris minimas EB sutarties 10 straipsnyje, pagal kurį valstybės narės susitarė visapusiškai bendradarbiauti su Europos institucijomis;
6.
atkreipia dėmesį, kad geros valios bendradarbiavimo principas yra ypač svarbus Komisijai veikiant kaip „sutarčių sergėtojai“ bei nagrinėjant kaip valstybės narės, vadovaudamosi EB sutarties 226 straipsniu, laikosi Bendrijos teisės aktų;
7.
paveda Pirmininkui perduoti šią rezoliuciją Tarybai, Komisijai ir Maltos vyriausybei bei Parlamentui.
