KLAUSIMAS RAŠTU E-0322/10
pateikė Zigmantas Balčytis (S&D)
Komisijai
(2010 m. vasario 15 d.)
Tema: Dėl papildomo ES rytinių sienų apsaugos finansavimo
Pagal Europos Parlamento ir Tarybos reglamentą (EB) Nr. 1931/2006 OL L 405, 2006 12 30, p. 1 . įgyvendinus vietinio eismo per sieną susitarimą su Baltarusijos Respublika, prognozuojama, kad 600000 Baltarusijos piliečių ir 800 000 Lietuvos piliečių įgis teisę kirsti sieną be vizų, o tik su specialiais vietinio eismo leidimais. Valstybės sienos apsaugos tarnyba (VSAT) turės užtikrinti atvykimo ir išvykimo tikrinimo procedūras, taip pat asmenų buvimo kontrolę visoje LR teritorijoje. Tam reikės papildomai pertvarkyti vietinio eismo pasienio kontrolės punktų (PKP) infrastruktūrą, sudaryti tinkamas sąlygas atlikti pasienio tikrinimo procedūras ir parengti pareigūnus tinkamai vykdyti minėtas funkcijas. Atsižvelgiant į išaugsiantį keliautojų skaičių, būtina pasiruošti efektyviai kontrolei, kad nepadidėtų akcizinių bei uždraustų prekių kontrabanda, nepablogėtų kriminogeninė situacija ir nepadidėtų nelegalios migracijos srautai į Europos Sąjungos ir Šengeno valstybių erdvę. Siekdama užtikrinti tinkamą pasiruošimą, Lietuvos VSAT planuoja vykdyti bandomąjį projektą, pagal kurį PKP, esančiuose Lietuvos ir Baltarusijos pasienyje, būtų įdiegtos automatizuotos keliautojų atvykimo ir išvykimo tikrinimo sistemos bei naujausios vaizdo stebėjimo technologijos, kurios leistų užtikrinti saugumą tiek PKP, tiek pasienio ruožuose.
Išorinių sienų saugumas yra vienas iš ES prioritetinių klausimų, kaip ir santykiai su trečiosiomis šalimis, tokiomis kaip Baltarusija ar Rusijos Federacija. Atkreipiu Jūsų dėmesį į susidariusią situaciją ir prašau imtis reikiamų veiksmų.
Ar sutinkate, kad tokio masto projekto įgyvendinimas Lietuvai yra per brangus? Jei taip, ar Lietuva gali tikėtis ES finansinės paramos sprendžiant šį klausimą?