Savaitė : 05-09-2005(s)
EUROPOS PARLAMENTAS
Redaktorius:
Robertas Pogorelis
Sekretoriatas:
Asta Vasiliauskaitė
Briuselis:
Strasbūras:
PHS 6A 36
IPE3 F02/017
B-1047 Brussels
BP 1024, F-67070 Strasbourg
Tel. (32-2) 283 20 06
Tel. (33) 3 88 17 46 42
Fks. (32-2) 284 92 53
Fks. (33) 3 88 17 93 55
el.paštas: spauda-lt@europarl.eu.int
Tinklalapis: http://www.europarl.eu.int/press/index_publi_lt.htm
Baigta redaguoti: rugs ė jo 8 d.
Frakcijos Pagal 08.09.2005
PPE-DE
PSE
ALDE
Verts / ALE
GUE / NGL
IND / DEM
UEN
NI
Iš viso
BE
6
7
6
2
3
24
CZ
14
2
6
1
1
24
DK
1
5
4
1
1
1
1
14
DE
49
23
7
13
7
99
EE
1
3
2
6
EL
11
8
4
1
24
ES
24
24
2
3
1
54
FR
16
31
11
6
3
3
7
77
IE
5
1
1
1
1
4
13
IT
25
15
12
2
7
4
9
5
79
CY
3
1
2
6
LV
3
1
1
4
9
LT
2
2
7
2
13
LU
3
1
1
1
6
HU
13
9
2
24
MT
2
3
5
NL
7
7
5
4
2
2
27
AT
6
7
1
2
2
18
PL
19
10
4
10
7
4
54
PT
9
12
3
24
SI
4
1
2
7
SK
8
3
3
14
FI
4
3
5
1
1
14
SE
5
5
3
1
2
3
19
UK
28
19
12
5
1
10
3
78
Iš viso
268
201
89
42
41
36
27
28
732
Frakcijos
PPE-DE
Europos liaudies partijos (krikščionių demokratų) ir Europos demokratų frakcija
PSE
Socialistų frakcija Europos Parlamente
ALDE
Liberalų ir demokratų aljansas Europai
GUE/NGL
Europos vieningųjų kairiųjų jungtinė frakcija/Šiaurės šalių žalieji kairieji
Verts/ALE
Žaliųjų frakcija/Europos laisvasis aljansas
UEN
Sąjungos už tautų Europą frakcija
IND/DEM
Europos demokratinių valstybių ir įvairovės frakcija
NI
Nepriklausomi Parlamento nariai
Teisingumas ir vidaus reikalai
Terorizmo grėsmė verčia keisti požiūrį į žmogaus teises, mano Jungtinė Karalystė
Tarybos ir Komisijos pareiškimai
Svarstymas: 2005-09-07
Trečiadienio rytą deputatai išklausė Tarybos ir Komisijos pareiškimų laisvės ir saugumo tema.
Tarybos vardu kalbėjęs Jungtinės Karalystės vidaus reikalų sekretorius Charles CLARKE (Čarlis Klarkas) pristatė ES pirmininkaujančios šalies poziciją, kurios ji laikysis Teisingumo ir vidaus reikalų ministrų taryboje.
Įvertinęs ES kaip "didį pasiekimą", paskatinusį daugelį Pietų, Vidurio ir Rytų Europos šalių tapti demokratiškomis, ministras akcentavo, jog daugelis piliečių vis dar skeptiškai vertina ES (tai parodė ir referendumai dėl Konstitucijos). Prelegento nuomone, taip yra todėl, kad ES neskiria pakankamai dėmesio praktinių problemų sprendimui. Tarp tokių yra organizuotų nusikaltimų, ypač nelegalios migracijos bei terorizmo, užkardymas.
"Nė viena šalis nepajėgi išspręsti šių problemų viena", kalbėjo ministras. "Šias grėsmes veiksmingiausia stabdyti tarptautiniu mastu", teigė prelegentas ir pridūrė: "Kuo daugiau bendradarbiausime, tuo didesnės sėkmės pasieksime". Ministras pakvietė sustiprinti policijos ir žvalgybos tarnybų bendradarbiavimą bei teikti šioms tarnyboms praktinę ES paramą. Jis taip pat išreiškė viltį, jog Jungtinės Karalystės pirmininkavimo laikotarpiu ES pasirašys readmisijos sutartis su Rusija, Ukraina bei Maroku.
Pasak Č. Klarko, nusikaltėliai bei teroristai "aktyviai kėsinasi" į piliečių teises, todėl "mūsų pareiga ir atsakomybė yra padėti [jas] apginti praktinėmis priemonėmis", kurios turi būti "proporcingos". Siekiant veiksmingai užkirsti kelią terorizmui ir kitiems tarptautinio masto nusikaltimams, Jungtinė Karalystė sieks ES mastu įteisinti prievolę kaupti telefono bei interneto komunikacijų duomenis bei padaryti juos pasiekiamus teisėtvarkos tarnyboms. Prelegentas paminėjo, jog išsaugoti telefono pokalbių duomenys padėjo atskleisti teroro aktų Londone aplinkybes. Terorizmo užkardymui taip pat pasitarnaus Antrosios Šengeno informacijos sistemos įdiegimas (numatytas 2007-aisiais) bei biometrinė vizų informacijos sistema, leisianti nustatyti asmens tapatybę pagal pirštų atspaudus. Tuo pat metu planuojama geriau reglamentuoti asmens duomenų apsaugą. Prelegentas paragino Parlamentą veikti kartu su Taryba įteisinant šiuos sprendimus.
Prelegentas kritikavo Europos žmogaus teisių konvenciją, kuri buvo priimta esant "kitokioms tarptautinėms aplinkybėms", todėl neužtikrina tinkamos individo teisių bei kolektyvinės teisės į saugumą pusiausvyros. Prelegentas pažadėjo iškelti šį klausimą Teisingumo ir vidaus reikalų ministrų taryboje. Č. Klarko nuomone, piliečiai "tikisi iš mūsų ne tik asmens teisių, bet ir demokratinių vertybių [...] apsaugos". Posėdyje kalbėjęs Komisijos vicepirmininkas, Teisingumo, laisvės ir saugumo komisaras Franco FRATTINI (Frankas Fratinis) pažymėjo tris kovos su terorizmu aspektus: prevenciją, apsaugą ir atsaką. Komisaro nuomone, prieš priimant naujus teisės aktus, svarbu sukurti aiškią Europos teisingumo ir saugumo erdvės politinę viziją. Prelegentas paragino "ieškoti giluminių radikalizmo priežasčių" siekiant "atviro dialogo" su religinėmis ir pasaulietinėmis organizacijomis bei islamo šalimis. Rugsėjo 21-ąją Komisija paskelbs komunikatą apie terorizmą ir radikalizmą, o iki šių metų pabaigos pateiks kovos su terorizmu veiksmų programą. F. Fratinis taip pat paragino kuo greičiau įteisinti Europos arešto orderį bei priimti direktyvą dėl telekomunikacijų duomenų kaupimo. Socialin ė ir darbo politika
Darbuotojų apsauga nuo spinduliuotės
Csaba ŐRY (PPE/DE, HU)
Dėl EP ir Tarybos direktyvos dėl būtiniausių sveikatos ir saugos reikalavimų, susijusių su optinės spinduliuotės keliama rizika darbuotojams
Dok.: A6-0249/2005
Bendro sprendimo procedūra, antrasis svarstymas
Svarstymas: 2005-09-06
Balsavimas: 2005-09-07
Parlamentas patvirtino pranešimą dėl direktyvos, kuria siekiama apsaugoti darbuotojus nuo žalingo optinės spinduliuotės (radiacijos) poveikio sveikatai. Priėmus šią direktyvą, ES įsigaliotų griežčiausi pasaulyje apsaugos nuo spinduliuotės standartai.
Direktyva apima ir trumpalaikį, ir ilgalaikį optinės spinduliuotės poveikį. Joje daugiausia dėmesio skiriama apsaugai nuo pramoninių spinduliuotės šaltinių. Siekiant neiškraipyti ES rinkos, direktyva numato tik minimalius darbuotojų apsaugos nuo optinės spinduliuotės reikalavimus. Nustatomas didžiausias radiacinis fonas, kuriame leidžiama dirbti žmonėms, bei rizikos įvertinimo būdai. Darbdaviai būtų įpareigoti kiek įmanoma sumažinti optinės spinduliuotės keliamą riziką.
Kad mažosioms ir vidutinėms įmonėms būtų lengviau įgyvendinti direktyvos reikalavimus, deputatai prašo Komisiją išleisti praktinius jos įgyvendinimo nurodymus. Jie taip pat siūlo skirti daugiau dėmesio spinduliuotės sukeliamų ligų prevencijai bei darbuotojų informavimui apie spinduliuotės žalą.
Nepaisydamas Komisijos prieštaravimo, Parlamentas nusprendė neįtraukti į direktyvą apsaugos nuo saulės radiacijos. Remiantis subsidiarumo principu bei atsižvelgiant į skirtingas oro sąlygas įvairiose šalyse, ši sritis palikta ES šalių kompetencijai. Tačiau direktyvoje skiriama dėmesio geresniam žmonių informavimui apie gamtoje esančią spinduliuotę.
Jei Taryba nesutiktų su Parlamento priimtomis pataisomis, būtų pradėta taikinimo procedūra.
Visuomenės sveikata ir vartotojų apsauga
Priemonės paskatinti vaikams skirtų vaistų gamybą
Françoise GROSSETÊTE (PPE/DE, FR)
Dėl EP ir Tarybos reglamento dėl pediatrijoje naudojamų vaistų
Dok.: A6-0247/2005
Bendro sprendimo procedūra, pirmasis svarstymas
Svarstymas: 2005-09-06
Balsavimas: 2005-09-07
Parlamentas didele balsų dauguma iš esmės pritarė reglamentui, kuriuo siekiama paskatinti vaikų gydymui skirtų vaistų kūrimą bei gauti daugiau žinių apie vaistų tinkamumą vaikams.
Daugelis šiuo metu vaikų gydymui naudojamų vaistų buvo sukurti pirmiausia suaugusiems, o vaikams skiriamos mažesnės jų dozės. Tačiau vaikai gali kitaip reaguoti į vaistus negu suaugusieji. Todėl svarbu ištirti, ar vaistai tinka vaikams - kaip vaikai juos toleruoja ir kiek jie veiksmingi. Reglamente numatyta šešiems mėnesiams pratęsti naujų bei patentuotų vaistų sertifikatų ( Supplementary Protection Certificate ) galiojimą, jei vaistą gaminanti bendrovė įsipareigoja ištirti jo poveikį vaikams. Kai kurių deputatų pasiūlymai dėl trumpesnio termino buvo atmesti.
Reglamente taip pat numatomos priemonės paskatinti kurti daugiau specialiai vaikams skirtų vaistų. Šis tikslas turėtų būti pasiektas neverčiant vaikų dalyvauti nebūtinuose klinikiniuose tyrimuose ir išvengiant delsimo išduoti leidimus vaistams, skirtiems kitoms gyventojų grupėms. Parlamento priimtos pataisos turėtų dar labiau supaprastinti administracines vaikams skirtų vaistų pateikimo rinkai procedūras.
Komisija pasiūlė įsteigti Pediatrijos komitetą, kuris, remdamasis tyrimų duomenimis ir laikydamasis nešališkumo, nuspręstų, ar vaistas tinkamas vaikams. Siekiant išvengti delsimo išduoti leidimus suaugusiems skirtiems vaistams, deputatai siūlo leisti tyrėjams pediatrinių ir suaugusiųjų tyrimų rezultatus pateikti skirtingu laiku bei įpareigoti komitetą per savaitę pateikti atsakymą dėl leidimo. Pediatrijos komitetas taip pat nemokamai teiktų paramą vaistų gamintojams, siekiant įgyvendinti šio reglamento reikalavimus. Parlamentarai taip pat siūlo numatyti lėšų vaikams skiriamų vaistų stebėsenai bei ES mastu įsteigti vaikams skirtų vaistų tyrimo programą.
Pagal bendro sprendimo procedūrą, Parlamento priimtas pataisas dar svarstys Taryba.
Jaunimas ir švietimas
Nepilnamečių apsauga nuo interneto pavojų
Marielle DE SARNEZ (ALDE, FR)
Dėl EP ir Tarybos rekomendacijos dėl nepilnamečių ir žmogaus orumo apsaugos bei teisės į atsakymą, atsižvelgiant į Europos audiovizualines ir informatikos paslaugas teikiančių įmonių konkurencingumą
Dok.: A6-0244/2005
Bendro sprendimo procedūra, pirmasis svarstymas
Svarstymas ir balsavimas: 2005-09-06
Parlamentas didele balsų dauguma priėmė rekomendaciją, kuria siekiama apsaugoti nepilnamečius nuo pornografinės ir kitokios galimai žalingos interneto medžiagos. Naujausia statistika rodo, jog vaikai praleidžia daugiau laiko naršydami internete negu žiūrėdami televizorių. Tuo tarpu egzistuoja 260 milijonų pornografinio turinio tinklalapių. Neseniai Skandinavijos šalyse nustatyta, jog vienas iš trijų jaunuolių, rašančių interneto forumuose, gauna seksualinių pasiūlymų.
Deputatų nuomone, siekiant užtikrinti nepilnamečių apsaugą, nebepakanka interneto paslaugų teikėjų savireguliavimo. Jie siūlo įteisinti interneto teikėjų prievolę kartu su interneto paslauga pateikti žalingų tinklalapių filtrą bei sudaryti galimybę juos filtruoti teikėjo serveryje. Taip pat raginama įteisinti interneto svetainių kūrėjų prievolę kas šešis mėnesius aprašyti svetainės turinį.
Siūloma sukurti naują vaikams skirtą domeną ".kid", kuriame registruotų tinklalapių turinį prižiūrėtų nepriklausoma institucija.
Visose ES šalyse raginama įsteigti nemokamas telefono tarnybas (arba tam pritaikyti esamas), kurioms žmonės galėtų pranešti apie vaikams žalingus tinklalapius, o taip pat gauti informacijos apie interneto saugumą vaikams bei informacijos filtravimo būdus. Šių tarnybų telefono numerius siūloma skelbti interneto paieškos sistemų svetainėse.
Deputatai ragina mokyklose pradėti kursus vaikams bei jų tėvams apie internetą, galimus jo pavojus bei apsaugos nuo jų priemones. Taip pat siūloma išleisti tam skirtus lankstinukus. Komisijai raginama ES mastu pradėti visuomenės informavimo kampaniją apie galimus interneto pavojus, su jais susijusių skundų pateikimo tvarką bei sankcijas už pažeidimus.
Parlamentarai siūlo suderinti ES šalių įstatymus nepilnamečių apsaugos nuo interneto pavojų srityje. Jie taip pat siūlo įteisinti atsakymo į paskelbtą medžiagą teisę ne tik spaudoje bei audiovizualinėje žiniasklaidoje, bet ir internete.
Plenariniame posėdyje kalbėjęs Lietuvos deputatas Aloyzas SAKALAS (PSE) pritarė pranešimo nuostatoms. Jis paminėjo "Gallup" apklausos duomenis, pagal kuriuos net 63 proc. Lietuvos vaikų naršo internete, iš kurių net 33 proc. yra 7-10 metų amžiaus, ir tik apie pusę tėvų domisi, kaip vaikas tai daro. Deputatas teigė: "Lietuvos institucijos sėkmingai tvarkosi su Lietuvoje ruošiamais interneto puslapiais, ir čia neturime problemų. Tačiau turime daug rimtų problemų su informacija, kuri ateina iš užsienio - ji yra praktiškai nekontroliuojama. Todėl manyčiau, kad priėmus šį rekomendacinio pobūdžio dokumentą Komisija galėtų paruošti ir atitinkamą direktyvą. Vaikų psichika neturi būti žalojama per jokias informacijos priemones, ir tai yra mūsų visų darbas ir atsakomybė, Komisijos taip pat".
Lietuvos deputatė Laima Liucija ANDRIKIENĖ (PPE-DE) taip pat pritarė pranešime minimiems siūlymams. Prelegentė teigė: "Esu įsitikinusi, kad, siekdami išvengti didesnių problemų ateityje, pornografiją, smurtą, narkomaniją propaguojančiai žalingai interneto medžiagai - visų pirma tai, kuri skirta nepilnamečiams, vaikams - ES turime įteisinti nulinę toleranciją".
Pagal bendro sprendimo procedūrą, Parlamento priimtas pataisas dar svarstys Taryba. Šis teisės aktas yra tik rekomendacinio pobūdžio.
Aplinka
Gamtos kataklizmai reikalauja europinio masto pastangų
Rezoliucija dėl gamtos kataklizmų (gaisrų ir potvynių) Europoje šią vasarą
Balsavimas: 2005-09-08
Pirmadienio plenarinio posėdžio pradžioje EP pirmininkas José BORRELL (Chosė Borelis) pareiškė Parlamento solidarumą su šią vasarą įvykusių gamtos kataklizmų, aviakatastrofų bei teroro aktų aukų artimaisiais. Deputatai tylos minute pagerbė šių nelaimių aukų atminimą.
Pirmadienį Parlamentas taip pat išklausė Komisijos pareiškimą dėl gamtos kataklizmų (gaisrų ir potvynių), o ketvirtadienį priėmė atitinkamą rezoliuciją. Deputatai reiškia gilią užuojautą kataklizmuose žuvusiųjų artimiesiems bei solidarumą su stichijos paveiktų vietovių gyventojais.
Rezoliucijoje teigiama, jog, ES kaimo plėtros politikos nepakanka sprendžiant gamtos kataklizmų problemą. Pasak dokumento, "šių kataklizmų padariniai peržengia valstybių ribas ir reikalauja europinio masto pastangų". Deputatai ragina skubiai peržiūrėti Solidarumo fondo nuostatus, kad jie leistų skirti lėšų kataklizmų paveiktiems regionams.
Parlamentas ragina Komisiją "detaliai išnagrinėti šios vasaros gaisrų priežastis, padarinius ir išvadas". Deputatai atkreipia dėmesį, jog Komisijos komunikate dėl Europos miškininkystės strategijos nesiūloma jokių žingsnių užkirsti kelią gaisrams. Jie siūlo skirti daugiau dėmesio Europos miškininkystės politikai, taip pat sugriežtinti bausmes už miškų padegimą.
Deputatai mano, jog Kioto protokolas tebėra pagrindinė priemonė stabdyti klimato kaitą pasaulio mastu, ir ragina Komisiją įgyvendinti jame numatytas priemones. Parlamentas taip pat ragina Tarybą naujoje finansinėje perspektyvoje neapriboti ES biudžeto 1 procentu bendrųjų nacionalinių pajamų, kad būtų galima skirti daugiau lėšų gamtos kataklizmų prevencijai.
Aplinkosaugos reikalavimai kasybos atliekoms
Jonas SJÖSTEDT (GUE/NGL, SE)Dėl EP ir Tarybos direktyvos dėl kasybos pramonės atliekų tvarkymo
Dok.: A6-0236/2005 Bendro sprendimo procedūra, antrasis svarstymas
Svarstymas :2005-09-05
Balsavimas: 2005-09-06
Parlamentas patvirtino pranešimą apie direktyvą dėl kasybos pramonės atliekų tvarkymo. Kasybos atliekos sudaro 29 proc. visų ES atliekų (400 mln. tonų kasmet). Kaip parodė neseni užteršimo atvejai Rumunijoje (2000) bei Ispanijoje (1998), atsainiai tvarkomos kasybos pramonės atliekos kelia grėsmę aplinkai (ypač vandeniui ir gruntui) bei sveikatai.
Parlamento Aplinkos, sveikatos ir maisto saugos komitetas antrajam svarstymui teikė keletą svarbių pataisų, kurias buvo atmetusi Taryba. Joms priimti plenarinėje sesijoje reikėjo absoliučios daugumos - 367 - balsų. Plenariniame posėdyje kalbėjęs ES aplinkosaugos komisaras Stavros DIMAS nepritarė daugumai komiteto teiktų pataisų bei palaikė Tarybos bendrąją poziciją. Ją palaikė dauguma PPE-DE frakcijos deputatų, tuo tarpu PSE, ALDE, VERTS/ALE bei GUE/NGL frakcijos palaikė komiteto nuomonę.
Pritrūkus balsų, dauguma komiteto teiktų pataisų buvo atmestos. Deputatai neįteisino reikalavimo rekultivuoti jau uždarytas kasyklas (jam ypač priešinosi Lenkijos deputatai, motyvuodami pernelyg didele jo našta šalies biudžetui). Direktyva taip pat nebus taikoma "inertinėms ir nekenksmingoms atliekoms".
Siūloma direktyva įpareigoja valstybes užtikrinti, kad kasybos bendrovės parengtų atliekų apdorojimo, panaudojimo ir šalinimo planus. Šios bendrovės turės užkirsti kelią vandens ir grunto taršai, mažinti cianido junginių koncentraciją atliekų tvenkiniuose bei nustatyti galimą neigiamą atliekų įrenginių poveikį aplinkai bei sveikatai. Parlamento priimta pataisa uždraudžia mesti atliekas į vandens telkinį, nebent tai daroma laikantis ES reikalavimų.
Kita Parlamento priimta pataisa įpareigoja kasybos darbus planuojančią bendrovę iš anksto pateikti finansinę aplinkosaugos įsipareigojimų įvykdymo garantiją, įskaitant žemės rekultivavimo kasyklos vietoje išlaidas. Valstybė kontroliuos šių lėšų tvarkymą, kad jos nedingtų bendrovei bankrutavus.
Jei Taryba nesutiks su Parlamento pataisomis, bus pradėta taikinimo procedūra.
Ekonominiai ir pinigų reikalai
Paprastesnė PVM mokėjimo ir grąžinimo tvarka
Zsolt BECSEY (PPE/DE, HU)
Dėl Tarybos direktyvos, skirtos supaprastinti pridėtinės vertės mokesčio prievolės vykdymąDėl Tarybos reglamento dėl pridėtinės vertės mokesčio grąžinimo tvarkos
Dok.: A6-0228/2005
Konsultacijų procedūra
Svarstymas: 2005-09-06
Balsavimas: 2005-09-07
Parlamentas patvirtino pranešimą apie Komisijos pasiūlymus supaprastinti pridėtinės vertės mokesčio (PVM) mokėjimo tvarką įmonėms, vykdančioms veiklą keliose ES šalyse.
Šiuo metu įmonė, vykdanti veiklą kitoje ES šalyje, turi laikytis joje galiojančių mokesčių normų. Dėl to bendrovės patiria didelių administracinių išlaidų. Šios išlaidos neskatina mažųjų ir vidutinių įmonių imtis verslo už savo šalies ribų, o tai trukdo plėtoti vieningą Europos rinką.
Komisija pasiūlė dvi direktyvas ir vieną reglamentą, kuriais būtų supaprastintas pridėtinės vertės mokesčio (PVM) administravimas. Pagal vieną direktyvą, vienoje ES šalyje verslo įmonei būtų suteiktas PVM numeris. Jis būtų elektroniškai pasiekiamas ir visose ES šalyse, kurioms įmonė tiekia prekes ar paslaugas. Įmonė mokėtų PVM tai šaliai, kurioje jai suteiktas PVM numeris. Įmonė galėtų pasirinkti, ar ji naudosis šia tvarka.
Direktyva taip pat suvienodina išimtis iš prievolės mokėti PVM, kurios šiuo metu skiriasi įvairiose ES šalyse. Ji taip pat išplečia sritis, kuriose PVM turi mokėti prekių ar paslaugų gavėjas, o ne teikėjas. Tokia tvarka galiotų, pavyzdžiui, aptarnaujant nekilnojamąjį turtą, instaliuojant ar surenkant prekę gavėjo šalyje, o taip pat rengiant kultūrinius, mokslinius, švietėjiškus bei sporto renginius.
Pagal Komisijos pasiūlymą, valstybės galėtų leisti mažosioms ir vidutinėms įmonėms nemokėti PVM, jei įmonės metinė apyvarta nesiekia 100 tūkst. eurų (šalys galėtų nustatyti ir mažesnę ribą). Tuo tarpu Parlamentas siūlo nustatyti mažiausią 50 tūkst. eurų ribą šiai išimčiai. Įmonės, parduodančios prekes per atstumą, nemokėtų PVM, jei jų metinė apyvarta (visose ES šalyse kartu sudėjus) nesiekia 150 tūkst. eurų. Deputatai siūlo palikti galimybę ateityje padidinti šią ribą, jei ji pernelyg varžytų verslininkus.
Parlamentas taip pat pritarė reglamentui, kuriuo siekiama supaprastinti ir suvienodinti PVM grąžinimo tvarką. Jam įsigaliojus, visus su PVM grąžinimu susijusius įmonės klausimus tvarkytų viena institucija ("vieno langelio schema"). Deputatai siūlo visose šalyse nustatyti maksimalų vieno mėnesio laikotarpį PVM grąžinimo prašymui pateikti (o ne dviejų mėnesių, kaip siūlo Komisija).
Parlamentas siūlo nustatyti griežtesnes PVM grąžinimo taisykles telefono pokalbiams, kurui bei restoranų sąskaitoms, leidžiant valstybėms nekompensuoti PVM, kai šios išlaidos nėra patiriamos verslo tikslais. Be to, deputatai ragina iš dalies kompensuoti įmonėms valiutos keitimo nuostolius, o taip pat nustatyti įmonių dokumentų ir duomenų saugojimo taisykles.
Posėdyje kalbėjusios Lietuvos deputatės Margaritos STARKEVIČIŪTĖS (ALDE) nuomone, PVM administravimo supaprastinimas ne tik paskatins verslo plėtrą, bet ir "padės koordinuoti ES šalių viešąją finansų politiką" bei sustiprins ES vaidmenį tarptautinėje rinkoje. Deputatė pažymėjo, jog paprastesnis PVM administravimas ypač pasitarnaus mažosioms ir vidutinėms įmonėms, įskaitant Lietuvos transporto bendroves, patiriančias sunkumų laiku susigrąžinti PVM iš užsienio. Prelegentė paragino įtvirtinti įmonių teisę ruošti dokumentaciją savo šalies kalba, o taip pat padėti mažosioms ir vidutinėms įmonėms išvengti nuostolių, patiriamų dėl valiutos kursų svyravimo.
Pagal konsultacijų procedūrą, Taryba neprivalo atsižvelgti į Parlamento priimtas pataisas.
Daugiau apie PVM mokėjimo tvarką ES rasite čia: http://europa.eu.int/comm/taxation_customs/taxation/vat/how_vat_works/index_en.htm
Pramonė
Kuriama Europos palydovinė navigacijos programa "Galileo"
Etelka BARSINÉ PATAKY (PPE/DE, HU)
Dėl EP ir Tarybos reglamento dėl Europos palydovinės radijo navigacijos programos idiegimo ir veikimo
Dok.: A6-0212/2005
Bendro sprendimo procedūra, pirmasis svarstymas
Svarstymas: 2005-09-05
Balsavimas: 2005-09-06
Parlamentas patvirtino pranešimą apie palydovinės navigacijos programos "Galileo" įgyvendinimą.
Šiuo metu kuriama civilinio naudojimo Europos palydovinė navigacijos sistema "Galileo" sukurs alternatyvą JAV įdiegtai globaliajai padėties nustatymo sistemai (GPS). Ji pasitarnaus transportui, telekomunikacijoms, bankininkystei, žemės ūkiui, aplinkosaugai, pasienio apsaugai ir kitoms sritims. Tai ES projektas, finansuojamas Bendrijos bei privačių struktūrų. Programos rėmuose numatoma sukurti apie 40 tūkst. naujų darbo vietų.
Šiuo metu gaminami palydovai, tikslinamos jų orbitos bei ruošiama reikiama įranga. Nuo 2006-ųjų iki 2010-ųjų planuojama paleisti į orbitą 30 palydovų. Deputatai siūlo numatyti, jog 2008-aisiais sistema būtų iš dalies paruošta komerciniam naudojimui, o 2010-aisiais ji galėtų veikti visu pajėgumu.
Palydovų gamyba bei paleidimas kainuos apie 2,1 mlrd. eurų. ES skirs maždaug trečdalį šių lėšų, o likusią dalį skirs privati bendrovė, su kuria bus sudaryta koncesijos sutartis. Parlamentas pritaria Komisijos pasiūlymui įsipareigoti palydovų paleidimui bei komercinio sistemos naudojimo įgalinimui skirti apie milijardą eurų ES lėšų.
Deputatai pritaria pasiūlymui 2007-2013 m. finansinėje perspektyvoje numatyti atskirą biudžeto eilutę "Galileo" ir su ja susijusioms programoms, kad Parlamentas, naudodamasis jam priskirtomis biudžeto galiomis, turėtų įtaką šių lėšų skyrimui bei naudojimui. Be to, deputatai siūlo suteikti Parlamentui stebėtojo statusą projekto priežiūros institucijos valdyboje. Pranešime taip pat siūloma numatyti pelno pasidalijimo tarp ES ir privataus projekto rėmėjo mechanizmą.
Pagal bendro sprendimo procedūrą, Parlamento priimtas pataisas dar svarstys Taryba.
Biudžetas
Deputatai bei Komisija nepritaria 2006 m. biudžeto apkarpymui
Tarybos pranešimas apie bendrojo biudžeto projektą 2006 finansiniams metams
Svarstymas: 2005-09-06
Antradienio popietę Taryba pristatė Parlamentui savo pirmojo svarstymo sprendimą pataisyti 2006 m. ES biudžeto projektą.
Liepos 15-ąją Ekonominių ir finansinių reikalų taryba (ECOFIN) nutarė siūlyti 478 mln. eurų sumažinti asignavimus įsipareigojimams bei 1,1 mlrd. eurų sumažinti asignavimus mokėjimams. Pritarus Tarybos siūlymui, 2006 m. biudžeto projekte būtų numatyti 120,8 mlrd. eurų asignavimai įsipareigojimams bei 111,4 mlrd. eurų asignavimai mokėjimams. Daugiau apie Tarybos siūlymą rasite čia: http://ue.eu.int/ueDocs/cms_Data/docs/pressData/en/ecofin/85742.pdf
Dauguma plenariniame posėdyje kalbėjusių EP frakcijų atstovų (įskaitant tris didžiausias - PPE-DE, PSE ir ALDE) nepritarė asignavimų sumažinimams. Šią nuomonę palaikė ir ES finansinių programų ir biudžeto komisarė Dalia GRYBAUSKAITĖ , pavadinusi Tarybos siūlymus "nepagrįstais". Komisarė įspėjo, jog asignavimų sumažinimas sukels pavojų esamų ES programų tęstinumui, Sąjungos užsienio politikos įsipareigojimams, taip pat naujų darbuotojų priėmimui į ES institucijas bei atlyginimų išmokėjimui esamiems. Prelegentė išreiškė viltį, jog pavyks rasti konsensą su Taryba kitų metų biudžeto klausimu.
Posėdyje kalbėjusios Lietuvos deputatės Laimos Liucijos ANDRIKIENĖS (PPE-DE) nuomone, Tarybos siūlymai "ignoruoja realius ES poreikius ir įsipareigojimus", ypač Lisabonos strategijos kontekste. Ji pažymėjo, jog lėšų sumažinimas sanglaudos politikai atsilieps naujosioms ES narėms, o mažesnis užsienio politikos finansavimas susilpnins demokratijos plėtrą ES kaimynystėje.
Parlamentas pirmuoju svarstymu balsuos dėl 2006 m. ES biudžeto šių metų spalio mėn. Strasbūro sesijoje, o lapkritį numatytas antrasis jo svarstymas Taryboje.
Pareiškimai
Deputatų klausimai komisarams
Klausimų Komisijai valanda
Svarstymas: 2005-09-06
Antradienio popietę deputatai turėjo progą paklausti Komisijos atstovų.
Atsakydama į Nikolaos VAKALIS (PPE-DE, EL) klausimą apie pastangas pasiekti susitarimą dėl 2007-2013 m. finansinės perspektyvos, finansinių programų ir biudžeto komisarė Dalia GRYBAUSKAITĖ pabrėžė būtinybę pasiekti tokį susitarimą artimiausiu metu. Priešingu atveju "yra reali rizika, jog nebus įgyvendintos priemonės, kurių reikia veiksmingai vykdyti Sąjungos politiką po 2006-ųjų", teigė komisarė. Ji taip pat pabrėžė Komisijos pasiryžimą padėti ES pirmininkaujančiai Jungtinei Karalystei netrukus pasiekti susitarimą Taryboje dėl finansinės perspektyvos. Atsakydama į kitą N. Vakalis klausimą, D. Grybauskaitė patvirtino, jog neatsisako šių metų vasarį pareikšto pritarimo R. Prodžio pasiūlymui, jog 2007-2013 m. biudžeto išlaidos sudarytų 1,4 proc. ES bendrųjų nacionalinių pajamų.
Lietuvos deputatas Justas Vincas PALECKIS (PSE) paklausė Komisijos vicepirmininkės bei institucinių santykių ir viešųjų ryšių komisarės Margot WALLSTRÖM , kokių žingsnių Komisija imasi stiprindama teigiamą ES įvaizdį piliečių akyse. Deputatas atkreipė dėmesį, jog šalių vyriausybės politinę sėkmę dažnai priskiria sau, o dėl nesėkmių kaltina Briuselį. M. Wallström atsakė, jog Komisija siekia gerinti savo viešųjų ryšių strategiją, o taip pat kuria "baltąją knygą" apie ES viešuosius ryšius.
Prekyba
Siūloma riboti Kinijos prekių importą
Tokia SAÏFI (PPE/DE, FR)
Dėl tekstilės ir drabužių sektoriaus būklės po 2005 m.
Dok.: A6-0193/2005
Iniciatyvos procedūra
Svarstyta: 2005-07-07
Balsavimas: 2005-09-06
Deputatai patvirtino pranešimą, kuriame apžvelgiama padėtis po kvotų panaikinimo tekstilės ir drabužių importui.
Remiantis Pasaulio prekybos organizacijos (PPO) taisyklėmis, nuo 2005-ųjų sausio 1-osios ES panaikino importo kvotas tekstilės ir drabužių sektoriuose. Dėl to ženkliai padidėjo drabužių importas iš Kinijos. Tuo tarpu Kinija iki galo neatveria savo rinkos Europos produkcijai, taikydama netarifinius importo apribojimus.
Atsižvelgdami į tai, deputatai ragina Komisiją taikyti PPO numatytas apsaugos sąlygas, leidžiančias iki 2008 m. riboti Kinijos prekių importą rinkos sutrikdymo arba „neharmoningos prekybos raidos“ atvejais. Taip pat raginama pritaikyti PPO numatytą pereinamojo laikotarpio rinkos apsaugos mechanizmą (iki 2013-ųjų). Tuo pat metu siūloma tęsti 2004-ųjų kovą pradėtą Komisijos dialogą su Kinija dėl PPO taisyklių laikymosi. Deputatai primena, jog pagal galiojančius prekybos susitarimus prekes į ES eksportuojančios šalys turi užtikrinti darbuotojų teises bei laikytis aplinkosaugos standartų.
Siekiant sustiprinti Europos produkcijos konkurencingumą, siūloma sukurti Europos tekstilės planą, skirtą pagerinti smulkaus ir vidutinio verslo padėtį, skatinti inovacijas drabužių ir tekstilės pramonėje bei geriau apsaugoti intelektines teises šioje srityje. Raginama išlaikyti esamą paramą tekstilės pramonei iš ES struktūrinių fondų bei užtikrinti naujųjų ES šalių gamintojų konkurencingumą. Parlamentas taip pat siūlo iki 2010-ųjų liberalizuoti prekių judėjimą tarp ES ir Viduržemio jūros regiono šalių bei sudaryti palankesnes sąlygas importuoti ypač neturtingų šalių produkciją.
Kultūra
Vien rinka neužtikrins televizijos programų įvairovės
Henri WEBER (PSE, FR)
Dėl direktyvos "Televizija be sienų"
Dok.: A6-0202/2005
Iniciatyvos procedūra
Svarstymas ir balsavimas: 2005-09-06
Parlamentas patvirtino pranešimą, kuriame siūloma patobulinti direktyvą "Televizija be sienų". Direktyvos peržiūra planuojama šių metų pabaigoje.
Pagal galiojančią direktyvą, didžiausia dalis ES šalių televizijų transliavimo laiko turi būti skirta Europoje sukurtoms programoms. Nors šio reikalavimo dėka ES šalių televizijose padaugėjo europinės produkcijos, parlamentarai nerimauja, jog JAV "geriau išnaudoja Europos garso ir vaizdo erdvę, [...] nes nėra bendros ir integruotos Europos pramonės". Deputatai "mano, jog garso ir vaizdo kūrinių judėjimo pusiausvyros nebuvimas gali kelti grėsmę kultūros įvairovei". Jie "ragina Komisiją ir ES valstybes paremti informavimą apie Europos kultūros renginius ir jų propagavimą Europos lygmeniu" - stiprinti MEDIA programą, o mokyklų programose skirti dėmesio Europos kinematografijos paveldui, Europos tautų kultūrai, istorijai bei kalboms. Parlamentarai pastebi, jog Europos kūrinių kvotos dažniausiai užpildomos nacionaliniais kūriniais, todėl svarbu skatinti kitose ES šalyse sukurtų programų transliavimą. "Svarbu, jog kuo daugiau Europos piliečių ir kuo įvairesnėmis kalbomis galėtų žiūrėti europinio pobūdžio kanalus, kaip antai ARTE ir EURONEWS", teigiama pranešime. Tačiau deputatai nepritarė EP Kultūros ir švietimo komiteto siūlymui įteisinti atskiras kvotas nenacionaliniams Europos kūriniams.
Parlamentas "pažymi, jog vaizdo ir garso sektorius prisideda prie technologijų naujovių, ekonomikos augimo, darbo vietų kūrimo ir vieningos rinkos veikimo". Be to, "jis yra itin svarbus demokratijai, nuomonių įvairovei, pliuralizmui ir kultūrų įvairovei". Todėl "turi būti užtikrinta pusiausvyra tarp stipraus bei nepriklausomo visuomeninio sektoriaus ir dinamiško komercinio sektoriaus", nes "visuomeniniai transliuotojai atlieka svarbiausią vaidmenį demokratiškai formuojant nuomonę ir supažindinant žmones su kultūrų įvairove".
Parlamentarai "nerimauja dėl vykdomo spaudimo siekiant sumažinti [televizijos] sektoriaus reguliavimą". Deputatų nuomone, "rinka pati neišspręs problemų", todėl "institucijos privalo reaguoti į Europos gyventojų susirūpinimą dėl televizijos programų kultūrinio turinio". Parlamentas sveikina perėjimą prie skaitmeninių technologijų televizijoje, tačiau atkreipia dėmesį, jog "didesnis pasirinkimas nebūtinai reiškia geresnę kokybę ar daugiau Europos kūrinių". Deputatai taip pat nerimauja dėl "Europos žiniasklaidos priemonių polinkio į horizontalią ir vertikalią koncentraciją".
Parlamentas "pabrėžia, kad neužtenka konkurencijos norint užtikrinti pliuralizmą. Pastarasis grindžiamas pagarba įvairioms nuomonėms ir jų populiarinimu visose žiniasklaidos priemonėse, kai pripažįstamas leidėjų nepriklausomumas tiek visuomeniniame, tiek komerciniame sektoriuose ir kai reguliuojančiosios institucijos yra įtakingos ir nepriklausomos". Deputatai reiškia pageidavimą, kad peržiūrint esamą direktyvą "būtų apsaugota išraiškos laisvė ir užtikrintas pliuralizmas".
Lygios galimybės/ Moterų teisės
Atmestas pranešimas apie moterų sveikatos priežiūrą
Eva-Britt SVENSSON (GUE/NGL, SE)
Dėl lyčių diskriminacijos sveikatos sistemose
Dok.: A6-0250/2005
Iniciatyvos procedūra
Svarstymas: 2005-09-07
Balsavimas: 2005-09-08
Parlamentas atmetė pranešimą apie moterų sveikatos priežiūros padėtį. Pranešimui pritarė 173 deputatai, nepritarė 244, o susilaikė 149.
Pranešime siūlytos priemonės pagerinti moterų sveikatos priežiūrą bei užkirsti kelią moterų diskriminavimui sveikatos sistemoje. Deputatai ragino ES institucijas ir valstybes atsižvelgti į lyčių skirtumus formuojant biudžetą, taip pat kuriant sveikatos ir medicinos paslaugų programas. Siūlyta diferencijuoti medicinos įstaigose renkamus statistinius duomenis pagal lytį, taip pat skirti daugiau dėmesio lyčių skirtumams ruošiant medicinos darbuotojus. Pranešime teigta, jog "būtina gerinti žinias apie vyrų ir moterų fizinių savybių skirtumus medicininių tyrimų ir naujų vaistų gamybos sektoriuose" bei "geriau pažinti tų pačių dozių poveikio vyrams ir moterims skirtumus". Taip pat teigta, jog "ir vyrai, ir moterys turi turėti galimybę derinti darbą ir tėvystę". Visose ES šalyse siūlyta numatyti programas, pagal kurias vyresnės negu 50 metų moterys kas dvejus metus galėtų pasitikrinti dėl krūties vėžio.
Daugiausia prieštaravimų sulaukė pasiūlymai uždrausti remti žmonių klonavimą ES programų lėšomis bei užtikrinti "neribotą moterų prieigą prie lytinės ir reprodukcinės sveikatos priežiūros". Kai kurie deputatai taip pat atkreipė dėmesį, jog pranešimas siekė apimti pernelyg daug skirtingų temų.
Turizmas
Pasiūlymai turizmo plėtrai Europoje
Luís QUEIRÓ (PPE, PT)
Dėl naujų perspektyvų ir iššūkių tausojamajam turizmui Europoje
Dok.: A6-0235/2005
Iniciatyvos procedūra
Svarstymas: 2005-09-07
Balsavimas: 2005-09-08
Parlamentas patvirtino pranešimą apie Europos turizmo plėtrą. Pranešimui pritarė 471 deputatas, nepritarė 54, o susilaikė 58.
Europa yra labiausiai turistų lankomas regionas pasaulyje. Daugiau kaip 2 mln. Europos įmonių, daugiausia mažosios ir vidutinės, tiesiogiai dalyvauja teikiant turizmo paslaugas. Šios įmonės dalyvauja kuriant ES BVP, jos sukuria ne mažiau kaip 4 proc. darbo vietų (7 mln. ES gyventojų dirba turizmo sektoriuje). Nepaisant to, pastaraisiais metais sumažėjo Europos turizmo operatorių užimama rinkos dalis pasaulyje.
Turizmas skatina regionų plėtrą, ekonomikos augimą, užimtumą bei naujų informacinių technologijų diegimą, o tai atitinka Lisabonos strategijos tikslus. Turizmas taip pat skatina Europos kultūrų ir papročių pažinimą bei stiprina ES piliečių bendrumo jausmą. Todėl, nors turizmo politika pirmiausia priklauso ES valstybių kompetencijai, svarbu ją koordinuoti bendromis ES programomis.
Parlamentarai džiaugiasi, jog reglamentų dėl Europos regioninės plėtros fondo bei Europos kaimo plėtros fondo projektuose skiriama dėmesio turizmo veiklos skatinimui. Jie ragina valstybes ir jų regionus vykdyti ir finansuoti tausojamojo (aplinkai nekenkiančio) turizmo plėtrą užtikrinančius projektus. Deputatai ragina Komisiją ir Tarybą peržiūrėti atitinkamą direktyvą ir dar labiau supaprastinti PVM mokėjimo tvarką kelionių agentūroms. "Svarbu, kad Europos tesės aktais būtų sukurta palanki aplinka kurtis Europos turizmo operatoriams, užtikrinant kokybiškų paslaugų steigimosi laisvę ir jų skatinimą", teigiama pranešime.
Deputatai pabrėžia būtinybę įtraukti naująsias ES nares į Europos turistinius maršrutus bei nedelsiant integruoti šių valstybių turizmo įmones į ES tinklus ir struktūras. Parlamentas sveikina Komisijos dalyvavimą kuriant Europos turizmo tinklalapį, kuriame bus pateikta bendroji bei specializuota turizmo informacija (virtuvė, kalnų turizmas, gydomasis turizmas ir pan.). Pranešime siūloma įsteigti ES kontaktinę grupę, kuri vienytų valstybes ir turizmo agentūras, siekiant koordinuoti informaciją, susijusią su aplinkos teršimu, stichinėmis nelaimėmis ar teroristiniais aktais bei užtikrinti Europos turistų saugumą.
Parlamentas sveikina Komisijos iniciatyvą nustatyti pagalbos kryptis regioniniams oro uostams ir pigių skrydžių bendrovėms. Pranešime siūloma skatinti bendrų Europos bilietų pardavimo sistemų kūrimą. Deputatai džiaugiasi Komisijos iniciatyva padaryti oro transportą lengviau pasiekiamą neįgaliesiems bei siūlo imtis panašios iniciatyvos žemės transporto srityje. Pranešime taip pat siūloma sukurti bendrą Europos viešbučių klasifikavimo sistemą.
Deputatai ragina skirti daugiau dėmesio švietimo ir savanoriško darbo mainams, skatinti jaunimo domėjimąsi lankomų regionų kultūra ir papročiais. Jie taip pat "atkreipia dėmesį į masinio turizmo pavojus, kai dėl netinkamai valdomų transporto ir apgyvendinimo paslaugų bei sezoninės vizitų gausos sukeliama grėsmė gamtinei ar socioekonominei pusiausvyrai".
Komisijos vicepirmininkas, verslo ir pramonės komisaras Günter VERHEUGEN (Giunteris Ferhoigenas), kalbėdamas plenariniame posėdyje, skeptiškai įvertino daugelį pranešime minimų siūlymų.
Diskusijoje kalbėjęs Lietuvos deputatas Justas Vincas PALECKIS (PSE) atkreipė dėmesį į iššūkius naujosioms Sąjungos narėms, padaugėjus jose turistų po ES plėtros. "Mūsų šalyse turime galimybę pasisemti patyrimo iš senųjų ES narių nekartojant jų padarytų klaidų", teigė deputatas. Prelegentas paragino daugiau investuoti į tausojamąjį turizmą Lietuvoje ir kitose regiono šalyse, apsaugant gamtą, kraštovaizdį, kaimų ir miestų struktūrą. Deputatas taip pat paragino "nesuprimityvinti" sudėtingo šių šalių istorinio palikimo "Disneilendo ir kičo stiliumi". Jis taip pat kvietė peržiūrėti "Šeštąją mokesčių direktyvą", suteikiant lengvatas atvykstamajam turizmui.
PLENARIN Ė S SESIJOS STRASB Ū RE DARBOTVARK Ė 2005 m. rugs ė jo 26-29 d.
Žiūrėti sekančiame tinklalapyje:
http://wwwdb.europarl.eu.int/ep/owa/p_calses.plenary?ipid=0&ilg=LT&idate=08-SEP-2005&iorig=plenary&istcmd=&idebug=0
