Europarlamentarai pasipiktinę A. Politkovskajos nužudymu
Institucijos
2006-10-11 - 18:47
Trečiadienį, plenarinės sesijos pradžioje, EP pirmininkas Josep Borrell (Žozepas Borelis) išreiškė pasipiktinimą Rusijos žurnalistės Anos Politkovskajos nužudymu bei užuojautą jos artimiesiems. Nustatydama šio kraupaus nusikaltimo vykdytojus ir užsakovus Rusija įrodys esanti demokratinė valstybė, teigė J. Borrell ir pažymėjo, jog šis atvejis nėra pavienis – vien pernai pasaulyje nužudyti 63 žurnalistai. Deputatai pagerbė A. Politkovskajos ir kitų nužudytų žurnalistų atminimą tylos minute.
Trečiadienio vakarą svarstant Suomijoje rengiamą Europos valstybių vadovų susitikimą su Rusijos prezidentu Vladimiru Putinu, kalbėjo ir Vytautas Landsbergis (Europos liaudies partija). Deputatas teigė: „ES neturi savo europietiškos politikos Rusijos atžvilgiu. Ką turime ir vykdome, yra rusiška Europos politika Rusijos atžvilgiu. Pataikavimas – tai blogiausia paslauga Rusijai, jeigu kas nors dar nori tikėti, kad Rusija galėtų tapti europietiška šalimi greičiau negu Europa taps nedemokratinės Rusijos politiniu priedu“. V. Landsbergis kritikavo „sąmoningą moralinę įtakingų europiečių kapituliaciją“, kuomet „žodžiais nuolat kalbame apie vieningą Europos energijos strategiją, bet užmerkiame akis, kad Rusija to neleis ir jau turi savo Trojos arklį Europos viduryje“. Pasak deputato, „erzinamės dėl Šiaurės Korėjos, tūpčiojame aplink Iraną, užuot atvirai pripažinę, kad pakaitom abu mygtukus Teherane ir Pchenjane spaudo tas pats žaidėjas įsikūręs maždaug pusiaukelėje“. V. Landsbergio teigimu, „A. Politkovskają užmušė ne vien putinistinė Rusija – paskutinę drąsią Rusijos žurnalistę užmušė ir konformistinė Europa“.
Norėtume pranešti, jog šios plenarinės sesijos darbotvarkė iš dalies pasikeitė. Trečiadienį deputatai aptarė branduolinį bandymą Šiaurės Korėjoje, o diskusijoje apie rengimąsi neformaliam Europos valstybių ir jų vyriausybių vadovų susitikimui skyrė dėmesio padėčiai Rusijoje ir žurnalistės A. Politkovskajos nužudymui. Vakare numatyta aptarti naująjį laikinąjį susitarimą su JAV dėl lėktuvų keleivių duomenų perdavimo. Tuo tarpu padėties Padnestrėje ir Pietų Osetijoje svarstymas, taip pat ataskaitos apie Europos Sąjungai taikomas antisubsidijų priemones bei mokslinių tyrimų rezultatų sklaidą atidėtos vėlesnei sesijai.
20061010IPR11532
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
