2.5.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Jan Marinus Wiersma, Hannes Swoboda, Reino Paasilinna ir Panagiotis Beglitis
PSE frakcijos vardu
dėl ES ir Rusijos vadovų susitikimo
Europos Parlamento rezoliucija dėl ES ir Rusijos vadovų susitikimo
Europos Parlamentas ,
–
atsižvelgdamas į Europos Bendrijų ir jų valstybių narių, atstovaujančių vienai šaliai, ir Rusijos Federacijos, atstovaujančios kitai šaliai, partnerystės ir bendradarbiavimo sutartį, kuri įsigaliojo 1997 m. ir kurios galiojimas baigiasi 2007 m.,
–
atsižvelgdamas į ES ir Rusijos dialogą žmogaus teisių klausimais,
–
atsižvelgdamas į savo ankstesnes rezoliucijas dėl Rusijos, ypač į savo 2005 m. gegužės 26 d. rezoliuciją dėl ES ir Rusijos santykių OL C 117 E, 2006 8 17, p. 235. ,
–
atsižvelgdamas į savo 2006 m. gruodžio 13 d. rezoliuciją dėl ES ir Rusijos vadovų susitikimo Priimti tekstai, P6_TA(2006)0566 . ,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi per praėjusius kelerius metus ES ir Rusijos santykiai buvo nuolat vystomi ir lėmė didelę ir visapusę ekonominę integraciją ir tarpusavio priklausomybę, kuri artimiausiu metu turėtų dar labiau padidėti,
B.
kadangi glaudesnis ES ir Rusijos bendradarbiavimas ir geri kaimynystės ryšiai labai svarbūs visos Europos ir jos kaimyninių šalių stabilumui, saugumui ir gerovei,
C.
kadangi Europos Sąjungos ir Rusijos Federacijos strateginės partnerystės susitarimo pasirašymas nepaprastai svarbus šiam glaudesniam bendradarbiavimui, ypač atsižvelgiant į tolesnį ekonominių santykių, pagrįstų lygybe, skaidrumu ir pagarba tarptautiniu mastu pripažintoms procedūroms, vystymąsi, į saugumo ir stabilumo Europoje stiprinimą ieškant regioninių konfliktų, kylančių artimoje kaimynystėje, taikių politinių sprendimo būdų ir į tolesnį pagarbos žmogaus teisėms, teisinės valstybės principo ir demokratinės sistemos, sudarančių minėtojo bendradarbiavimo pagrindą, stiprinimą,
D.
kadangi kuo greitesnis keturių bendrų erdvių, t. y. bendros ekonominės erdvės, laisvės, saugumo ir teisingumo erdvės, išorės saugumo erdvės bei mokslinių tyrimų, švietimo ir kultūros erdvės sukūrimas turėtų būti viena iš pagrindinių derybų dėl minėtojo naujo strateginės partnerystės susitarimo užduočių,
E.
kadangi į būsimą ES ir Rusijos Federacijos susitarimą turėtų įeiti Energetikos chartijos principai, kurie turėtų pagyvinti tarpusavio ryšius ir nuraminti europiečius, kad Rusija naudoja savo milžiniškus energetinius išteklius kaip politinį ginklą,
F.
kadangi Lietuva grasina sutrukdysianti ES ir Rusijos Federacijos energetiniam susitarimui, dėl to, kad 2006 m. birželio mėn. buvo nutrauktas žaliavos tiekimas į Lietuvoje esančią AB „Mažeikių nafta“ vamzdynu „Družba“, ir kad ji įtaria Rusijos valstybinę naftotiekių valdytoją „Transneft“ sąmoningai vilkinant vamzdyno remonto darbus, kad būtų išvengta nutekėjimų,
G.
kadangi didėja įtampa tarp Estijos ir Rusijos, nes Estija iškėlė Bronzinio kario paminklą iš Talino centro, kuris buvo pastatytas tarybinių karių, žuvusių Antrojo pasaulinio karo metu, atminimui pagerbti; kadangi Rusijos svarstomas sankcijų Estijai įvedimas galėtų dar labiau sulėtinti derybas su Rusija dėl ES ir Rusijos partnerystės ir bendradarbiavimo susitarimo,
H.
kadangi ES ir Rusija svarsto galimybę įrengti tiesioginę energetinės krizės telefono liniją, kuria Briuselyje ir Maskvoje dirbantys valstybės tarnautojai galėtų akimirksniu susisiekti vieni su kitais, kad būtų išvengta galimų dujų ir naftos tiekimo sutrikimų dėl politinių problemų ar techninių nesklandumų,
I.
kadangi derybų dėl naujo ES ir Rusijos pagrindų susitarimo, pakeisiančio dabartinį partnerystės ir bendradarbiavimo susitarimą, kuris baigia galioti 2007 m., ir įtrauksiančio Bulgariją ir Rumuniją, pradžia teigiamai paženklintų ir ES, ir Rusijos norą ir toliau stiprinti bendradarbiavimą, ypač atsižvelgiant į bendrus interesus energetikos ir saugumo srityse,
J.
kadangi derybų dėl naujojo pagrindų susitarimo pradžia buvo nukelta reikalaujant, kad derybų pradžia priklausytų nuo to, ar Rusija panaikins lenkiškos mėsos importo draudimą, paskelbtą 2005 m.; kadangi ES stengėsi surasti kompromisinį sprendimą dėl lenkiškos mėsos importo, kad būtų rasta išeitis iš šios politinės aklavietės,
K.
kadangi pastarųjų mėnesių derybų tarp Komisijos, pirmininkaujančios Vokietijos ir Lenkijos, atstovaujančių vienai šaliai, ir Rusijos, atstovaujančios kitai šaliai, metu atrodo, tarsi Rusija norėtų rasti kompromisą su ES, kad būtų rasta išeitis iš šios aklavietės ir abi pusės galėtų pradėti derybas dėl naujojo pagrindų susitarimo,
L.
kadangi tarptautinė bendruomenė vis labiau susirūpinusi dėl pagarbos žmogaus teisėms ir teisinės valstybės principų Rusijoje, ypač dėl žodžio laisvės ir susirinkimo teisės,
M.
kadangi ir ES piliečiai, keliaujantys į Rusiją, ir Rusijos piliečiai, bandantys įvažiuoti į ES, šiuo metu susiduria su sudėtinga vizų kontrolės sistema,
N.
kadangi Rusija nepatenkinta JAV planais dislokuoti priešraketinę sistemą Europos, būtent Lenkijos ir Čekijos Respublikos, teritorijoje, ir šie planai tapo karštų diskusijų dėl galių pusiausvyros ir galimų ginklavimosi varžybų priežastimi,
1.
pripažįsta Rusijos, kaip strateginės bendradarbiavimo partnerės, su kuria ES ne tik turi bendrų ekonominių ir prekybinių interesų, bet ir tikslą glaudžiai bendradarbiauti tarptautinėje arenoje ir su bendromis kaimynystėje esančiomis šalimis;
2.
pabrėžia ES valstybių narių vienybės ir solidarumo palaikant ES santykius su Rusija svarbą; taigi ragina ES ir toliau kalbėti vieningai per susitikimus su Rusija, rodančiu galingesnę politinę jėgą, kas yra naudinga visoms valstybėms narėms, o svarbiausia – Europos interesams;
3.
pritaria nuolatiniam keitimuisi nuomonėmis dėl žmogaus teisių Rusijoje, kuris įtrauktas į ES ir Rusijos dialogą žmogaus teisių klausimais; vis dėlto pabrėžia, kad dabartinė padėtis Rusijoje kelia didelį susirūpinimą dėl pagarbos žmogaus teisėms, demokratijos, išraiškos laisvės ir pilietinės visuomenės bei asmenų teisių prieštarauti valdžios institucijoms ir reikalauti, kad šios institucijos būtų nuolat atskaitingos už savo veiksmus;
4.
išreiškia didelį susirūpinimą dėl Rusijos valdžios institucijų naudojamos jėgos prieš taikias antivyriausybines demonstracijas, per vykusias Maskvoje ir Sankt Peterburge praėjusias kelias savaites; pabrėžia, kad žodžio laisvė ir susirinkimo teisė yra pagrindinės žmogaus teisės, taigi ši besitęsianti tendencija neigiamai paveiks bendrą Rusijos reputaciją;
5.
ragina Rusiją, kuri yra Jungtinių Tautų, Europos saugumo ir bendradarbiavimo organizacijos (ESBO) ir Europos Tarybos narė, be išlygų vykdyti savo įsipareigojimus laikytis ir gerbti žmogaus teises, susirinkimo laisvę ir žodžio laisvę;
6.
ragina Komisiją ir Tarybą toliau stebėti esamą padėtį ir tolesnius įvykius Rusijoje; dar kartą primena, kad platesnės diskusijos dėl padėties Rusijoje turėtų būti įtrauktos į Tarybos darbotvarkę;
7.
pabrėžia poreikį dirbti kartu su Rusija, kaip būtina strategine partnere, užtikrinat taiką, stabilumą ir saugumą, kovojant su tarptautiniu terorizmu ir smurtiniu ekstremizmu bei bendradarbiaujant su ESBO ir kitais tarptautiniais forumais sprendžiant kitas saugumo problemas, pvz., pavojaus aplinkai, branduolinio pavojaus, nelegalios prekybos narkotikais, ginklais ir žmonėmis bei tarpvalstybinio organizuoto nusikalstamumo Europos kaimynystėje problemas;
8.
ragina Komisiją ir Tarybą vykdyti bendras su Rusijos vyriausybe iniciatyvas, siekiant stiprinti demokratiją, saugumą ir pagarbą pagrindinėms žmogaus teisėms Baltarusijoje, ir drauge stengiantis pagaliau išspręsti konfliktus Moldovoje, Gruzijoje ir Kalnų Karabache; ragina ES ir Rusiją prisiimti savo, kaip Ketverto narių, atsakomybę siekiant pagaliau išspręsti Artimųjų Rytų konfliktą ir remti pastangas surengti tarptautinę taikos konferenciją regioninio Artimųjų Rytų taikos susitarimo klausimu;
9.
pabrėžia, kad ir ES, ir Rusija turi bendrą interesą, susijusį su daugiašaliais pasaulinės reikšmės problemų sprendimais; dar kartą primena, kad veiksminga ilgalaikė partnerystė turi būti grindžiama abipusiu pasitikėjimu ir supratimu; pabrėžia, kad abi pusės turi remti Jungtinių Tautų veiksmus ir iniciatyvas, kuriomis siekiama surasti kompromisinį sprendimą dėl Kosovo statuso, kuris užtikrintų taiką ir stabilumą visame regione; pritaria Rusijos nuostatai, kurios ji laikėsi šešių valstybių derybose su Šiaurės Korėja ir kreipiasi į Rusija, prašydamas laikytis panašios nuostatos ieškant sprendimo dėl įvykių eigos Irane, Irake ir centrinėje Azijoje;
10.
išreiškia susirūpinimą dėl prezidento V. Putino pareiškimų, kuriais jis atsakė į JAV planus dislokuoti priešraketinę sistemą Europos teritorijoje ir ragina visas susijusias šalis pradėti dialogą; reiškia didelį susirūpinimą dėl JAV pasiūlymo dislokuoti savo priešraketinės gynybos elementus Lenkijoje ir Čekijos Respublikoje, nes tai galėtų paskatinti naujas ginklavimosi varžybas ir sumažinti, o ne padidinti pasaulio saugumą; atsižvelgdamas į tai, reikalauja, kad ir ES, ir NATO nuodugniai apsvarstytų šiuos pasiūlymus; ragina JAV ir visus tiesiogiai bei netiesiogiai susijusius partnerius remti daugiašalį ginklų neplatinimo režimą;
11.
pažymi, kad Europos kaimynystės politika suteikia daug daugiašalio bendradarbiavimo galimybių; ragina įsteigti ES ir Juodosios jūros regiono šalių bendriją pagal Šiaurės dimensijos pavyzdį, kad būtų sustiprintas ir paskatintas dialogas siekiant stabilios, saugios ir demokratinės kaimynystės;
12.
pritaria iniciatyvoms siekti bevizių kelionių tarp Europos Sąjungos ir Rusijos, ženklinančioms ateities perspektyvą, kuomet dėl pagerėjusių santykių, piliečiams bus suteikta teisė ne tik keliauti, bet ir teisė dirbti; ragina gilinti bendradarbiavimą nelegalios imigracijos, patobulintos asmens tapatybės dokumentų kontrolės ir geresnio keitimosi informacija, susijusia su terorizmu ir organizuotu nusikalstamumu, srityse; pabrėžia, kad Taryba ir Komisija turi užtikrinti, kad Rusija laikytųsi visų sąlygų, iškeltų įvairiuose suderėtuose susitarimuose dėl visiško abipusio vizų panaikinimo, kad būtų užkirstas kelias Europos saugumo ir demokratijos principų pažeidimams;
13.
džiaugiasi intensyvesniu ES ir Rusijos dialogu energetikos klausimais; pabrėžia, kad importuojama energija svarbi Europos ekonomikoms ir suteikia galimybę toliau gilinti prekybinį ir ekonominį bendradarbiavimą tarp ES ir Rusijos; pabrėžia, kad tarpusavio priklausomybės ir skaidrumo principai kartu su lygiomis galimybėmis patekti į rinką, naudotis infrastruktūra bei investuoti turėtų sudaryti šio bendradarbiavimo pagrindą; ragina Tarybą ir Komisiją užtikrinti, kad Energetikos chartijos principai ir Didžiojo aštuoneto išvados būtų įtrauktos į naują ES ir Rusijos susitarimą, įskaitant glaudesnį bendradarbiavimą efektyvaus energijos naudojimo, energijos taupymo ir atsinaujinančios energijos srityse;
14.
pritaria pirmininkaujančios Vokietijos pastangoms ir iniciatyvoms pirmiausia spręsti šią svarbią problemą; pabrėžia, kad dialogas dėl energetikos turi būti tęsiamas ir įtrauktas į kitos pirmininkaujančios šalies darbotvarkę kaip vienas iš pagrindinių punktų;
15.
paveda Komisijos Pirmininkui perduoti šią rezoliuciją Tarybai, Komisijai ir valstybių narių vyriausybėms bei parlamentams ir Rusijos Federacijai.
