GALUTINIS
A6-0067/2007
15.3.2007
PRANEŠIMAS
dėl Kosovo ateities ir ES vaidmens
(2006/2267(INI))
Užsienio reikalų komitetas
Pranešėjas:
Joost Lagendijk
PE 384.211v02-00
TURINYS
PASIŪLYMAS DĖL EUROPOS PARLAMENTO REZOLIUCIJOS.........................................3
Tarptautinės prekybos komiteto NUOMONĖ.....................................................11
PROCEDŪRA...........................................................................................................................13
PROCEDŪRA...........................................................................................................................14
PASIŪLYMAS DĖL EUROPOS PARLAMENTO REZOLIUCIJOS
dėl Kosovo ateities ir ES vaidmens
( 2006/2267(INI) )
Europos Parlamentas ,
– atsižvelgdamas į Jungtinių Tautų Saugumo Tarybos 1999 m. birželio 10 d. rezoliuciją Nr. 1244,
– atsižvelgdamas į JT Generalinio Sekretoriaus pasiuntinio, atsakingo už standartų įvertinimą, pranešimą apie bendrą standartų įgyvendinimo įvertinimą, pateiktą 2005 m. spalio 7 d. Jungtinių Tautų Saugumo Tarybai,
– atsižvelgdamas į JT Saugumo Tarybos 2005 m. spalio 24 d. sprendimą pritarti Generalinio Sekretoriaus pasiūlymui pradėti derybas dėl Kosovo statuso,
– atsižvelgdamas į tai, kad Jungtinės Tautos 2005 m. lapkričio 14 d. Marttį Ahtisaarį paskyrė ypatinguoju pasiuntiniu Kosovo būsimojo statuso nustatymo klausimams spręsti,
– atsižvelgdamas į Kontaktinės grupės 2006 m. sausio 31 d. išvadas, kuriose pabrėžiamas Kosovo problemos specifinis pobūdis, ir kurias lėmė Jugoslavijos suskilimas ir dėl to kilęs konfliktas, etninis valymas ir įvykiai, vykę 1999 m., bei ilgalaikis tarptautinis valdymas, vadovaujantis Saugumo Tarybos rezoliucija Nr. 1244 (1999), ir raginama kuo greičiau derybomis išspręsti šią problemą, naudojantis geriausiais veikimo būdais,
– atsižvelgdamas į 2006 m. gruodžio14 ir15 d. Pirmininkavimo Europos Vadovų Taryboje išvadas, kuriose visiškai pritariama Martti Ahtisaario pastangoms išspręsti statuso klausimą ir dar kartą patvirtinama, kad Europos Sąjunga yra pasiruošusi prisiimti atsakingą vaidmenį įgyvendinant būsimą sprendimą,
– atsižvelgdamas į ypatingojo pasiuntinio galutinį pranešimą (rekomendacijas ...),
– atsižvelgdamas į Darbo tvarkos taisyklių 45 straipsnį,
– atsižvelgdamas į Užsienio reikalų komiteto pranešimą ir Tarptautinės prekybos komiteto nuomonę ( A6-0067/2007 ),
A. kadangi remiantis pagrindiniais Kosovo statuso klausimo sprendimui galiojančiais principais, kuriuos Kontaktinė grupė patvirtino 2005 m. spalio 7 d., pabrėžiama, kad derybų metu pasiektas problemos sprendimas turėtų būti prioritetu ir kad pradėto derybų proceso bus negalima blokuoti, bet reikės jį užbaigti; kadangi pagal šiuos principus aiškiai apibrėžiama, kad padėtis negali tapti tokia, kokia ji buvo iki 1999 m. kovo mėn., Kosovas negali būti dalijamas, negali būti Kosovo sąjungos su kokia kita šalimi ar šalies dalimi,
B. kadangi XX a. paskutinį dešimtmetį Kosovo gyventojai nuolat patirdavo smurtą ir represijas, kurie 1999 m. virto masiniu civilių gyventojų trėmimu, todėl Jungtinių Tautų Saugumo Tarybai teko, dar iki įsitraukiant NATO, įsikišti ir įvesti teritorijoje tarptautinę civilinę ir saugumo kontrolę; kadangi tokios aplinkybės sukūrė tarptautinėje teisėje precedento neturinčią padėtį,
C. kadangi smerktini 2004 m. kovo mėn. įvykiai rodo, kad Kosove tarp albanų ir serbų bendruomenių vis dar tvyro įtampa, todėl reikia rasti sprendimą, kuris užtikrintų ne tik šių dviejų, bet ir kitų etninių grupių teises, vadovaujantis ESBO leidiniais, Europos Tarybos ir kitų organizacijų kompetencija mažumų apsaugos srityje,
D. kadangi nustačius būsimą Kosovo statusą būtų prisidedama prie Kosovo ekonominio vystymosi, brandžios politinės klasės formavimosi ir tolerantiškos ir nesuskaldytos visuomenės kūrimosi provincijoje,
E. kadangi, nepaisant daugybės derybų raundų, derybomis nebuvo pasiektas abiem pusėms priimtinas problemos sprendimas, bei atsižvelgiant į tai, kad JT ypatingasis pasiuntinys Kontaktinei grupei pateikė pasiūlymų dėl problemos sprendimo ir kadangi po to turi vykti tolesnės konsultacijos su šalimis,
F. kadangi galutinio sprendimo negali diktuoti radikalizacijos Kosove ir Serbijoje grėsmė, o tai turi būti sprendimo rezultatas, kuriuo būtų atsižvelgta į visų susijusių šalių interesus,
G. kadangi tolesnis delsimas apibrėžti Kosovo statusą gali turėti neigiamą poveikį jau esamai opiai ir įtemptai padėčiai,
H. kadangi dėl 1999 m. įvykių, ilgai trukusio laikino tarptautinio valdymo, laikinųjų Kosovo savivaldos institucijų susiformavimo ir laipsniško stiprėjimo susidarė išskirtinė padėtis, kuri Kosovo reintegraciją į Serbiją daro nerealią,
I. kadangi neturi nutrūkti Kosovo ir Serbijos ryšiai, siekiant jų glaudžių kultūrinių, religinių ir ekonominių saitų turi būti toliau plėtojama partnerystės ir geros kaimynystės atmosfera, padėsianti siekti visų Kosovo ir Serbijos gyventojų gerovės,
J. kadangi dėl pasitikėjimo tarp įvairių etninių grupių trūkumo, vis dar nestabilios padėties ir būtinybės kurti ir stiprinti Kosovo demokratines daugiatautes institucijas reikia, kad artimiausiu metu Kosove nuolat būtų tarptautinės pajėgos,
K. kadangi tarptautinė bendruomenė turi ir toliau investuoti į švietimą, ypač atsižvelgdama į tai, kad Kosovo jaunoji karta turi rimtų problemų,
L. kadangi, atsižvelgiant į Kosovo strateginę poziciją, Europos Sąjungai tenka pagrindinis vaidmuo stebint, užtikrinant ir palengvinant sprendimo dėl statuso įgyvendinimą bei teikiant pagalbą Kosovo demokratinėms institucijoms kurti ir stiprinti, prie šios veiklos stebėjimo prisidedant Europos Parlamentui,
M. kadangi ES dalyvavimas vis dėlto turi priklausyti nuo tam tikrų minimalių su statuso klausimo sprendimu susijusių reikalavimų įvykdymo,
N. kadangi galutinis sprendimas dėl statuso klausimo turi būti suderintas su ES, t. y. juo remiantis turi būti numatytas konstitucinis pagrindas, atitinkantis Kosovo perspektyvas Europoje, ir turi būti leidžiama Europos Sąjungai pasinaudoti visomis turimomis priemonėmis,
1. remia JT vadovaujamą procesą, padėsiantį nustatyti Kosovo galutinį statusą ir pastangas sukurti veiksmingą sistemą, užtikrinančią stabilumą ir visų Kosovo bendruomenių apsaugą bei ilgalaikį, savarankišką ekonomikos ir socialinės srities vystymąsi; remia išsamų M. Ahtisaario pasiūlymą dėl Kosovo statuso sprendimo ir juo remdamasis tikisi, kad JT Saugumo Taryba skubiai priims naują rezoliuciją, pakeisiančią rezoliuciją Nr. 1244;
2. mano, kad vienintelis ilgalaikis Kosovui tinkamas sprendimas yra tas, kuris:
– suteikia Kosovui galimybę įstoti į tarptautines finansų organizacijas ir taip leidžia pradėti atsigauti šalies ekonomikai ir sukurti užimtumą skatinančias sąlygas;
- numato tarptautinių pajėgų buvimą siekiant išsaugoti Kosovo daugiatautį charakterį ir užtikrinti serbų ir romų bei kitų etninių bendruomenių interesų paisymą ir saugumą;
- numato tarptautinę paramą siekdamas visiems Kosovo gyventojams užtikrinti veiksmingų ir savarankiškų institucijų, kurios veiktų vadovaudamosi teisinės valstybės principais ir pagrindinėmis demokratijos taisyklėmis, vystymąsi;
- sudaro sąlygas Kosovui įgyvendinti savo troškimą tapti dalimi Europos, o tai savo laiku sukurs abipusius tarpusavio priklausomybės santykius su jo kaimyninėmis šalimis;
3. mano, kad bet koks sprendimas dėl būsimo Kosovo statuso turi būti suderintas su tarptautine teise;
4. tikisi, kad Serbijoje greitai pavyks suformuoti stiprią europietiškai nusiteikusią vyriausybę, kuri būtų rimtai ir teigiamai nusiteikusi surasti Kosovo statuso problemos sprendimą; pabrėžia, kad minėta vyriausybė būtina ir siekiant geresnio bendradarbiavimo su Tarptautiniu baudžiamuoju tribunolu dėl buvusios Jugoslavijos, be to, ji tokiomis sąlygomis atvertų kelią vėl pradėti derybas ir galiausiai sudaryti Serbijos ir ES stabilizavimo ir asociacijos susitarimą;
5. mano, kad galutinis sprendimas, inter alia , turi apimti šiuos aspektus:
- aiškų tarptautinių civilinių ir saugumo pajėgų vaidmens ir įgaliojimų apibrėžimą;
– aiškias nuostatas dėl decentralizacijos, suteikiančias didelę autonomiją svarbiose, pvz., švietimo, sveikatos apsaugos ir vietos saugumo, srityse, ir leisiančias serbų savivaldybėms užmegzti tiesioginius, bet skaidrius ryšius su Belgradu; tokios nuostatos turi būti finansiškai tvarios ir nesilpninti su biudžetu, vykdomąja valdžia ir teisėkūra susijusių suvienyto Kosovo prerogatyvų;
– visišką pagarbą žmogaus teisėms, įskaitant įsipareigojimą suteikti konstitucines garantijas dėl gyvybinių mažumų ir pabėgėlių interesų ir numatyti atitinkamas tų interesų apsaugos priemones;
– visų kultūriniu ir religiniu požiūriams svarbių vietų apsaugą;
- nuostatas dėl lengvai ginkluotų daugiataučių vidaus Kosovo saugumo pajėgų sukūrimo, kurių veiklos sritis, galios ir funkcijos būtų ribotos ir kurias griežtai kontroliuotų NATO vadovaujamos Kosovo pajėgos (KFOR);
– tarptautines garantijas visų kaimyninių šalių teritoriniam vientisumui;
6. pabrėžia, kad sprendimas dėl Kosovo nesukurs tarptautinės teisės precedento, nes Kosovui jau nuo 1999 m. taikomos JT nuostatos, o Saugumo Tarybos rezoliucijoje Nr. 1244 jau buvo įtvirtintos nuostatos dėl poreikio išspręsti Kosovo galutinio statuso klausimą; taigi daro išvadą, kad Kosovo padėtis jokiu būdu nesulyginama su padėtimi kituose konfliktų regionuose, kurių neadministruoja JT;
7. pabrėžia, kad sprendime dėl Kosovo ateities klausimo taip pat turi būti numatyta konkreti institucinė su Mitrovica susijusi tvarka, kuria, nepakenkiant Kosovo vientisumui, būtų visapusiškai užtikrintos serbų bendruomenės teisės ir saugumas; mano, kad tokios tvarkos stebėseną tardamasi su Belgradu turėtų tiesiogiai vykdyti tarptautinė bendruomenė; tačiau primena Serbijai, kad toks dalyvavimas tvarkant Kosovo reikalus yra susijęs su jos bendradarbiavimu įgyvendinant galutinį sprendimą dėl statuso;
8. taigi džiaugiasi, kad M. Ahtisaario pasiūlyme numatyta plati serbų ir kitų bendruomenių autonomija, įskaitant svarbią savivaldos institucijų autonomiją pagal Europos subsidiarumo ir savivaldos principus;
9. mano, kad, kiek įmanoma, tarptautinės bendruomenės pajėgos turėtų būti sutelktos padėti vietos valdžios institucijoms, kad:
– būtų įgyvendintos sprendime numatytos sąlygos;
– būtų kuriamos savarankiškos ir etniniu požiūriu subalansuotos administracinės, teisminės ir teisėtvarkos pajėgos;
– būtų pasiekta pažanga JT standartų ir ES stabilizacijos ir asociacijos kriterijų atitikties srityje;
10. taigi mano, kad nors tarptautinės pajėgos Kosove turėtų turėti pakankamai darbuotojų savo užduotims atlikti, jos neturėtų tapti lygiagrečiai veikiančia Kosovo administracija ar atkartoti esančią JT vadovaujamą administraciją;
11. pabrėžia, kad tarptautinė bendruomenė turi turėti tiesioginių galių imtis korekcinės veiklos ir ribotais atvejais – pavaduoti tokiose svarbiose srityse, kaip antai:
– mažumų gyvybinių interesų apsauga;
– pažeidžiamų vietovių apsauga;
– saugumas;
– teismų sistema ir platesnis teisės viršenybės principo taikymas, ypač kovojant su organizuotu nusikalstamumu;
12. pabrėžia, kad reikalingos papildomos pastangos remti tolesnį pabėgėlių ir perkeltų asmenų grįžimą visame Kosove; pabrėžia, kad esminė darnaus grįžimo sąlyga – darbo galimybės ir kad dabar prioritetas turi būti teikiamas darniam ekonomikos vystymuisi; pabrėžia, kad ypatingą dėmesį reikia skirti ne serbų ir ne albanų tautybės pabėgėliams, pavyzdžiui, romams ir aškaliams, įskaitant romus, gyvenančius viduje perkeltų asmenų (VPA) stovykloje Kosovo Mitrovicoje;
13. pritaria, kad reikalinga visa apimanti ir sąžininga švietimo sistema, kuri suteiktų romų ir aškalių mokiniams galimybę iš dalies mokytis romų kalba, taip puoselėjant šių mažumų bendruomenių identitetą ir kultūrą;
14. pabrėžia, kad galutinį sprendimą dėl būsimo Kosovo statuso gali priimti tik Jungtinių Tautų Saugumo Taryba; ragina Europos Sąjungą ir valstybes nares, ypač tas valstybes nares, kurios yra JT Saugumo Tarybos narės, visapusiškai ir aktyviai remti perspektyvų sprendimą dėl būsimo Kosovo statuso;
15. mano, jog siekiant, kad ES ir ateityje dalyvautų Kosovo reikaluose, taip pat labai svarbu priimti naują JT Saugumo Tarybos rezoliuciją ir kad be šios rezoliucijos neturėtų būti numatomas aktyvesnis ES dalyvavimas;
16. yra įsitikinęs, kad, atsižvelgiant į Europos Sąjungai tenkantį pagrindinį vaidmenį įgyvendinant sprendimą, ji turėtų turėti lemiamos įtakos nustatant galutines sprendimo sąlygas;
17. mano, kad valstybės narės turėtų pamėginti priimti bendrą poziciją Kosovo klausimu, ir todėl ragina Ministrų Tarybą stengtis priimti bendrąją poziciją statuso klausimu ir pateikti minimalius reikalavimus, kad sprendimas dėl Kosovo būtų ilgalaikis ir suderintas su ES pozicija;
18. primena, kad pagal Europos Sąjungos sutarties 19 straipsnį tikimasi, kad valstybės narės, kurioms atstovaujama JT Saugumo Taryboje, palaikys bendrąją poziciją ir ES Ministrų Tarybą reguliariai informuos apie derybas; taip pat ragina, kad Europos Parlamentas būtų nuolat apie tai informuojamas;
19. ragina tas ES valstybes nares, kurios yra Kontaktinės grupės narės, dalytis informacija su ES Ministrų Taryba ir visomis valstybės narėmis bei pagerinti koordinavimą ir bendradarbiavimą su jomis, kadangi visa ES turės tarptautinę atsakomybę ir finansinę naštą, susijusią su galutiniu sprendimu;
20. ragina valstybes nares, priklausančias JT Saugumo Tarybojai, ypač jos nuolatines nares, imtis konstruktyvaus vaidmens, siekti užtikrinti, kad dvi dalyvaujančios šalys veiktų lanksčiai ir priimti aiškų, ilgalaikį sprendimą dėl Kosovo, atsižvelgiant į ypatingojo pasiuntinio pateiktų pasiūlymų gaires ir kuo labiau suderinus su šiomis dviem šalimis;
21. yra pasirengęs skirti papildomų lėšų, kad būtų galima finansuoti būsimą ES veiklą Kosove, siekiant įgyvendinti galutinį sprendimą dėl statuso klausimo ir paremti su Kosovu ir ES susijusias perspektyvas, jei:
– JT Saugumo Tarybos remiamame sprendime pakankamai atsižvelgiama į Europos Sąjungos bendrąją poziciją,
– vyks pakankamai išankstinių konsultacijų dėl ES dalyvavimo masto, tikslų, priemonių ir ypatybių, kad Parlamentas galėtų būti užtikrintas, jog lėšos atitiktų užduočių mastą;
– kad tomis papildomomis lėšomis galima bus naudotis, remiantis Europos Parlamento, Tarybos ir Komisijos 2006 m. birželio 14 d. tarpinstitucinio susitarimo dėl biudžetinės drausmės ir patikimo finansų valdymo
OL C 139, 2002 6 14, p. 1. nuostatomis; ir
– tinkamu laiku bus sušaukta tarptautinė paramos teikėjų konferencija;
22. primena Tarybos vardu pirmininkaujančios Suomijos pareikštą įsipareigojimą dėl 2007 m. biudžeto priėmimo pateikti Parlamentui išsamią informaciją apie galimos būsimos operacijos mastą, tikslus ir galimus finansinius padarinius planuojant misiją;
23. yra susirūpinęs dėl to, kaip bus vykdomas Jungtinių Tautų misijos Kosove (JTMK) pareigų perdavimas naujam tarptautiniam civiliniam biurui; primena Jungtinių Tautų misijos Kosove (JTMK) atstovams, kad misija turi tęsti darbą Kosove tol, kol bus įsteigtas naujasis biuras ir kol jis galės dirbti visu pajėgumu; ragina Jungtines Tautas ir Europos Sąjungą ieškoti priemonių, siekiant užkirsti kelią, kad toliau nebūtų prarandama tarptautinės patirties svarbiose administravimo srityse, ypač atsižvelgiant į tai, kad Kosovo laikinosioms savivaldos institucijoms reikės laiko ir pagalbos iš Jungtinių Tautų misijos Kosove (JTMK) tam tikroms su teisėkūra ir vykdomąją valdžia susijusioms galioms perimti;
24. ragina ESBO, kai bus priimtas sprendimas dėl Kosovo statuso, ir toliau vaidinti pagrindinį vaidmenį Kosove, ypač stebint ir tikrinant rinkimų procesus; šiuo atžvilgiu ragina ir Tarybą, ir ESBO stiprinti bendradarbiavimą teisės viršenybės srityje, aiškiai pasidalijant uždaviniais, susijusiais su ESGP misija;
25. išreiškia pritarimą, kad po sprendimo priėmimo ES didžiausią dėmesį skirtų teismų sistemai ir teisės viršenybės principui įgyvendinti, ir pabrėžia, kad atsakomybė turėtų būti perduota sklandžiai; ragina vidaus Kosovo teismus ir teismines institucijas bei suplanuotą ES teisėsaugos misiją aiškiai ir skaidriai pasidalyti užduotimis ir pareigomis; reikalauja visiškos atskaitomybės ir laikytis teisės viršenybės principo sulaikymų ir kitų Kosovo pajėgų (KFOR) veiksmų atžvilgiu;
26. atkreipia Kosovo valdžios institucijų dėmesį į tai, kad tarptautinė bendruomenė tikisi, jog jos:
– sutelks savo pastangas kurdamos institucines ir administracines pajėgas, reikalingas ligšiolinėms Jungtinių Tautų misijos Kosove (JTMK) pareigoms galiausiai perimti;
– parengs Kosovo pilietybės koncepciją, kurioje būtų aiškiai atsižvelgiama į tai, kad regionui būdinga daugiakalbystė ir daugiatautiškumas, ir visapusiškai numatomos įvairios Kosovo gyventojus sudarančios tautinės bendruomenės;
– dirbs rimtai ir konstruktyviai, kad būtų sukurta daugiatautė, daugiakultūrė ir įvairių religijų tolerantiška šalis ir visuomenė, gerbianti visų tautinių grupių teises;
27. pabrėžia, kad dėl esamų aplinkybių tarptautinės pajėgos Kosove liks tol, kol iš tiesų bus įtvirtintas ir pasiektas minėtasis tikslas;
28. labai susirūpinęs dėl neseniai įvykusių audringų demonstracijų Kosove, kurios kelia didelį pavojų sklandžiam tolesniam taikaus sprendimo dėl būsimo Kosovo statuso priėmimo procesui; ragina abi šalis kiek įmanoma labiau susilaikyti ir sudaryti sąlygas taikiai priimti išvadas dėl statuso;
29. Kosovo albanų valdžios institucijoms vėl primena, kad po to, kai galutinai bus išspręstas statuso klausimas, Kosovo gyventojai pageidaus, kad jų vyriausybė spręstų su jų kasdieniu gyvenimu susijusias problemas, pvz., dėl saugumo, ūkio plėtros, korupcijos ir organizuoto nusikalstamumo, įdarbinimo, atitinkamų viešųjų paslaugų ir visų žmonių lygybės prieš įstatymą;
30. ragina ES ir Kosovo valdžios institucijas bendradarbiauti, kad siekiant visų Kosovo tautinių bendruomenių gerovės būtų galima sukurti spartesnio ekonominio augimo sąlygas; dar kartą pabrėžia, kad reikia parengti išsamų ir realistišką ilgalaikį ekonominio vystymosi planą, taip pat visapusiškai laikytis pagrindinių teisės viršenybės principų bei parengti išsamią kovos su korupcija strategiją, kuriai būtų skirta pakankamai išteklių;
31. pabrėžia, kad reikia labiau remti mažų ir vidutinių įmonių (MVĮ) vystymąsi, vadovaujantis Europos mažųjų įmonių chartija, kurią pasirašė Kosovas; ragina Komisiją užtikrinti galimybę naudotis ES struktūriniais fondais, geriau finansuoti su mažomis ir vidutinėmis įmonėmis susijusius projektus ir sukurti institucinį pagrindą, padėsiantį stiprinti Bendrijos ir Kosovo privačiojo sektoriaus bendradarbiavimą;
32. ragina kuo skubiau serbų bendruomenės Kosove lyderius pripažinti, kad jų interesams bus geriau atstovaujama demokratiniame, decentralizuotame ir ekonomiškai perspektyviame Kosove, ir įsitraukti į po sprendimo priėmimo prasidėsiantį procesą, kad būtų užtikrinta, jog su jų interesais susijusios susitarimo nuostatos bus visapusiškai įgyvendintos;
33. ragina Serbijos vyriausybę pripažinti, kad ateities požiūriu svarbu vystyti glaudžius ir skaidrius ryšius su Kosovu, atsižvelgiant į sustiprėjusią regioninę integraciją ir bendrą narystės Europos Sąjungoje perspektyvą;
34. pabrėžia, kad siekiant viso regiono stabilumo ir tolesnio vystymosi labai svarbu rasti sprendimą dėl būsimo Kosovo statuso remiantis galutiniais M. Ahtisaario pasiūlymais; atžvelgiant į tai, ragina visų kaimyninių valstybių vyriausybes teigiamai prisidėti prie šio proceso ir gerbti esamas valstybės sienas; be to, pritaria nuomonei, kad ilgainiui sprendimas dėl būsimo Kosovo statuso taip pat priklauso ir nuo to, kad ir Serbija, ir Kosovas taps ES dalimi drauge su savo kaimynėmis, kadangi Vakarų Balkanų ateitis yra Europos Sąjungoje;
35. pakartotinai pabrėžia, kad aktyvus Kosovo įtraukimas į stabilizavimo ir asociacijos procesą (SAP), inter alia , padės sustiprinti Kosovo ekonominius ryšius su ES valstybėmis narėmis ir jų kaimynėmis Vakarų Balkanuose bei palengvins stabilizavimo procesą regione;
36. džiaugiasi, kad pasirašyta laisvosios prekybos sutartis su Albanija, Buvusiąja Jugoslavijos Respublika Makedonija, Bosnija ir Hercegovina bei Kroatija; ragina kuo skubiau Kosovo valdžios institucijas visapusiškai vykdyti šias sutartis ir užtikrinti, kad toliau vyktų laisvoji prekyba su Serbija ir Juodkalnija;
37. ragina Kosovo ir Serbijos valdžios institucijas visapusiškai bendradarbiauti tarpusavyje ir su Tarptautiniu baudžiamuoju tribunolu buvusiajai Jugoslavijai (angl. ICTY ), kad įtariami karo nusikaltėliai neišvengtų atsakomybės;
38. mano, kad paskelbus M. Ahtisaario pranešimą turi būti pradėta plataus masto kampanija, siekiant aiškiai ir objektyviai gyventojams, kuriems tai aktualu, įskaitant Serbijos piliečius, išaiškinti siūlomo sprendimo sąlygas, ir kad Europos Sąjunga, kalbėdama apie Kosovą, turi pabrėžti taikaus sambūvio mintį; mano, kad Kosovas bus stabilus ir klestės, jei jame bus pripažįstamos daugumos ir mažumos teisės;
39. paveda Pirmininkui perduoti šią rezoliuciją Tarybai ir Komisijai, Serbijos vyriausybei ir Kosovo laikinosioms savivaldos institucijoms, Jungtinių Tautų misijai Kosove (JTMK), Kontaktinės grupės nariams, Jungtinių Tautų Saugumo Tarybai ir JT Generalinio Sekretoriaus ypatingajam pasiuntiniui Kosovo būsimojo statuso nustatymo klausimams spręsti.
25.1.2007
Tarptautinės prekybos komiteto NUOMONĖ
pateikta Užsienio reikalų komitetui
dėl Kosovo ateities ir ES vaidmens
( 2006/2267(INI) )
Nuomonės referentas:
Erika Mann
PASIŪLYMAI
Tarptautinės prekybos komitetas ragina atsakingą Užsienio reikalų komitetą į savo pasiūlymą dėl rezoliucijos įtraukti šiuos pasiūlymus:
1. mano, kad laiku priimtas ir abi šalis tenkinantis sprendimas dėl Kosovo galutinio statuso padėtų sukurti geresnes ekonomines sąlygas, sumažinti nedarbą ir pritraukti gausias tiesiogines užsienio investicijas;
2. pažymi, kad bet koks sprendimas dėl Kosovo ateities turi būti priimtas atsižvelgiant į daugiau Pietryčių Europos politinės padėties aplinkybių, o ES ir jos valstybės narės turėtų aiškiai nurodyti, kad asmenys, siekiantys atsiskyrimo nuo kitų regiono valstybių (o toks dalykas gali būti regiono politinio ir ekonominio destabilizavimo priežastis), bet kokio sprendimo dėl Kosovo ateities neturi laikyti precedentu;
3. pakartotinai pabrėžia, kad aktyvus Kosovo įtraukimas į stabilizavimo ir asociacijos procesą (SAP), inter alia , padės sustiprinti Kosovo ekonominius ryšius su Europos Sąjungos valstybėmis narėmis ir jų kaimynėmis Vakarų Balkanuose bei palengvinti stabilizavimo procesą regione;
4. primena, kad sėkmingai baigus šiuo metu vykdomas reformas bus galima atkurti tinkamai veikiančią rinką, skatinti ekonominį augimą ir padėti išlaikyti politinį regiono stabilumą;
5. džiaugiasi, kad Vakarų Balkanų šalys 2006 m. balandžio 6 d. priėmė bendrą deklaraciją, kurioje raginama atnaujinti ir sutvirtinti Vidurio Europos laisvosios prekybos sutartį (CEFTA) dvišalės prekybos nuolaidas taikant visiems partneriams; palankiai vertina tai, kad į sutartį įtrauktos konkurencijos taisyklės, viešieji pirkimai, intelektinės nuosavybės teisių apsauga, prekyba paslaugomis, regioninių ginčų sprendimo priemonė, ES ir Vakarų Balkanų valstybių įstrižinės kilmės kumuliacijos zonos, kuri šioms valstybėms būtų pirmasis etapas jungiantis prie Europos ir Viduržemio jūros šalių regiono (angl. Pan-Euro-Med) kumuliacijos sistemos, sukūrimas;
6. džiaugiasi, kad pasirašyta laisvosios prekybos sutartis su Albanija, Buvusiąja Jugoslavijos Respublika Makedonija, Bosnija ir Hercegovina bei Kroatija; ragina laikinąsias Kosovo valdžios institucijas visapusiškai vykdyti šias sutartis ir užtikrinti, kad toliau vyktų laisvoji prekyba su Serbija ir Juodkalnija;
7. ragina Europos Sąjungą remti stabilizavimo procesą ir toliau teikti paramą (ir finansinę, ir techninę) prekybos ir investicijų sektoriams, kovai su organizuotu nusikalstamumu, mažumų apsaugai, ekonominei ir socialinei plėtrai Kosove; ragina ES ir laikinąsias Kosovo valdžios institucijas bendradarbiauti, kad visų Kosovo etninių bendrijų labui būtų galima sukurti spartesnio ekonominio augimo sąlygas; kviečia ES ir laikinąsias Kosovo valdžios institucijas bendradarbiauti, kad visų Kosovo etninių bendrijų labui būtų galima sukurti spartesnio ekonominio augimo sąlygas; pakartoja, kad finansinė parama Kosovui turėtų priklausyti nuo išsamaus ir realaus ilgalaikio ekonominės plėtros plano parengimo ir JT Saugumo Tarybos rezoliucijoje Nr. 1244/99 nustatytų sąlygų įgyvendinimo; ypač pabrėžia, kad būtina laikytis visų tarptautinių demokratinių ir žmogaus teisių, įskaitant pagarbą mažumoms, standartų ir pagrindinių teisinės valstybės principų bei paruošti išsamią ir pakankamai finansuojamą antikorupcijos strategiją;
8. ragina Tarybą užtikrinti, kad Komisija ir toliau imtųsi pagrindinio vaidmens teikiant paramą Kosovo ekonominei ir struktūrinei plėtrai ateityje; rekomenduoja, kad Jungtinių Tautų misijos Kosove ES ramsčiui (JTMK IV ramstis) priskirta veikla ir personalas būtų įtraukti į naują institucinį vienetą, kuris būtų atsakingas už Kosovo ar su juo susijusius prekybos ir ekonominius reikalus ir kuris galėtų būti sukurtas siekiant išspręsti ar išsprendus Kosovo galutinio statuso klausimą;
9. pabrėžia, kad reikia remti mažas ir vidutines įmones (MVĮ), vadovaujantis Europos mažųjų įmonių chartija, kurią pasirašė Kosovas; ragina Komisiją užtikrinti galimybę naudotis ES struktūriniais fondais, geriau finansuoti su mažomis ir vidutinėmis įmonėmis susijusius projektus ir sukurti institucinį pagrindą, padėsiantį stiprinti bendradarbiavimą tarp Bendrijos ir Kosovo privačiojo sektoriaus.
PROCEDŪRA
Pavadinimas
Kosovo ateitis ir ES vaidmuo
Procedūros numeris
2006/2267(INI)
Atsakingas komitetas
AFET
Nuomonę pateikė Paskelbimo plenariniame posėdyje data
INTA 2006 11 29
Glaudesnis bendradarbiavimas – pranešimo plenarinėje sesijoje data
Autorius (-ė) Paskyrimo data
Erika Mann 2006 10 18
Pakeistas nuomonės referentas
Svarstymas komitete
2006 12 18
Priėmimo data
2007 01 24
Galutinio balsavimo rezultatai
+: 26
–:
0:
Posėdyje per galutinį balsavimą dalyvavę nariai
Francisco Assis, Jean-Pierre Audy, Enrique Barón Crespo, Daniel Caspary, Christofer Fjellner, Béla Glattfelder, Jacky Henin, Syed Kamall, Sajjad Karim, Erika Mann, David Martin, Javier Moreno Sánchez, Caroline Lucas, Georgios Papastamkos, Peter Šťastný, Robert Sturdy, Gianluca Susta, Johan Van Hecke, Zbigniew Zaleski
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Panagiotis Beglitis, Małgorzata Handzlik, Jens Holm, Jörg Leichtfried, Eugenijus Maldeikis
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
Ignasi Guardans Cambó, Pia Elda Locatelli
Pastabos (pateikiamos tik viena kalba)
PROCEDŪRA
Pavadinimas
Kosovo ateitis ir ES vaidmuo
Procedūros numeris
2006/2267(INI)
Atsakingas komitetas Paskelbimo apie suteikiamus įgaliojimus plenariniame posėdyje data
AFET
29.11.2006
Nuomonę teikiantis (-ys) komitetas (-ai) Paskelbimo plenariniame posėdyje data
INTA
29.11.2006
Nuomonė (-s) nepareikšta (-os) Sprendimo priėmimo data
Pranešėjas (-ai) Paskyrimo data
Joost Lagendijk
13.9.2006
Svarstymas komitete
19.12.2006
30.1.2007
12.3.2007
Priėmimo data
12.3.2007
Galutinio balsavimo rezultatai
+
-
0
56
7
3
Posėdyje per galutinį balsavimą dalyvavę nariai
Roberta Alma Anastase, Christopher Beazley, Angelika Beer, Panagiotis Beglitis, Bastiaan Belder, André Brie, Véronique De Keyser, Giorgos Dimitrakopoulos, Hélène Flautre, Hanna Foltyn-Kubicka, Michael Gahler, Jas Gawronski, Bronisław Geremek, Maciej Marian Giertych, Ana Maria Gomes, Klaus Hänsch, Jelko Kacin, Ioannis Kasoulides, Bogdan Klich, Joost Lagendijk, Vytautas Landsbergis, Emilio Menéndez del Valle, Willy Meyer Pleite, Francisco José Millán Mon, Pasqualina Napoletano, Annemie Neyts-Uyttebroeck, Raimon Obiols i Germà, Cem Özdemir, Janusz Onyszkiewicz, Justas Vincas Paleckis, Alojz Peterle, Tobias Pflüger, Bernd Posselt, Raül Romeva i Rueda, Libor Rouček, Katrin Saks, José Ignacio Salafranca Sánchez-Neyra, Jacek Saryusz-Wolski, György Schöpflin, István Szent-Iványi, Antonio Tajani, Charles Tannock, Josef Zieleniec
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Laima Liucija Andrikienė, Maria Badia I Cutchet, Giulietto Chiesa, Ryszard Czarnecki, Alexandra Dobolyi, Árpád Duka-Zólyomi, Glyn Ford, Lilli Gruber, Tunne Kelam, Evgeni Kirilov, Jaromír Kohlíček, Antonio López-Istúriz White, Sarah Ludford, Erik Meijer, Doris Pack, Antonyia Parvanova, Lapo Pistelli, Frédérique Ries, Aloyzas Sakalas, Anders Samuelsen, Adrian Severin, Csaba Sándor Tabajdi
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
Miloš Koterec
Pateikimo data
15.3.2007
