19.9.2007
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė André Brie, Marco Rizzo, Helmuth Markov, Eva-Britt Svensson, Dimitrios Papadimoulis, Mary Lou McDonald ir Roberto Musacchio
GUE/NGL frakcijos vardu,
dėl pavojingų žaislų
Europos Parlamento rezoliucija dėl pavojingų žaislų
Europos Parlamentas ,
–
atsižvelgdamas į Direktyvą 88/378/EEB OL L 187, 1988 7 16, p. 1. dėl žaislų saugos,
–
atsižvelgdamas į Direktyvą 2001/95/EB OL L 11, 2000 12 15, p. 9. dėl bendros gaminių saugos,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi per pastaruosius kelis mėnesius ES keletą kartų buvo paskelbtą apie plataus masto savanorišką žaislų, kurie yra nesaugūs ir pavojingi sveikatai, atšaukimą,
B.
kadangi dėl šio atšaukimo tapo geriau suprantama nesaugių gaminių, kurie vis dar pasiekia ES rinką, problema, ir dėl to reikia skubiai imtis priemonių padėčiai gerinti,
C.
kadangi Vakarų kompanijų vykdomas užsakomųjų paslaugų perkėlimas į ne Europos šalis dažnai sukelia socialinį dempingą ir lemia labai žemą gaminių kokybę ir saugos lygmenį,
D.
kadangi aukštas vartotojų apsaugos lygmuo yra politinis ir socialinis prioritetas,
E.
kadangi atsakomybė už vartotojų apsaugą tenka visam ekonomikos veikėjų tinklui (tiekėjams, gamintojams, eksportuotojams, importuotojams),
F.
kadangi Komisijos Toksiškumo, ekotoksiškumo ir aplinkos mokslinio komiteto (CSTEE), Komisijos Pavojų sveikatai ir aplinkai mokslinio komiteto (SCHER) nuomonės ir įvairūs Komisijos užsakymu atlikti tyrimai parodė, kad Tarybos direktyva 88/378/EEB dėl žaislų saugos neužtikrino tinkamos žaislų saugos,
G.
kadangi Direktyvoje 2005/84/EB buvo uždrausta naudoti žaisluose ir vaikų priežiūros gaminiuose tris ftalatus (DEHP, DBP, PBP), kurie priskiriami toksiškoms reprodukcijai medžiagoms,
H.
kadangi Reglamente (EB) Nr. 1907/2006 OL L 396, 2006 12, p. 1. dėl cheminių medžiagų registracijos, įvertinimo, autorizacijos ir apribojimų (REACH) reikalaujama, kad Bendrijoje įsikūrę importuotojai nuo 2008 m. birželio 1 d. įspėtų Europos cheminių medžiagų agentūrą apie didelį nerimą keliančias medžiagas, esančias gaminiuose, kurie atitinka minėtojo reglamento 7 straipsnio 2 dalyje išdėstytus reikalavimus,
I.
kadangi 48 proc. aptiktų nesaugių gaminių kilmės šalis yra Kinija, o 27 proc. gaminių kilmė nenustatyta;
J.
kadangi 25 proc. visų aptiktų nesaugių gaminių yra vaikų žaislai,
1.
ragina Komisiją iki metų pabaigos pateikti teisės akto pasiūlymą iš esmės persvarstyti Žaislų saugos direktyvą ir svarbiausias įgyvendinimo priemones priimti komitologijos tvarka pagal reguliavimo procedūrą su priežiūra siekiant užtikrinti tam tikrą parlamentinės įgyvendinimo priemonių kontrolės lygmenį;
2.
ragina Komisiją į jos persvarstytą teisėkūros pasiūlymą įtraukti kancerogeninių, mutageninių ir toksiškų reprodukcijai (CMR) medžiagų ir endokrininę sistemą ardančių medžiagų draudimą;
3.
ragina Komisiją užtikrinti, kad CE ženklas būtų saugos ir kokybės garantija, ir imtis priemonių, kad būtų užkirstas kelias juo piktnaudžiauti;
4.
ragina Komisiją paaiškinti importuotojų ir gamintojų atsakomybę netinkamo naudojimo atveju;
5.
ragina Komisiją ir valstybes nares suplanuoti piliečių sąmoningumo didinimo ir informavimo kampanijas, per kurias vartotojams būtų aiškinama CE ženklo nauda;
6.
ragina Komisiją padidinti RAPEX sistemos efektyvumą siekiant užtikrinti, kad būtų aptinkamas didžiausias įmanomas nesaugių gaminių, ES rinką pasiekiančių iš Kinijos ir kitų trečiųjų šalių, skaičius;
7.
primygtinai ragina Komisiją skubiai imtis veiksmų siekiant kovoti su nenustatytos kilmės pavojingų gaminių problema;
8.
ragina valstybes nares griežtai taikyti draudimus ar kitas ES patvirtintas priemones siekiant kontroliuoti, kad nesaugūs gaminiai nepatektų į ES rinką;
9.
ragina valstybes nares užtikrinti, kad būtų griežtai laikomasi gaminiams taikomų teisės aktų, ypač žaislų saugą reglamentuojančių teisės aktų, ir aktyviau siekti geresnės rinkos stebėsenos ir valstybėse narėse vykdomos patikros;
10.
ragina Komisiją nustatyti priemones, padėsiančias užtikrinti, kad būtų laikomasi ne maisto gaminiams taikomų saugos normų;
11.
ragina Komisiją taikyti draudimą nesaugiems produktams, skirtiems ES rinkai;
12.
ragina valstybes nares visokeriopai pasinaudoti visais teisėtais būdais siekiant užtikrinti, kad reikalavimų neatitinkantys arba nesaugūs žaislai nepatektų į rinką arba būtų pašalinti arba atšaukti iš rinkos;
13.
ragina Komisiją nustatyti priemones, padėsiančias užtikrinti, kad trečiosiose šalyse veikiančios ES bendrovės atitinka Europos darbo ir aplinkos teisės standartus;
14.
ragina Komisiją propaguoti kilmės nustatymo ir užtikrinimo sistemas siekiant patvirtinti, kad gaminiai pagaminti ES;
15.
paveda Pirmininkui perduoti šią rezoliuciją Komisijai, Tarybai bei valstybių narių vyriausybėms ir parlamentams.
